SunOnline: Islaamdheenugai jihaadhuge thasahhvuru - 02\nއިސްލާމްދީނުގައި ޖިހާދުގެ ތަޞައްވުރު - 2\nއަބްދުﷲ ފާރޫގް ހަސަން 08 Mar 2018, 12:48\nއަބްދުﷲ ފާރޫޤު ޙަސަން\nކައުސާހިބާ ޞައްލަﷲ ޢަލައިހިވަސައްލަމަ މުސްލިމުންގެ ސިފައިންނަށް ނުހަނު ގަދައަމުރުފުޅުން އަމުރު ކުރައްވައިފައިވަނީ އިސްލާމްދީން އެކަށައަޅައިފައިވާ ހަނގުރާމައިގެ ޤާނޫނުތަކަށް ފިލިންފިއްޔަށް ޢަމަލުކުރުމަށެވެ. އިތުރު ސާހިބާ އިރްޝާދް ދެއްވައިފައިވެއެވެ. ޗާޗުތަކާއި ދީނީއަޅުކަންކުރާ ތަންތަނާ ގުޅިފައިވާ މީހުންނާ ހުރަހޮޅި އެބައިމީހުން ޤަތުލު ނުކުރާށެވެ. މުސްކުޅިންނާއި، ކުޑަކުދީންނާއި، އަންހެނުން ހަނގުރާމައިގެ މައިދާނުގައި އަމާޒުފަތްގަނޑަކަށް ނަހަދާށެވެ. ގަސްތައް ކަނޑައި ބޭނުމެއްނެތި ޖަނަވާރުތައް ކަތިލައި ނަހަދާށެވެ.\nއިތުރު ސާހިބާ ޞައްލަﷲ ޢަލައިހިވަސައްލަމަވަނީ ހަނގުރާމައިގައި ޤަތުލުވާމީހުންގެ ކަންފަތާއި ނޭފަތް ކެނޑުމާއި، ގުނަވަންތައް ބުރިކުރުން މަނާކުރައްވައިފައެވެ. އެއްވެސް މީހަކު ބަނދެފައި ބަހައްޓައިފައި އެމީހަކު އަމާޒުފަތް ގަނޑަކަށް ހަދައިގެން ލޮންސި ތީރުގެ ހެވިކަން ނުކުރާންވަނީ އަމުރުކުރައްވައިފައެވެ. އެއްވެސް މީހަކު އަންދައިނުލާންވަނީ ނުހަނު ބާރުލައްވައި އިރްޝާދުދެއްވައިފައެވެ. އިތުރުސާހިބާ ޙަދީޘު ކުރައްވައިފައިވާ ގޮތުގައި އަލިފާނުން އަޒާބުދެއްވުމަކީ މާތްﷲގެ ރަސްކަންފުޅަށް ޚާއްޞަވެ މިލްކުވެ ވޮޑިގެންވާ އިޚްތިޔާރެކެވެ. މިއަމުރުފުޅުން އެނގޭގޮތުގައި އިންތިހާ ދަރަޖައިގެ މަޖްބޫރީ ހާލަތެއްމެނުވީ އަލިފާންރޯވާފަދަ ހަތިޔާރާއި ނިއުކްލިޔަރ ހަތިޔާރު ބޭނުންކުރުމަކީ ރަނގަޅުކަމެއްނޫނެވެ. އެހެނީ މިފަދަ އަލިފާނުގެ ހަތިޔާރުތަކުން ސިފައިންގެ އިތުރަށް ހަނގުރާމައިގައި ބައިވެރިނުވެ ސުލްހަވެރިކަމުގައި ތިބޭ އާއްމުރައްޔިތުންގެ އެތައް ބަޔަކުވެސް ދަރަހަނާވެއެވެ.\nހަނގުރާމައިގެ ތެރޭގައި ފޭރުމާއި ލޫޓުވުމަކީ އިސްލާމްދީން އައުމުގެކުރީން އާއްމު އާދައެކެވެ. ސިފައިންނަށް އަތުލައިގަނެވުނު ކޮންމެމީހަކު އަޅުވެތި ކުރާންވީއެވެ. އަތުޖެހުނު ކޮންމެ މުދަލެއް ފޭރިގަންނާންވީއެވެ. އެއެއްޗެއް އެމީހަކަށެވެ. ސަރުކާރުތަކަކުންވެސް އެކަންކަމަކާ ނުބެހެއެވެ. ނަމަވެސް އިސްލާމްދީނުގެ ނަބިއްޔާ ޞައްލަﷲ އަލައިހިވަސައްލަމަވަނީ މުސްލިމުންނަށް އެކަން ނަހީކުރައްވައިފައެވެ. ސިފައިން ދަތުރުކޮށްފައިދާއިރު އާއި، މަންޒިލު ކޮށްގެން ތިބޭއިރު ސުލޫކު ބަހައްޓާން ޖެހޭ ގޮތުގެ އިރްޝާދުވެސްވަނީ ދެއްވައިފައެވެ. އެހެނިހެން ދަތުރުވެރީންނަށާއި އެސަރަހައްދުތަކުގެ ޞުލްޙަވެރި ރައްޔިތުންނަށް އުނދަގޫވެ ޖެހިލުންވާގޮތަށް އަސްކަރީ ފަރިތަކުރުންތައް ބާއްވައި އަޑުގަދަކޮށް ނަހަދަންވެސް ވަނީ އަންގަވައިފައެވެ.\nހަމައެފަދައިން ސަފާރަތީއަދަބުތަކަށް ފުރިހަމަޔަށް ރިޢާޔަތް ކުރުމަކީވެސް އިސްލާމްދީނުގެ ނަބިއްޔާ ޞައްލަﷲ ޢަލައިހިވަސައްލަމަ ދުނިޔެއަށް ދަސްކޮށްދެއްވިކަމެވެ. މުސައިލަމަތުލް ކައްޛާބުގެ ޤާޞިދު ޢުބާދާ ބިން ޙާރިޘާމެދު ޙަދީޘުކުރެއްވިއެވެ. "ސަފީރެއް ކަމުގައިނުވާނަމަ ކަލޭގެ ޤަތުލުކުރެއްވީމުހެވެ."\nޙަޤީޤަތަށް ދަންނަވާނަމަ ހަނގުރާމައިގައިވެސް ތަހްޒީބާއި، މުރުއްވަތްތެރިކަމާއި، އިންސާނީވަންތަކަމާއެކު ކަންތައްތައް ކުރާން ދުނިޔެއަށް ދަސްކޮށްދެއްވީ ޢަރަބީންގެ ނަބިއްޔާއެވެ. މިއަދުގެ ދުނިޔޭގައި ހަނގުރާމައިގެ ޤާނޫނުގެ ގޮތުގައި ފާހަގަކޮށް ވާހަކަ ދެކެވޭ ހުރިހާ ރަނގަޅު ކަންކަމަކީ އިސްލާމްދީނުގެ ނަބިއްޔާ ޞައްލަﷲ ޢަލައިހިވަސައްލަމަ ދުނިޔެއަށް ދަސްކޮށްދެއްވި ކަންތައްތަކެވެ. އެކަންތައްތަކުގެ ރަށްގޮވާއަޑަށެވެ. މިއަދުގެ ދުނިޔޭގައިވެސް އިންސާނިއްޔަތުގެ ޙުރުމަތްކަނޑައިލައިފައި ހިންގާ ޖަރީމާތައް ހިންގަމުން ގެންދަނީ މުސްލިމުންގެ ޖިހާދުގެ ތަޞައްވުރު ހުތުރު ކުރަން އަޑުގަދަކުރަމުންގެންދާ ހުޅަނގުގެ ޤައުމުތަކުންނެވެ. ޝިރުކުގެ ދައުލަތްތަކުންނެވެ.\nމަތީގައި ޚުލާޞާގޮތެއްގައި އަލިއަޅުވައިލައިފައި އެވަނީ ހަނގުރާމަ ހިނގަމުންދާއިރު ހަނގުރާމައިގެ މައިދާނުގައި އަމަލުކުރުމަށް އިސްލާމްދީނުގައި ދީފައިވާ މަތިވެރި އިރްޝާދުތަކަށެވެ. ހަމައެފަދައިން އަރަހުށިމާތްﷲ މުސްލިމުންނަށް ހަނގުރާމަޔަކުން ފަތަޙަ ދެއްވައިފިނަމަ އަމަލުކުރުމަށްވެސް ވަނީ ވަރަށް އޯގާވެރި އަދި އެހައިމެ އިންސާނިއްޔަތުކަންހުރި ސުލޫކުތަކަކަށް އިރްޝާދުދެއްވައިފައެވެ. އިސްލާމްދީން އިރްޝާދު ދީފައިވަނީ ހަނގުރާމައިގެ ހައްޔަރީންނަށް މާފުކުރުމަށެވެ. ހެޔޮކޮށް ހިތުމަށެވެ. ކައުސާހިބާ ޞައްލަﷲ އަލައިހިވަސައްލަމަ މައްކާ ފަތަޙަ ކުރެއްވުމަށްފަހު ދައްކަވައިފައިވާ ނަމޫނާއަކީ އިންސާނީ ބުއްދިތައް ހައިރާންވެ އަންތަރީސްވާފަދަ ކުލުނުވެރި އޯގާވެރި ނަމޫނާއެކެވެ.\nއިސްލާމްދީނުގެ ނަބިއްޔާ ޞައްލަﷲ އަލައިހިވަސައްލަމަ އަށާއި މުސްލިމުންނަށް އަނިޔާކުރުމުގެ ގޮތުން މައްކާގެ އަހްލުވެރީން އަޖުމަ ނުބަލާ އެއްވެސް ކަމެއްގެ ނަން އަނިޔާގެ ރަދީފުން ފެންނާކަށެއްނެތެވެ. ނަމަވެސް އަރަހުށިމާތް ﷲ މުސްލިމުންނަށް ނަސުރު ދެއްވައި މައްކާގެ އަހްލުވެރީން ބަލިވުމުން އިސްލާމްދީނުގެ ނަބިއްޔާ ޞައްލަﷲ ޢަލައިހިވަސައްލަމަ މައްކާގެ މީހުންގެ ކިބަޔަކުން ބަދަލެއް ނުހިއްޕަވައެވެ. އަދި ކީއްތޯއެވެ. އެންމެންނަށް އާއްމު މައާފެއްދެއްވިއެވެ. ޙަދީޘު ކުރެއްވިއެވެ. "މިއަދަކު ތިޔަބައިމީހުންގެ މައްޗަކަށް އެއްވެސް ކުށެއްނެތެވެ. މަލާމާތްކުރެވުމެއްނެތެވެ. ތިޔަބައިމީހުންނަކީ މިނިވަނުންނެވެ. ތިޔަބައިމީހުން ދިޔަޔަސް އެންމެ ރަނގަޅެވެ." އަދި މިވަރަކުންވެސް ނިންމައެއް ނުލައްވައެވެ. އެބައިމީހުންގެ އިއްޒަތުއްނަފުސަށާއި ދަރަޖަވެރިކަމަށްވެސް ރިއާޔަތް ކުރެއްވިއެވެ. ޤުރައިޝުންގެ ވެރިޔާ އަބޫސުފްޔާނާ ބެހޭ ގޮތުން ޙަދީޘުކުރެއްވިއެވެ. "އޭނާގެ ގެއަށް ވަދެ ހުރެއްޖެ މީހަކީ އަމާންކަން ލިބިގެންވާ މީހެކެވެ." (މުސްލިމު، ކިތާބުލް ޖިހާދި، ބާބު ފަތަހަ މައްކާ)\nމައްކާގެ މުޝްރިކުންކުރެ ހަތްދިހަ މީހުން ބަދުރު ހަނގުރާމައިގައި އަސީރުންގެ ގޮތުގައި ހައްޔަރުވިއެވެ. އަސީރުން މަދީނާއަށް ގެންދެވުނީ އެއުރެންގެ ދެއަތްބަނދެގެންނެވެ. އެކަމުން އެމީހުންނަށް ތަކުލީފުލިބޭކަން އެނގިވަޑައިގަތުމުން އިތުރު ސާހިބާއަށް އެރޭ އަވަހާރަފުޅެއް ނުލެއްޕެވުނެވެ. އެހެންކަމުން އެބައިމީހުންގެ އަތްތައްމޮހައި ދޫކޮށް ބަނުމަށް އަމުރުކުރެއްވިއެވެ. މަދީނާއަށް ވަޑައިގެންނެވުމަށްފަހު ސަހާބީންގެ އެކިބޭބޭކަލުންގެ ގޭގެއަށް ގައިދީން ބައްސަވައިލައްވައި ގައިދީން ބެލެހެއްޓެވުން ޞަޙާބީންނާ ހަވާލުކުރެއްވިއެވެ. ޞަޙާބީން ބަނޑުހައިފުޅުކަމުގައި ތިއްބަވައިގެން އަސީރުންނަށް ބަނޑުބޮޑުވާންދެން ކާންދެއްވިއެވެ. އެއްވެސް ކަހަލަ ތަކުލީފެއް ލިބުނަކަ ނުދެއްވައެވެ. އަސީރުންނަށް އާހެދުން ފައްސަވައި ދެއްވިއެވެ. އޭގެތެރޭގައި ތިބިފޯރުންތެރީންގެ އަތުންކުޑަކުޑަ ފިދުޔައެއް އަތުލެއްވުމަށްފަހު ދޫކޮށްލެއްވިއެވެ. ފިދުޔަ ދެވޭވަރުނުވާ ފަޤީރުން ދޫކޮށްލެއްވީ އެއްވެސް އެއްޗެއް އަތުލެއްވުމަކާ ނުލައެވެ. މުޅީންހިލެއެވެ.\nޙުނައިނު ހަނގުރާމައިގައި މުޝްރިކުންގެ ހަހާސްމީހުން ހައްޔަރުވިއެވެ. އާލަމަތަކަށް ރަހްމަތެއްކަމުގައި ފޮނުއްވި ސާހިބާ އެހުރިހާ އެންމެން މިނިވަންކުރައްވައި ދޫކޮށްލެއްވިއެވެ. މައްކާއަށް މީހުން ފޮނުއްވައިގެން އެއެންމެންމެންނަށް މިސުރުގެ މޮޅު ފޭރާން ބައްލަވައިގެންދެއްވިއެވެ. މިސުރުގެ ފޭރާމަކީ އެދުވަސްވަރު ވަރަށް ބޮޑަށް ފާހަގަކުރެވޭ މޮޅުފޭރާމެކެވެ. މަތީގައިއެވަނީ އިސްލާމްދީނުގެ ނަބިއްޔާ ދައްކަވައިފައިވާ ރީތި ޚުލުޤުފުޅެވެ. ހަނގުރާމައިގައި ފަތަހައާއި ނަސުރު ލިބިވަޑއިގެންނެވުމުން އިންސާނިއްޔަތަށް ބެހެއްޓެވި ކުލުނާއި އިހްތިރާމެވެ. އަނެއްކޮޅުން ޔޫރަޕުގެ ތާރީޚުގެ ޞަފްޙާތައް އުއްކަވަ ބައްލަވާށެވެ. ނަޕޯލިޔަން ތުރުކީއަސީރުންގެ ހަތަރުހާސް މީހުން ޤަތުލުކޮށްލެއްވީ ކީއްވެގެންތޯއެވެ. އެމީހުންނަށް ކާންބޯން ދެއްވުމަކީ ބުރައެއްކަމުގައި ފެނިވަޑައިގެންނެވުމުންނެވެ.\nއިސްލާމްދީނުގައިވާ ޖިހާދުގެ ތަސައްވުރާ ބެހޭގޮތުން ވާހަކަ ދައްކާއިރު ހަނދާން ބަހައްޓަން ޖެހޭ އެއްކަމަކީ އިތުރުސާހިބާ ގެންނެވި މަތިވެރި އިންޤިލާބަށްޓަކައި ކުރެއްވި ހަނގުރާމަތަކުގައި ޖާނީ ނުގުސާން ލިބިފައިވާލެއް ވަރަށް ކުޑަކަމެވެ. އާދެ، ކައުސާހިބާ ސައްލަﷲ އަލައިހި ވަސައްލަމަގެ ޙަޔާތްޕުޅުގައި ކުރެވުނު ހުރިހާ ހަނގުރާމަ ތަކެއްގައި ޝަހީދުވި މުސްލިމުންގެ އަދަދު ތިންސަތޭކަޔަށްވެސް ނާރައެވެ. މުސްލިމުންނާއި މުޝްރިކުންގެ ތެރެއިން ޤަތުލުވެފައިވަނީ މުޅިއެކު އެއްހާސް އަށާރަ މީހުންނެވެ. ނަބަވީ ދައުރުގައި ހިނގައިފައިވާ ޣަޒްވާތަކާއި ސަރިއްޔާތަކުގެ އަދަދަށް ބަލާއިރު ޤަތުލުވެފައިވަނީ ކޮންމެ ހަނގުރާމަޔަކަށް ގާތްގަނޑަކަށް ބާރަވަރަކަށް މީހުންނެވެ.\nދެންނިކަން އެހެނިހެން ޤައުމުތަކުން އިންސާނިއްޔަތަށް ގެނެސްފައިވާ ހަލާކަށް އަވަސްކަޅިއެއް ހިންގައިލަމާތޯއެވެ؟ ހިންދީންގެ ތާރީޚަށް ނަޒަރު ހިންގާއިރު ހަމައެކަނި މަހާބަހާރަތުގައިވަނީ އެތަކެއް ލައްކަބަޔަކު ޤަތުލުވެފައެވެ. ކްރިސްޓިޔަން ދުނިޔޭގައި ޗާޗުތަކުގެ ނިޒާމުގެ ބާރާއި ނުފޫޒު ހިނގި ދުވަސްވަރު ޗާޗުން އުފައްދައިފައިވާ ދީނީ ކޯޓްތަކުން ހުކުމްކޮށްގެން ބާރަމިލިޔަން މީހުންވަނީ ޤަތުލުކޮށްފައެވެ. އޭގެތެރެއިން ބައްތިރީސްހާސް މީހުންނަކީ ދިރިތިއްބައި އަންދައިލެވުނު ނަސީބުދެރަމީހުންނެވެ. ތާރީޚުގެ އަހްލުވެރީން ދެނެވަޑައިގަންނަވާނެ ފަދައިން މުސްލިމުން އަލްޤުދުސު ފަތަޙަކުރީ ލޭއޮހޮރުވުމަކާނުލައެވެ. އެރަށުގެ ވެރިކަމުގައިތިބި ކްރިސްޓިޔަނުން މުސްލިމުންގެ އަމީރާ އެރަށުގެ ތަޅުދަނޑި ހަވާލުކުރީއެވެ. މުސްލިމުންގެ ވެރިކަމުގެ ދަށުގައި އެރަށް އޮތްވައި ކްރިސްޓިޔަނުން ބައިތުލް މަޤްދިސް ހިފުމަށްފަހުއެރަށުން ވަނީ ހަތްދިހަހާސް މުސްލިމުން ޝަހީދުކޮށްފައެވެ. އަންހެނުންނާއި، ކުޑަކުދީންނާއި، މުސްކުޅީން ހިމެނޭގޮތުންނެވެ. ނަމަވެސް މުސްލިމުން ހަމަ އެބައިތުލްމަޤްދިސް ދެވަނަ ފަހަރަށް ހިފިއިރު ސުލްޠާނުލް ޢާދިލް ސަލާހުއްދީނުލް އައްޔޫބީ އެރަށުގައި ތިބި ކްރިސްޓިޔަނުންގެ އެންމެނެންނަށް އަފޫއާއްމެއް ދެއްވިއެވެ. ކްރިސްޓިޔަނުން ޔަހޫދީންނާއެކު ދިރިއުޅޭން ބޭނުންނުވާތީ ދެބައިމީހުންގެ އާބާދީ ވަކިކޮށްދެއްވިއެވެ. ޔޫރަޕުގެ ޤައުމުތައް އިސްވެތިބެ ދުނިޔޭގައި ހިންގި ބޮޑު ހަނގުރާމައިގައި ގަތުލުވި މީހުންގެ އަދަދު "ތެތަށް ކެނޑުމަށްފަހު" ބަލައިލާއިރުވެސް ހަތްދިހަ ހަތަރު ލައްކަޔަށް އަރައެވެ.\nވިސްނައިވަޑައިގަންނަވާށެވެ. ތިމަންމެންނަކީ އިންސާނީވަންތަކަމުގެ ދިދައުފުލާމީހުންކަމަށާއި، ތަހްޒީބާއި ތަމައްދުނުގެ ވެރީން ކަމުގައި ދައުވާކުރާ މީހުން އިންސާނިއްޔަތު ކުދިކުދިކޮށް ސުންނާފަތިކޮށްފައިމިވަނީ ކިހައިވަރަކަށްތޯއެވެ.\nއާދެ، މިދެންނެވި ތަފްޞީލު ތަކުން އަޅުގަނޑުމެންނަށް އެނގި ސާބިތުވަނީ އިސްލާމްދީނުގެ ޖިހާދުގެ ތަޞައްވުރަށް ނިރުބަވެރިކަމުގެ ހިޔަނިވެސް އެޅިލައިފައިނެތްކަމެވެ. އިސްލާމްދީނުގެ ނަބިއްޔާގެ ދިލައެއް މިލައެއްނެތް ޝަޚްޞިއްޔަތާއި، އިސްލާމްދީނުގައި ކުރެވިފައިވާ ޢަމަލި ޖިހާދުގައި އިންސާނިއްޔަތާ ޚިލާފު ކުޑަވެސް ކަންފުޅެއް ނެތްކަމެވެ. އިސްލާމްދީނާއި އެދިނުގެ ނަބިއްޔާ ބަދުނާމު ކުރަން މުޅިދުނިޔޭގައި އަޑުއަރުވާ މީހުންގެ ވާހަކަތަކުގެ އެއްވެސް ޙަޤީޤަތެއް ނެތްކަމެވެ. އެންމެ ދެރަކަމަކީ އިސްލާމްދީނުގެ ޙަޤީޤީ ތަސްވީރު ދުނިޔެއަށް ދައްކަން އަޅުގަނޑުމެން މުސްލިމުންނަށް އެކަށީގެންވާ މަސައްކަތްތަކެއް ނުކުރެވޭކަމެކެވެ. އިސްލާމްދީނުގެ ނަބިއްޔާ ޞައްލަﷲ ޢަލައިހިވަސައްލަމަ އިންސާނިއްޔަތަށް ކުރެއްވި މަތިވެރި އިޙްތިރާމް ދުނިޔެއަށް ހާމަކޮށް ނުދެވޭކަމެވެ.


އެންމެ ފަހުން ނިއު އަށް ފީފާގެ ސަސްޕެންޝަނެއް - Maldives Football\nމިދިޔަ ސީޒަނުގައި ނިއު އަށް ކުޅުނު އަމީރީ (ފޮޓޯ: އިބްރާހިމް ފާއިދު)\nއެންމެ ފަހުން ނިއު އަށް ފީފާގެ ސަސްޕެންޝަނެއް\nއެމްއެފް ނިއުސް24 މޭ 2019 23:49\nމާލެ، ދިވެހިރާއްޖެ - މިދިޔަ އަހަރު ނިއު ރޭޑިއަންޓަށް ކުޅުނު އަފްޣާނިސްތާނުގެ ކުރީގެ ކެޕްޓަން ހާރޫން އަމީރީ އަށް ދޭން ޖެހޭ މުސާރަ ދީފައިނުވާތީ ކުރިއަށް އޮތް ތިން ޓްރާންސްފާ މުއްދަތަށް ނިއު ރޭޑިއަންޓަށް އެއްވެސް ކުޅުންތެރިއަކު ރަޖިސްޓްރީ ނުކުރެވޭ ގޮތަށް ދުނިޔޭގެ ފުޓްބޯޅައިގެ މައި އިދާރާ، ފީފާ އިން އެ ކްލަބް ސަސްޕެންޑް ކޮށްފި އެވެ.\nމޯލްޑިވްސްފުޓްބޯލް އަށް ކޮޕީ ލިބިފައިވާ އެ ސިޓީ ނިއުގެ ބޯޑް މެމްބަރ ޒިޔާމްގެ އިތުރުން ޖެނެރަލް ސެކްރެޓަރީ އަހުމަދު ނިޔާޒް މޫސާ އަށް އީމެއިލް ކޮށްފައިވާއިރު ސިޓީގައި ބުނެފައިވަނީ ފިފާގެ ޑިސްޕިއުޓް ރިސޮލިއުޝަން ޗެމްބަރ އިން މިދިޔަ ފެބްރުއަރީ މަހުގެ 1 ވަނަ ދުވަހު އަމީރީ އަށް މުސާރައިގެ ގޮތުގައި ދޭން ޖެހޭ ފައިސާ 45 ދުވަސް ތެރޭގައި ދައްކާފައިވާކަމުގެ ހެކި ފީފާއަށް ހުށައެޅުމަށް މި މަހުގެ 15 ވަނަ ދުވަހު އެ ކްލަބްގެ އިތުރުން އަމީރީ އަށް ސިޓީއެއް ފޮނުވާފައިވާކަމަށެވެ.\nއަދި އެ ފައިސާ އެ ގޮތަށް ދައްކާފައިނުވާކަން ސާބިތުވުމުން ކުރިން ނިންމާފައިވާ ގޮތަށް ކުރިއަށް އޮތް ތިން ޓްރާންސްފާ ބާޒާރުގައި ނިއު ރޭޑިއަންޓަށް ބިދޭސީ އަދި ދިވެހި އެއްވެސް ކުޅުންތެރިއަކު ރަޖިސްޓްރީ ނުކުރެވޭނެ ކަމަށެވެ. އަދި އެ ސަސްޕެންޝަން އުވާލެވޭނީ އަމީރީ އަށް ދޭން ޖެހޭ ފައިސާ ދެއްކުމުން ކަމަށްވެސް ފީފާ އިން ފޮނުވާފައިވާ ސިޓީގައި ބުނެފައިވެއެވެ.\nމުސާރައިގެ މައްސަލަ އަމީރީ ފީފާއަށް ހުށައެޅުމުން މުސާރައިގެ ގޮތުގައި އޭނާއަށް ދޭން ޖެހޭ 13،250 ޑޮލަރު އަދި ގަވާއިދާ ހިލާފަށް ކޮންޓްރެކްޓް ބާތިލްކޮށްފައިވާތީވެ 30،130 ޑޮލަރުގެ އިތުރުން %5 އިންޓަރެސްޓް ދިނުމަށް ފީފާއިންވަނީ ނިއު އަށް އަންގާފައެވެ.\nމޯލްޑިވްސްފުޓްބޯލް އަށް ވާހަަކަ ދައްކަމުން އަމީރީ މިރޭ ބުނީ އޭނާ ކުރިންވެސް ދެއްކި ވާހަކަތަކަކީ ހަގީގަތެއްކަން މިހާރު އެންމެނަށް ސާފުވެފައިވާ ކަމަށާއި އެކި ފަހަރު މަތިން މުސާރަ ހޯދުމަށް މަސައްކަތް ކުރި ނަމަވެސް އެކަން ކާމިޔާބުނުވުމުން އެ މައްސަލަ ފީފާއަށް ހުށައެޅީ ކަމަށެވެ.\nމީގެ އިތުރުން ފީފާ އިން ވަނީ މިދިޔަ ސީޒަނުގައި ނިއު އަށް ކޯޗުކޮށްދިން ޕޯޗުގަލްގެ ބެނާޑޯ ޓަވަރޭޒްގެ މުސާރަ ދޭން ވެސް އެ ކްލަބަށް އަންގާފައެވެ. އެއީ މުސާރައިގެ ގޮތުގައި ޓަވަރޭޒަށް ދޭން ޖެހޭ 4000 އެމެރިކާ ޑޮލަރު އާއި ނިއު އިން ހަދާފައިވާ ކޮންޓްރެކްޓާއި ހިލާފުވެފައިވާތީވެ ބަދަލެއްގެ ގޮތުން ދޭން ޖެހޭ 20،000 އެމެރިކާ ޑޮލަރު އަދި ފީފާ އަށް ދޭން ޖެހޭ 7961 އެމެރިކާ ޑޮލަރު އެވެ.\nކުރިއަށް އޮތް ފުޓްބޯޅަ ސީޒަނުގައި ވާދަ ކުރުމުގެ ފުރުސަތު ނިއު ރޭޑިއަންޓަށް ގެއްލުނީ ކުޅުންތެރިންނަށް މުސާރަނުދޭ މައްސަލައިގައި ނިއު ރޭޑިއަންޓަށް ދީފައިވާ ސަސްޕެންޝަނުގެ ސަބަބުންނެވެ. ދިވެހި 10 ކުޅުންތެރިންނަށް މުސާރައިގެ ގޮތުގައި ދޭންޖެހޭ 3.8 މިލިއަން ރުފިޔާގެ މައްސަލަތަކެއް ކުޅުންތެރިން އެފްއޭއެމް އަށް ހުށައެޅުމުން އެފްއޭއެމްގެ ޕްލޭޔަރސް ސްޓޭޓަސް ކޮމިޓީން އެ މައްސަލަތައް ބެލުމަށްފަހު ކްލަބަށް މުހުލަތުތަކެއްވަނީ ދީފައެވެ. ނަމަވެސް އެކަމަށް އަމަލީ ސިފައެއް ނައުމުން އެފްއޭއެމްގެ ހިންގާ ކޮމިޓީން ވަނީ މިދިޔަ ޖެނުއަރީ މަހުގެ 26 ވަނަ ދުވަހު ފުޓްބޯޅައިގެ އެއްވެސް ކަމެއްގައި ބައިވެރިނުވެވޭ ގޮތަށް އެ ކްލަބް ވަނީ ސަސްޕެންޑްކޮށްފައެވެ.\nއަދި މިދިޔަ މާޗް މަހު އޮތް އެފްއޭއެމްގެ ކޮންގްރެސް އިންވަނީ ނިއު ރޭޑިއަންޓްގެ ސަސްޕެންޝަން ދެމެހެއްޓުމަށް ފާސްކޮށްފަ އެވެ. ވޯޓްގައި ބައިވެރިވި 14 ކްލަބްގެ ތެރެއިން 12 ކްލަބުން ވޯޓުދިނީ ސަސްޕެންޝަން ދެމެހެއްޓުމަށެވެ. ނިއު ރޭޑިއަންޓާއި އެއްކޮޅަށް ވޯޓް ދިނީ ވިކްޓަރީ އާއި މަހިބަދޫ އެވެ.\nއެފްއޭއެމް އިން ކްލަބްތަކަށް ފައިސާ ދޫކުރަން ފަށައިފި\nއެފްއޭއެމްގެ ރައީސަކަށް ބައްސާމް އިންތިޚާބުކޮށްފި


Maldives Accountants Forum 2019 fashaifi | Mihaaru\nމޯލްޑިވްސް އެކައުންޓެންޓްސް ފޯރަމް 2019ގެ ބައިވެރިން--ފޮޓޯ:ނިޝާން އަލީ/މިހާރު\nއެކައުންޓެންޓްސް ފޯރަމް 150 ބައިވެރިންނާ އެކު ފަށައިފި\n27 އޯގަސްޓް 2019 - 13:085comments\nދަރުބާރުގޭގައި ބާއްވާ މި ފޯރަމްގެ ބޭނުމަކީ ރާއްޖޭގެ އެކައުންޓިން ދާއިރާ އިތުރަށް ކުރިއަރުވައި، އެ ދާއިރާ އަށް ދިމާވާ މައްސަލަތައް ހައްލުކުރެވޭނެ ގޮތްތައް ހޯދުމެވެ. މިއަދުން ފެށިގެން ތިން ދުވަހުގެ މުއްދަތަށް ކުރިއަށްގެންދާ މި ފޯރަމްގައި 150 މީހުން ބައިވެރިވެ އެވެ.\nއޮޑިޓާ ޖެނެރަލް އޮފީހުން އިސްނަގައިގެން ބާއްވާ މި ފޯރަމްގެ މި އަހަރުގެ ތީމަކީ "އެމްބްރޭސިން ޓެކްނޮލޮޖީ، އެންހޭންސިން ވެލިއު" އެވެ.\nމިފޯރަމްގައި އޮޑިޓާ ޖެނެރަލް ހަސަން ޒިޔަތު ވިދާޅުވީ، 2017 ވަނަ އަހަރުން ފެށިގެން މި ފޯރަމް ބާއްވަމުން އަންނައިރު އެކައުންޓިން ދާއިރާ އަށް ދިމާވާ މައްސަލަތަކާއި ސަރުކާރުގެ އިދާރާތަކަށް މާލީ ކަންކަން މެނޭޖް ކުރުމުގައި ކުރިމަތިވާ އުނދަގޫތައް ފޯރަމުން އެނގޭ ކަމަށެވެ.\n"މިިދިޔަ އަހަރުތަކުގައި ބޭއްވި ފޯރަމުން މިދާއިރާ ކުރިއެރުމަށް ތަފާތު ހިޔާލުތައް ލިބިފައިވޭ. އަދި އެ ހިޔާލުތަކުގެ އަލީގައި ބަދަލުތައް އަންނަނީ ގެންނަމުން،" އޭނާ ވިދާޅުވި އެވެ.\nއޮޑިޓާ ޖެނެރަލް ހަސަން ޒިޔަތާއި ކިނބިދޫ ދާއިރާގެ މެންބަރު މުހައްމަދު ނާޝިޒް--ފޮޓޯ:ނިޝާން އަލީ/މިހާރު\nޒިޔަތު ވިދާޅުވީ، މިއަހަރުގެ ފޯރަމުން ވެސް އިތުރު ހިޔާލުތައް ލިބި، ދާއިރާ އިތުރަށް ކުރިއެރުވޭނެ ކަމަށް ގަބޫލުކުރައްވާ ކަމަށެވެ.\nމި ފޯރަމްގައި ދުނިޔޭގެ އެކި ގައުމުތަކުގެ އޮޑިޓް ފާމުތަކަކާއި ޖަމިއްޔާތަކުގައި މަސައްކަތްކުރާ އެކައުންޓެންޓުން ބައިވެރިވެފައިވެ އެވެ. އެގޮތުން، ބައިނަލްއަގުވާމީ ޖަމިއްޔާއެއް ކަމުގައިވާ އިންޓަނޭޝަނަލް ފެޑެރޭޝަން އޮފް އެކައުންޓެންޓްސްގެ ފަރާތުން މި ފޯރަމްގައި ބައިވެރިވި އެވެ.\nއެމްއެމްއޭގެ ޑެޕިއުޓީ ގަވަރުނަރު އައިޝަތު ޒާހިރާ އާއި ދާންދޫ ދާއިރާގެ މެންބަރު ޔައުގޫބް އަބްދުﷲ ފޯރަމްގައި ބައިވެރިވެ ވަޑައިގަންނަވަނީ. --ފޮޓޯ:ނިޝާން އަލީ/މިހާރު\nއޮޑިޓިންގެ މަސައްކަތްތައް ރާއްޖޭގައި އެންމެ ފުރަތަމަ ފެށުނީ މީގެ 67 އަހަރު ކުރިންނެވެ. އޮޑިޓް އޮފީހުން ދައުލަތުގެ އިދާރާތައް އޮޑިޓްކޮށް، މާލީ ކަންކަން މޮނީޓާ ކުރަމުންދެ އެވެ. އެ އިދާރާ އިން މިހާތަނަށް 40 އޮޑިޓް ފާމަކަށް ލައިސެންސް ދީފައިވެ އެވެ.\nއިތުރު ލިޔުންތައް އޮޑިޓާ ޖެނެރަލް އޮފީސް އޮޑިޓާ ޖެނެރަލް ހަސަން ޒިޔަތު، އޮޑިޓަ ޖެނެރަލް


Court gai oiy inthihaabaa gulhey3massala avas kuran jehey: Ali Niyaz\nކޯޓުގައި އޮތް އިންތިހާބާ ގުޅޭ ތިން މައްސަލަ އަވަސްކުރަންޖެހޭ: އަލީ ނިޔާޒު\nމެމްބަރު އަލީ ނިޔާޒު: ފޮޓޯ/ މަޖިލިސް\nއިންތިހާބު އަވަސް ކުރުމަށްޓަކާ އިންތިހާބާ ގުޅިގެން ކޯޓަށް ހުށަހަޅާފައިވާ މައްސަލަތައް އަވަސް ކުރަންޖެހޭ ކަމަށް ހުޅުމާލެ ދާއިރާގެ މެމްބަރު އަލީ ނިޔާޒު ވިދާޅުވެއްޖެއެވެ.\nރައްޔިތުންގެ މަޖިލިސް ޗުއްޓީގައި ވަނިކޮށް، މިއަދު ބޭއްވި މަޖިލީހުގެ ޖަލްސާގައި އިންތިހާބު އަވަސް ކުރާ ބިލު މަޖިލީހަށް ހުށަހެޅުއްވީ އަލީ ނިޔާޒެވެ.\nބިލު މަޖިލީހަށް ހުށަހަޅުއްވަމުން އޭނާ ވިދާޅުވީ އިންތިހާބު އަވަސް ކުރުމަށް ޤާނޫނަށް އިސްލާހު ހުށަހެޅި ގޮތަށް، ދައުލަތުގެ އެހެން އިދާރާތަކުން ވެސް އެއްބާރުލުން ދޭންޖެހޭނެ ކަމަށެވެ. އޭނާ އިޝާރާތް ކުރެއްވީ ކޯޓަށް ހުށަހަޅާފައިވާ އިންތިހާބާ ގުޅޭ މައްސަލަތައް އަވަސް ކުރުމަށެވެ.\n“އަޅުގަނޑުމެންނަށް އިނގޭ ގާނޫނުގައި ލިޔެގެން ކޯޓުގައި ހުރި މައްސަލަތައް ހައްލު ނުކުރެވިދާނެކަން. އެހެންނަމަވެސް ކޯޓުގައި އޮތް ތިން މައްސަލައަށް މި މުއްދަތުގެ ތެރޭގައި ހައްލު ގެނެސްގެން، އަވަސް ކުރުމަށް ޖާގަ ހޯދުމަކީ މުހިއްމު ކަމެއްކަމުގައި އަޅުގަނޑު ދެކެން،” އަލީ ނިޔާޒު ވިދާޅުވިއެވެ.\nއިންތިހާބާ ގުޅޭ ގޮތުން ކޯޓަށް ހުށަހަޅާފައިވާ ތިން މައްސަލަ ވެސް ކުރިއަށް ދަނީ ދިވެހިރާއްޖޭގެ ހައި ކޯޓުގައެވެ. އެއީ އަންހުންނަށް ގޮނޑިތައް ހާއްސަ ކުރި މައްސަލަ އާއި އަލުން އިންތިހާބަށް ހުޅުވާލުމަށް އެދި ހުށަހަޅާފައިވާ މައްސަލައަކާއި ކެންޑިޑެސީއެއް ބާތިލުކުރި މައްސަލައެކެވެ.\n“އެހެންވީމަ މި މައްސަލަތައް އަވަހަށް ނިންމައި، ވީހާވެސް އަވަހަކަށް ބޭއްވޭނެ ގޮތް ދައުލަތުގެ ހުރިހާ ފަރާތްތަކުން އެއްބާރުލުން ދީގެން މިކަން ކުރުމަށް،” އަލީ ނިޔާޒު ވިދާޅުވިއެވެ.\n“މި ބިލުގެ ސަބަބުން ޤާނޫނީ ހުރަސްތައް ހަމަ ޔަގީނުން ވެސް ނެތިގެންދާނެ. އެހެންނަމަވެސް އިންތިހާބު ބޭއްވުމަށްޓަކާ ހަމައެކަނި ރައްޔިތުންގެ މަޖިލީހުން ފާސްކުރާ ޤާނޫނެއް ނޫން އޮތީކީ. ޤާނޫނުގައި ހުރި ބައެއް ކަންކަމަކީ ހުރިހާ ކަންކަމަކަށް ހައްލު ލިބޭ ކަންކަމެއް ނޫން،”


Kandu huraskoh raajjeyge enme dhigu fethun fathaifi | Mihaaru\nކަނޑު ހުރަސްކޮށް ރާއްޖޭގެ އެންމެ ދިގު ފެތުން ފަތައިފި\nބ. ކަމަދުއިން އަހުމަދު ސާއިލް އަލީ\n07 ފެބުރުއަރީ 2019 - 16:334comments\nތިމާވެށީގެ މައްސަލަތަކަށް އާއްމުން ހޭލުންތެރި ކުރުވުމަށް މިދިޔަ ހޮނިހިރު ދުވަހު ފެށި، "ސްވިމް މޯލްޑިވްސް ބާ ބީއާރް ކްރޯލް 2019"ގެ ދިގު ފެތުމުގެ ބައިވެރިން، މިއަދު 6.75 ކިލޯމީޓަރަށް ފަތައި ރާއްޖޭގައި މިހާތަނަށް ކަނޑު ހުރަސްކޮށް އެއް ދުވަހާ އެންމެ ދިގުކޮށް ފެތުމުގެ ރެކޯޑް ހަދައިފި އެވެ.\nއަމިއްލަފުށި ރިސޯޓުން މިއަދު ހެނދުނު 8:45 ގައި ފަތައިގެން 2.25 ކިލޯމީޓަރު ފެތުމަށް ފަހު ފަތާ ޓީމުން ފުރަތަމަ އެރީ ހިތްގައިމު ފިނޮޅަކަށެވެ. ގުދުރަތީ ރީތި އެ މަންޒިލުގައި ކުޑަ ވަގުތުކޮޅަކު ތިބުމަށް ފަހު އެ ފިނޮޅުން ފަތާފައި ގޮސް 1.75 ކިލޯ މީޓަރު ހުރަސްކޮށް ދެން އެރީ މިލައިދޫ އައިލެންޑް ރިސޯޓަށެވެ. އެ ރިސޯޓުން ފެށިގެން ގޮސް މިއަދުގެ މަންޒިލް ކަމަށްވާ ކަމަދޫ އަށް އެރުނީ 2.75 ކިލޯ މީޓަރު ފެތުމަށް ފަހު އެވެ. އޭރު ގަޑިން 1:30 ވަނީ އެވެ.\nއަންނަ ހޮނިހިރު ދުވަހު މި ހަރަކާތް ނިންމުމަށް ކުޑަރިކިއްޔާއި ކެންދޫއާ ދޭތެރޭ ފަތާއިރު ވެސް މިއަދެކޭ އެއްގޮތަށް ދިގުކޮށް ފަތަން ޖެހެ އެވެ. އެއީ ގާތްގަނޑަކަށް 6.45 ކިލޯ މީޓަރެވެ.\nފެތުމުގެ ބައިވެރިން އިތުރު ފެތުންތެރިންތަކަކާ އެކު މޫދުގައި-- ފޮޓޯ: ސްވިމް މޯލްޑިވްސް\nއެއް ދުވަހާ ކަނޑު ހުރަސްކޮށް މިހާތަނަށް ރާއްޖޭގައި އެންމެ ދުރަށް ފަތާފައިވަނީ ކުރުނބާ އައިލެންޑް ރިސޯޓުން މާލެ އަށެވެ. އެއީ ގާތްގަނޑަކަށް ފަސް ކިލޯ މީޓަރެވެ.\nމިއީ ކަނޑު ހުރަސްކޮށް އެއް ރަށުން އަނެއް ރަށަށް ރާއްޖޭގައި ފެތި އެންމެ ދިގު ފެތުމެވެ. އެ ޝަރަފް ހޯދާފައި މިވަނީ ހުއްޓުމެ އްނެތި 24 ގަޑިއިރު ދުވެގެން ރިކޯޑް ހެދި އާތިފް އަހުމަދާއި ކުރީގެ ޑެޕިއުޓީ ޕްރޮސިކިއުޓާ ޖެނެރަލް ހުސައިން ޝަމީމްގެ އިތުރުން ފެތުންތެރިޔާ އަންވަރު ހުސައިން (އެފްޑީއައި އަންވަރު) އާއި ޒުވާން ފެތުންތެރިޔާ އައިމިނަތު އަޒްކާގެ އިތުރުން ސްވިޑެންގެ އޯޕަން ވޯޓާ ފެޑެރޭޝަންގެ ހެޑް ކޯޗް، މީކޭލް ރޮސިއެން (މައިކް) އެވެ. އޭގެ އިތުރުން ވެސް ރާއްޖޭގެ ތިން ފެތުންތެރިން ކަމަށްވާ އެމްއެންޑީއެފްގެ ޑައިވަރު އަހުމަދު މުޖްތަބާ މުހައްމަދު، ގައުމީ ޓީމުގެ ފެތުންތެރިޔާ ހުސައިން މުބާހް އަދި ގައުމީ ކޯޗު ފަރުހާން އިސްމާއިލް ވެސް ވަނީ ފަތައިފަ އެވެ.\nދިގު ފެތުންފެތި އަށް ބައިވެރިން-- ފޮޓޯ: ސްވިމް މޯލްޑިވްސް\nކޯމަސް އައިނެއްހެއް އެކުގައި އެ އަށް މީހުން ކަނޑުގައި ފަތާފައި ދިޔައިރު މަގު ދެއްކުމަށް ކުރީގައި ކެނޯއެއްގައި ސިފައިންގެ މީހަކު އިނދެ އެވެ. އަދި ދުއްވާ އެއްޗެހިން ފަތާ މީހުން ރައްކާތެރި ކުރުމަށް ސިފައިންގެ ކޯސްޓްގާޑް އެ ސަރަހައްދު ޕެޓްރޯލް ކުރެ އެވެ.\n🏊 🇲🇻 🤗 best trip ever! #SwimMaldives #800kmPool #MaldivesOpenForSwimming #islandtoisland https://t.co/hW0kG3PfvU\n— Hussain Shameem (@HuShameem) February 6, 2019\nކުރީ ދުވަހެއްގެ ފެތުމުގެ ހަރަކާތް ކުރުކޮށް--\nއާތިފް ބުނިގޮތުގައި އޮއިވަރު ގަދަވުމާއި ބާނި ބޮޑުވުމުން ފެތުމަށް މިއަދު ކޮންމެވެސް ވަރެއްގެ ދަތިތަކެއް ކުރިމަތިވި އެވެ. ނަމަވެސް ފެތުނު މިންވަރާ ދޭތެރޭ ވަރަށް ހިތްހަމަ ޖެހޭ ކަމަށް އޭނާ ބުންޏެވެ.\nބައިނަލްއަގުވާމީ ފެތުންތެރިޔާ މައިކް ބުނީ މިއަދުގެ ދިގު ފެތުމުގެ ސަބަބުން ޓީމެއްގެ ގޮތުގައި ތިބެ ޓާސްކު ފުރިހަމަ ކުރުމަށް ހިތްވަރު ލިބުނު ކަމަށެވެ.\nއިތުރު ހަ ބައިވެރިން ވެސް ތިބީ މިއަދުގެ ފެތުމާމެދު ވަރަށް ހިތްހަމަ ޖެހިގެންނެވެ.\nރާއްޖޭގައި މިހާތަނަށް ފެތި އެންމެ ދިގު ފެތުން މިއަދު މި ޓީމުން ފަތާފައިވާއިރު ވޭތުވެދިޔަ ފަސް ދުވަހު ޖުމުލަ 30.5 ކިލޯ މީޓަރަށްވުރެ ދުރަށް ވަނީ ފަތައިފަ އެވެ. ހޮނިހިރު ދުވަހު މި ހަރަކާތް ނިންމާއިރު ޖުމުލަ 43.7 ކިލޯ މީޓަރަށް ފަތަން ވަނީ ހަމަޖައްސައިފަ އެވެ.\nދިގު ފެތުމަށް ފަހު ޓީމުގެ ބައިވެރިން މިހާރު މިތިބީ ކަމަދޫގަ އެވެ. މިރަށުގެ ކުޑަ ކުދިންނާއި އަންހެނުންނަށް ފަތަން ފަސްކޮށްދިނުމުގެ ހާއްސަ ޕްރޮގްރާމެއް މިއަދު ހަވީރު ބޭއްވުމަށް ވަނީ ނިންމައިފަ އެވެ.\nއިތުރު ލިޔުންތައް ތިމާވެށި ފެތުން ބ. އަތޮޅު ކައުންސިލް އިންޑިއަން އޯޝަން ހުސައިން ޝަމީމް (ޕީޖީ)\nތިމާވެށީގެ ފެތުން: އުނދަގޫ އެކަމަކު ހުއްޓުމެއް ނެތް!


Fandiyaaruge fundaalumuge muguluga huree raees solih aai raees nasheed: Yaameen\nފަނޑިޔާރުގެ ފުނޑާލުމުގެ މުގުލުގައި ހުރީ ރައީސް ސޯލިހާއި ރައީސް ނަޝީދު: ޔާމީން\n-6months ago 1 - އައިޝަތު ސަމާ\nރާއްޖޭގެ ފަނޑިޔާރުގެތައް ފުނޑާލުމުގެ މުގުލުގައި ތިއްބެވީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ކަމަށް، ކުރީގެ ރައީސް އަބްދުﷲ ޔާމީން އަބްދުލްްގައްޔޫމް ވިދާޅުވެއްޖެއެވެ.\n''ހިބަރު ވަދު'' ގެ ނަމުގައި މިރޭ އިދިކޮޅު ފަރާތްތަކުން ބޭއްވި ޖަލްސާގައި ވާހަކަފުޅު ދައްކަވަމުން ރައީސް ޔާމީންވަނީ ޖުޑިޝަރީއަށް ގެންނަމުންދާ ބަދަލުތަކަސް ވަރަށް ބޮޑަށް ފާޑުވިދާޅުވެފައެވެ. އެގޮތުން ރައީސުލްޖުމްހޫރިއްޔާގެ އެންމެ ބޮޑު ޒިންމާ އަކީ ތިންބާރު ވަކިވެފައި އޮންނަ ނިޒާމެއް ހިނގަމުންދާ ކަން ކަށަވަރު ކުރުން ކަމަށާއި ނަމަވެސް އެޒިންމާ ރައީސުލްޖުމްހޫރިއްޔާ އަދާކުރައްވަމުން ނުގެންދަވާ ކަމަށެވެ.\nއެމަނިކުފާނު ވިދާޅުވީ މިއީ ކޮންކަހަލަ ވެރިކަމުގެ ނިޒަމެއްކަން ސަރުކާރަށް ބުނެދެން ނުކެރުނު ކަމަށެވެ. ނަމަވެސް އެމަނިކުފާނު ގަބޫލުފުޅުކުރައްވައި ގޮތުގައި މިއީ އަންބޮނޑި ބޮޑު ކުރުމުގެ ވެރިކަމުގެ ނިޒާމެއް ކަމަށް ވިދާޅުވިއެވެ.\n"ފަނޑިޔާރުގެ އަށް މިވަރަށް އަތް ބާނައިގެން ކަންތައްތައް ކުރި ސަރުކާރެއް އަދި ނުފެނޭ. އަޅުގަނޑު ދަންނަވާފާނަން މިއީ ކޮން ކަހަލަ ވެރިކަމުގެ ނިޒާމެއްތޯ. މިއީ ހުދުމުހުތާރު ކަމުގައި ދެވަނައެއް ނެތް އަނބޮޑި ބޮޑުކުރުމުގެ ވެރިކަމުގެ ނިޒާމެއް." ރައީސް ޔާމީން ވިދާޅުވިއެވެ.\nރައީސް ޔާމީނު ވިދާޅުވީ، ޑިމޮކްރަސީ އާއި އިންސާނީ ހައްގުތަކުގެ ވާހަކަ ދައްކާއިރު ނަޝީދުގެ ވެރިކަމުގައި ހިނގި ކަންތައްތަކުގެ ވާހަކަ ދައްކަން ނުކެރެނީ އެއީ އަނދިރި ސޮފްހާތަކެއް ލިޔެވިފައި އޮތް ވެރިކަމެއް ކަމަކަށްވުމުން ކަމަށެވެ.\n4 ކެއި ކިޔަ\nއޯއައިސީގެ ބައްދަލުވުމުގައި ރާއްޖެއިން ދިން ބަޔާނާއި ގުޅިގެން މިނިސްޓަރ ޝާހިދު މައާފަށް އެދެންޖެހޭ: އިދިކޮޅު 15days ago


Barcelona ah uhmeedheh | Mihaaru\n07 ޖެނުއަރީ 2021 - 10:34\nބިލްބާއޯ (ޖެނުއަރީ 7) – ލިއޮނަލް މެސީގެ ދެ ގޯލާ އެކު އެތުލެޓިކް ކްލަބް 3-2 އިން ބަލިކޮށް ބާސެލޯނާ އިން ސްޕެނިޝް ލީގުގެ ތިން ވަނަ އަށް އަރައި ތަށްޓަށް ކުރާ މަސައްކަތުގައި ކޮންމެވެސް ވަރެއްގެ އުއްމީދެއް ހޯދައިފި އެވެ.\nބާސެލޯނާ ތިން ވަނައިގައި އޮތީ 17 މެޗުން 31 ޕޮއިންޓް ހޯދައިގެންނެވެ. ތާވަލުގެ ދެ ވަނައިގައި އޮތް ރެއާލް މެޑްރިޑަށް 17 މެޗުން ވަނީ 36 ޕޮއިންޓް ލިބިފަ އެވެ. ތާވަލުގެ އެއް ވަނައިގައި އޮތް އެތުލެޓިކޯ މެޑްރިޑް 15 މެޗުން 38 ޕޮއިންޓް ހޯދާފައިވާއިރު އެ ޓީމުގެ އަތުގައި ދެން އޮތް ދެ މެޗުން މޮޅުވެގެން ފަރަގު ބޮޑުކޮށްލެވޭނެ އެވެ.\nރޭގެ މެޗުގެ ތިން ވަނަ މިނެޓުގައި ވިލިއަމްގެ ގޯލުން އެތުލެޓިކް ކްލަބުން ލީޑު ނެގި އެވެ. ބާސެލޯނާ އަށް 14 ވަނަ މިނެޓުގައި އެއްވަރުކޮށްދިނީ ޕެޑްރީ އެވެ. ބާސެލޯނާ އަށް ލީޑު ނަގައިދީ އަދި ފުޅާކޮށްދިނީ 38 ވަނަ މިނެޓާއި 62 ވަނަ މިނެޓުގައި މެސީ އެވެ. އެތުލެޓިކް ކްލަބުން 90 ވަނަ މިނެޓުގައި މުނިއަން ޖެހި ގޯލުން ބާސެލޯނާ ހާސްކޮށްލި ނަމަވެސް ނަތީޖާ އަށް ބަދަލެއް ނުގެނެވުނެވެ.\nމި މޮޅަށް ފަހު ބާސެލޯނާގެ ކޯޗު ރޮނާލްޑް ކޫމަން ބުނީ އަދިވެސް އެ ޓީމަށް ލީގު ލިބިދާނެ ކަމަށާއި އަބަދުވެސް ފުރުސަތެއް އޮންނާނެ ކަމަށެވެ. އަދި މިއީ ދިގު ސީޒަނެއް ކަމުން ރަނގަޅު ދުވަސްތަކާއި ގޯސް ދުވަސްތައް އަންނާނެ ކަމަށް އޭނާ ބުންޏެވެ.\n"މި ޓީމު އަންނަނީ ކުރިއަރަމުން. އިތުބާރާ އެކު އަންނަނީ ކުޅެމުން. ބައެއް ފަހަރު އެބަ ފެނޭ ޓީމުގެ އެންމެ މޮޅު ކުޅުމާ ގާތަށް ދެވޭ މަންޒަރު ވެސް،" ކޫމަން ބުންޏެވެ.\nވާއު. 18 އަހަރުގެ ޕެޑްރީ ކުޅުން ހީވަނީ ސީޒަންޑް މޮޅުގެވެސް މޮޅު ކުޅުންތެރިއެއް ކުޅުންހެން. ކޫލް އެންޑް ކޮންޕޯސްޑް، ބައެއްފަހަރު ދޭ ޕާސް ހިވަނީ ޒާވީ މިނެކިރާފަ ދޭ ޕާސްއެއްހެން އަނެއްބައި ފަހަރު އިނިއެސްޓާގެ ޑިފެސްން ސްޕިލިޓިން ބެކްހީލްއެއްހެން. ޕޯޗުގަލްގެ ލެޖެންޑަރީ ރުއިކޮސްޓާހެންވެސް ހީވާފަހަރުދޭ! ގަދަވިދުމަކާއެކު އަރަމުން އަންނަ ތަރިއެއް.\nވަރަށް ރަނގަޅުވާހަކައެއް ތިބުނީ. ވަރަށް ދުވަސްފަހުން ބާސާޔަށް ކްރިއޭޓިވް މިޑްފީލްޑަރެއް ލިބިއްޖެ. އެކަމަކު އަދި 1 ކުޅުންތެރިޔަކު ބެންޗުގައި އެބައިން.\nކޮބާ ފެނޭތަ؟؟ ފެނޭ ދޯ. #ވިސްކައެލްބާސާ


Real ge eh number transfer target aky De Gea - Vaguthu\nރެއާލްގެ އެއް ނަންބަރު ޓްރާންސްފާރ ޓާގެޓަކީ ޑެ ހެއާ\nސްޕެއިންގެ ރެއާލް މެޑްރިޑުން ދެން އަންނަ ޓްރާންސްފާރ ވިންޑޯވއެއްގައި ގެނައުމަށް އެންމެ ގަދަޔަށް މަސައްކަތްކުރާނީ މެންޗެސްޓާރ ޔުނައިޓެޑުގެ ގޯލްކީޕަރު ޑޭވިޑް ޑެ ހެއާ ކަމަށް ބައެއް މީޑިއާ ރިޕޯޓްތައް ބުނެފިއެވެ.\nރެއާލްއިން މީގެ ކުރިންވެސް ގެންނަން މަސައްކަތްކޮށްފައިވާ ޑެ ހެއާ ގެނައުމުގެ އުންމީދުތައް އަދިވެސް ރެއާލްއިން ދޫކޮށްލާފައިނުވާއިރު ޑެ ހެއާ ހުރީ ރެއާލްއަށް ބަދަލުވާން ފުރުސަތު ލިބިއްޖެ ނަމަ ބަދަލުވާން ތައްޔާރަށްކަމަށް ވެސް މި ރިޕޯޓްތައް ބުނެއެވެ.\nމެންޗެސްޓާރ ޔުނައިޓެޑުން ޑެ ހެއާ ދޫކޮށްލަން ބޭނުން ނުވި ނަމަވެސް އެކުލަބުން ވެސް އޮތީ ޑެ ހެއާ މިފަދަ ޓްރާންސްފާއަކަށް އެއްބަސްވެއްޖެ ހިނދެއްގައި އެކަން ވިޔަދިނުމަށް ތައްޔާރަށްކަމަށް ވެއެވެ. އެހެންނަމަވެސް ރެއާލްއިން ޑެ ހެއާ ގެންގޮސްފި ހިނދެއްގައި މެންޗެސްޓާރ ޔުނައިޓެޑުގެ ގޯލްކީޕަރުގެ މަގާމަށް ދެން ގެންނާނޭ ވަކި ކުޅުންތެރިޔަކު އަދި ވަނީ ނުނިންމިފައެވެ. މެންޗެސްޓާރ ޔުނައިޓެޑުން މީގެ ކުރިން ވަނީ އޭސީ މިލާންގެ ޒުވާން ގޯލްކީޕަރު ޖިއަންލުއިޖީ ޑޮނަރޫމާ ގެނައުމަށް ޝައުގުވެރިކަން ފާޅުކޮށްފައެވެ. އެހެންނަމަވެސް މިލާނުން އޮތީ އެޓީމުގެ ކުރިމަގަށް އެންމެ މުހިންމު އެއް ކުޅުންތެރިޔާކަމުގައި ބެލެވިފައިވާ ޑޮނަރޫމާ ދޫކޮށްލަން ތައްޔާރަކަށް ނޫނެވެ.\nރެއާލްއަށް ޑެ ހެއާ ނުލިބިއްޖެ ހާލަތެއްގައިވެސް އެކުލަބުން ވަނީ އެހެން ކުޅުންތެރިޔަކު ގެނައުމަށް ކަނޑައަޅައި ނިންމައިފައެވެ.\nމިގޮތުން ޑެ ހެއާ ނުލިބިއްޖެ ނަމަ ދެން ރެއާލްއިން މަސައްކަތްކުރާނީ ޗެލްސީގެ ތިބޯ ކޯޓުއާ ގެނައުމަށެވެ. ރެއާލްއިން އެ ޓީމުގެ ގޯލްކީޕަރުގެ މަގާމު ވަރުގަދަ ކުރުމަށްޓަކައި މަސައްކަތްކުރަމުންދާތާ އެތައް ސީޒަނެއް ފާއިތުވެފައިވާއިރު އެޓީމަށް އަދިވެސް ވަނީ މިކަން ކުރެވޭ ގޮތް ނުވެފައެވެ. ރެއާލްގެ މިހާރުގެ ކޯޗު ޒިދާން ބޭނުންވަނީ ފައިން ކުޅެން ފަރިތަ ޒުވާން ގޯލްކީޕަރެއްކަމުގައި ބެލެވިފައިވާއިރު ޑެ ހެއާ އަދި ކޯޓުއާ އަކި މިގޮތުން ދުނިޔޭގައި މިވަގުތު ތިބި އެންމެ މޮޅު ގޯލްކީޕަރުންގެ ތެރެއިން ހިމެނޭ ދެ ކުޅުންތެރިންނެވެ.


18 ރަށެއްގެ ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުމަށް އިޕޮކް އެސޯސިއޭޓްސް އިން އެސޯސިއޭޝަން ވިތު ޝެރެޓް ސްޓޫޑިއޯޒްއާ ހަވާލުކޮށްފި.\nމި އޮތޯރިޓީގެ ބަޖެޓްގައި ހިމެނިގެން ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުން ކުރިޔަށް ގެންދިއުމަށް ހަމަޖެހިފައިވާ 43 ރަށުގެ ތެރެއިން 18 ރަށެއްގެ ޓޮޕޮގްރަފިކް ސަރވޭކޮށް، ލޭންޑް ޔޫޒް ޕްލޭން ހެދުމަށް "އިޕޮކް އެސޯސިއޭޓްސް އިން އެސޯސިއޭޝަން ވިތު ޝެރެޓް ސްޓޫޑިއޯޒް" އާއެކު އެއްބަސްވުން އެކުލަވާލާ އެފަރާތަށް އެ މަސައްކަތް ވަނީ ހަވާލުކޮށްފައެވެ.\nމި އެއްބަސްވުންތަކުގައި ސޮއިކުރުން ކުރިޔަށް ގެންގޮސްފައިވަނީ 20 ޖޫން 2022 ވަނަ ދުވަހު ލޯކަލް ގަވަރމެންޓް އޮތޯރިޓީގައި ކުރިޔަށް ގެންދެވުނު ރަސްމިއްޔާތެއްގައެވެ. މި ރަސްމިއްޔާތުގައި މި މަޝްރޫއުގެ ދަށުން ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުމަށް ހަމަޖެހިފައިވާ ރަށްތަކުން އޮންލައިންކޮށް ބައިވެރިވެފައިވެއެވެ. މި އޮތޯރިޓީގެ ފަރާތުން މި އެއްބަސްވުންތަކުގައި ސޮއިކޮށްފައިވަނީ މި އޮތޯރިޓީގެ ޗީފް އެގްޒެކެޓިވް އޮފިސަރ ފާޠިމަތު އަފްޝާން ލަޠީފެވެ. އަދި "އިޕޮކް އެސޯސިއޭޓްސް އިން އެސޯސިއޭޝަން ވިތު ޝެރެޓް ސްޓޫޑިއޯޒް" ގެ ފަރާތުން ސޮއި ކޮށްފައިވަނީ ޑިރެކްޓަރ މުޙައްމަދު ރައްސާމްއެވެ. މި މަސައްކަތް ހަވާލުކޮށްފައިވަނީ3މަސް ދުވަހުގެ ތެރޭގައި މަސައްކަތް ނިންމާގޮތަށެވެ.3ޕެކޭޖެއްގެ ދަށުން ހަވާލުކުރެވުނު މި 18 ރަށުގެ ލޭންޑް ޔޫޒް ޕްލޭން އެކުލަވާލުމަށް އެފަރާތާއި ޙަވާލު ކުރެވިފައިވަނީ ޖުމްލަ4މިލިއަން ރުފިޔާއަށެވެ. މިގޮތުން މި މަޝްރޫއުގެ ދަށުން ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުން ހަމަޖެހިފައިވާ ރަށްތަކުގެ ތަފްޞީލު ތިރީގައި މިވަނީއެވެ.\nމި ޕެކޭޖުގައި ހިމެނޭ6ރަށުގެ ޓޮޕޮގްރަފިކް ސާވޭކޮށް ލޭންޑް ޔޫޒް ޕްލޭން އެކުލަވާލުމަށް ހަވާލުކުރެވިފައިވަނީ ޖުމްލަ 1,420,306.67/- ރ (އެއް މިލިޔަން ހަތަރުލައްކަ ވިހި ހާސް ތިންސަތޭކަ ހަރުފިޔާ ފަސްދޮޅަސް ހަތްލާރި) އަށެވެ.\nމި ޕްކޭޖުގައި ހިމެނޭ7ރަށުގެ ޓޮޕޮގްރަފިކް ސާވޭކޮށް ލޭންޑް ޔޫޒް ޕްލޭން އެކުލަވާލުމަށް ހަވާލުކުރެވިފައިވަނީ ޖުމްލ1,406,631.53/- ރ (އެއް މިލިޔަން ހަތަރުލައްކަ ހަހާސް ހަސަތޭކަ ތިރީސް އެއްރުފިޔާ ފަންސާސް ތިންލާރި) އަށެވެ.\nމި ޕްކޭޖުގައި ހިމެނޭ5ރަށުގެ ޓޮޕޮގްރަފިކް ސާވޭކޮށް ލޭންޑް ޔޫޒް ޕްލޭން އެކުލަވާލުމަށް ހަވާލުކުރެވިފައިވަނީ 1,203,950.28/-ރ (އެއް މިލިޔަން ދެލައްކަ ތިންހާސް ނުވަސަތޭކަ ފަންސާސް ރުފިޔާ އަށާވީސް ލާރި) އަށެވެ.


އޭއައިއައިބީ އިން ރާއްޖެއަށް 7.3 މިލިއަން ޑޮލަރުގެ އެހީއެއް – DhiDaily\nއޭއައިއައިބީ އިން ރާއްޖެއަށް 7.3 މިލިއަން ޑޮލަރުގެ އެހީއެއް\nއޭޝިއަން އިންފްރަސްޓްރަކްޗާ ބޭންކް (އޭއައިއައިބީ) އިން ރާއްޖެ އަށް ފައިސާގެ އެހީއެއް ދީފިއެވެ.\nކޮވިޑް-19އާ ގުޅިގެން ރާއްޖޭގެ އާމްދަނީ ދަށްވެ، އިޤްތިޞާދަށް ދިމާވެފައިވާ ހީނަރުކަން ހައްލުކުރުމަށް އެހީވުމުގެގޮތުން އޭ.އައި.އައި.ބީ އިން ދީފައިވަނީ 7.3 މިލިއަން ޑޮލަރު (ގާތްގަނޑަކަށް 112 މިލިއަން ރުފިޔާ) ގެ އެހީއެކެވެ. މިކަން ހާމަކޮށްފައިވަނީ އެބޭންކުން ނެރުނުނޫސްބަޔާނެއްގައެވެ.\nއޭއައިބީ އުފައްދާފައިވަނީ އެކިގައުމުތަކުގެ ސަރުކާރު ހިއްޞާވާ ގޮތަށެވެ. އޮގޮތުން އެންމެބޮޑު ހިއްޞާއެއް އޮން ޗައިނާ ސަރުކާރުގެ 30.34 ޕަސެންޓް ހިއްސާ އެބޭންކްގައި ހިމެނެއެވެ . އަދި މި ބޭންކުގައި ދެވަނައަށް އެންމެ ބޮޑު ހިއްސާއެއް ކުރާ ގައުމަކީ އިންޑިއާ އެވެ. އެ ގައުމުގެ ހިއްސާއަކީ 15 ޕަސެންޓެވެ. މި ބޭންކުގައި ރާއްޖޭން ބައިވެރިވެފައިވަނީ 2015 ވަނަ އަހަރު އެވެ. ރާއްޖެއަކީ އެންމެ ފުރަތަމަ މެންބަރަކަށްވި ގައުމުތަކުގެ ތެރޭގައި ހިމެނޭ ގައުމެކެވެ. މި ބޭންކް އުފެއްދުމަށް ފަހު އޭއައިއައިބީގެ ބޯޑު މެންބަރުކަން ކުރީގެ އިކޮނޮމިކް މިނިސްޓަރު އަދި މިހާރު މާވަށު ދާއިރާގެ މެންބަރު މުހައްމަދު ސައީދު ފުރުއްވާފައިވެ އެވެ. މި ބޭންކުގެ މެންބަރު ގައުމުތަކުގެ އަދަދު 100 އަށް ވުރެ ގިނަ އެވެ.\nއޭއައިއައިބީ އިން މީގެ ކުރިން ވަނީ 45 މިލިއަން ޑޮލަރުގެ ލޯން އެހީއެއް ދީފައެވެ. އެފަހަރުގެ އެހީ ދީފައިވަނީ ރާއްޖޭގެ ހަކަތަ އުފައްދައި ރާއްޖޭން ތެލަށް ކުރާ ޚަރަދު ކުޑަ ކުރުމާއި އިއާދަ ކުރަނިވި ހަކަތައިގެ ދާއިރާ އަށެވެ.\nކޮވިޑް-19އާ ގުޅިގެން މިހާތަނަށް އެބޭންކުންވަނީ 11 ގައުމަކަށް އެހީތެރިކަންފޯރުކޮށްދީފައެވެ. އެގޮތުން މިހާތަނަށް އެންމެ ބޮޑު އެހީތެރިކަމެއް ދީފައިވަނީ އެބޭންކުގެ 15 ޕަސެންޓް ހިއްސާވާ އިންޑިޔާ އަށެވެ. އެ ގައުމަށް 750 މިލިއަން ޑޮލަރުގެ ލޯނު ދޫކޮށްފައިވެ އެވެ.\nކޮވިޑް-19 އާ ގުޅިގެން ރާއްޖޭގެ އިގްތިޞާދަށް ދިމާވެފައިވާ ދަތިކަން ފިލުވުމަށްޓަކައި ބޭނުންވާ އެހީތައް ހޯދަން ސަރުކާރުން ދަނީ ގިނަ މަސައްކަތް ތަކެއް ކުރަމުންނެވެ. އެގޮތުން މިހާރު ބައެއްފަރާތްތަކުން އެހީތެރިކަންވަނީ ފޯރުކޮށްދީފައެވެ.


SunOnline: Living Broke in Male': Current aai fen bill kuda kohlamaa!\nލިވިންގް ބްރޯކް އިން މާލެ: ކަރަންޓާއި ފެން ބިލް ކުޑަކޮށްލަމާ!\nމިޙްނާ ނާސިހު 24 Oct 2019, 09:04\nއަބަދުވެސް މި ދެއްކެނީ ހަރަދުބޮޑު ވާހަކަ އެވެ. މަހުގެ މެދާއި ހަމައަށް އަންނައިރު އަތުގައި ބައި ރުފިޔާވެސް އޮންނަނީ މަދު ފަހަރަކު އެވެ. މިކަމަށް އޮތް ހައްލު އެންމެނަށްވެސް އެނގެ އެވެ-- ހަރަދު ކުޑަ ކުރުމެވެ. ނަމަވެސް މިގޮތަށް އަމަލު ނުކުރެވިގެން މިއުޅެނީ ކީއްވެބާ އެވެ. ފަހަރެއްގައި މި ލިސްޓުކޮށްލާ ކަންކަމަކީ އެންމެނަށްވެސް އެނގޭ އާދައިގެ ކަންކަމަށް ވެދާނެ އެވެ.\nނަމަވެސް "ބްރޯކްއޭސްއެމްވީ"އާ އެކު މި ކަންކަމުގެ މަތީން ހަނދާން އާ ކޮށްލަން ހިނގާށެވެ.\nމަހެއްގެ މައްޗަށް ގެއަކަށް ދައްކަންޖެހޭ ކުލި ކަނޑާލުމަށްފަހު ދެން އެންމެ ބޮޑު ހަރަދެއް ދާނީ ކަރަންޓާއި ފެނަށެވެ. ފަހަރެއްގައި ވަރަށް ބަލައިގެން އުޅޭ ގެތަކުގެ ބިލު 500-800 ރުފިޔާގައި ހުރެދާނެ އެވެ. ނަމަވެސް އެވަރެޖްގޮތެއްގައި މާލޭގައި މި ބިލުތައް އުޅެނީ 1،000 ރުފިޔާއިން އިން މަތީގަ އެވެ. އެ ގޭގައި މީހުން އުޅޭ ނިސްބަތުން އެއްވަރެއްގައި އަދި އަތްފޯރާ ފަށުގައި ބިލްތައް ހިފެހެއްޓުމަކީ ހަރަދު ކުޑަކޮށް ދިރިއުޅެން ކުރުން ވަރަށް މުހިންމު ކަމެކެވެ.\nއަމިއްލަ އަށް އޮޑިޓް ކުރޭ!\nމިހެން ބުނުމުން ފަހަރެއްގައި ޖޯކު ޖަހާނެ ބަޔަކުވެސް ތިބެ ދާނެއެވެ. ނަމަވެސް ހަގީގަތް ވާނީ ހަމަ ހަގީގަތަކަށެވެ. އަމިއްލައަށް އެމީހެއްގެ ޚަރަދުތައް ހިނގާގޮތް ބަލައި ނޯޓްކޮށް، ވީ އެންމެ ބޮޑަކަށް ހަރަދު ކުޑަކުރުމަކީ ކުރުން ވަރަށް މުހިންމު ކަމެކެވެ. ބްރޯކްއޭސްއެމްވީއިން އުޅެނީ ކުއްޔަށްކަމުން ކޮންމެ މަހެއްގެވެސް ކުއްޔާއެކު، ފެންބިލާއި ކަރަންޓު ބިލު ދެއްކުމަށްފަހު އެކަން ގޭގެ ވެރިފަރާތަށް ރިޕޯޓުކުރަން ޖެހެ އެވެ. އެހެންވެއާއެކު، މިހާތަނަށް ދައްކަންޖެހިފައި ހުރި ހުރިހާ ބިލުތައް ހުރީ ރެކޯޑު ކުރެވިފަ އެވެ. އެހެންކަމުން ކިރިޔާވެސް ކަރަންޓު ބިލް މައްޗަށްދާނަމަ އެކަން ފާހަގަވެ، ހަރަދު ކުޑަކުރުމަށް އަނެއް މަހު މަސައްކަތްކުރުމަށް މިކަމުން މަގުފަހިވެ އެވެ.\nއިސްރާފު މަދުކުރުމަކީ ލަދުގަންނަން ޖެހޭ ކަމެއް ނޫން!\nއެންމެ ކުޑައިރުއްސުރެވެސް އަޑު އިވޭނެ އެއް ވާހަކައަކީ އިސްރާފު ކުރުން ހުއްޓާލާށޭ ބުނާ އަޑެވެ. އެހެންނަމަވެސް އަދިވެސް މިއުޅެނީ ގިނަބަޔަކަށް އެކަން ދަސްނުވެގެނެވެ. މީގެ އެއް މިސާލަކީ ބްރޯކްއޭސްއެމްވީއިން ބުނާގޮތުން، ބަދިގޭގައި ފެން ހޫނުކުރުމެވެ. ޔަގީނުންވެސް ގިނަބަޔަކު ފެން ކައްކާނީ އިސްކުރޫ ދޫކޮށްގެން އެ ފުރެންދެން ނުވަތަ ފެންފުޅިއަކުން ނަމަވެސް ހިތުހިސާބަށެވެ.\nއޭގެ ބަދަލުގައި އެ ވަގުތެއްގެ ބޭނުމަށް ބޭނުންވާ މިންވަރަށް އެއްފަހަރުން ފެން ކެއްކުމުން ހަރަދު ކުޑަވީ އެވެ. އަންނައުނުވެސް ކޮންމެ ފަހަރަކު ދެތިން އެތި ދޮވުމުގެ ބަދަލުގައި، މެޝިން ފުރެންދެން އެއްޗިހި ހަމަކޮށް އެއް ފަހަރާ ދޮވުން ބުއްދިވެރި އެވެ. ޓީވީ ބެލުމުގައިވެސް ކޮންމެވެސް ވަރެއްގެ ލިމިޓުތަކެއްކޮށް، ފަންކާ ނުވަތަ އޭސީ ބޭނުންކުރުމުގައިވެސް މިފަދައިން ވިސްނާލުން މުހިންމެވެ.\nދުވާލު އިރުގެ އަލިކަން ލިބޭނަމަ ބޮކި ނިއްވާލާ!\nމިއީވެސް ވަރަށް އާދައިގެ ކަމެކެވެ. އިރުގެ އަލިކަން ލިބި އެވަރުން ފުދޭނަމަ ކޮންމެހެން ބޮކިތައް ދިއްލުމުގެ ބޭނުމެއް ނެތްތާއެވެ. ބޭކާރު ވަނީ އަތުންދާ ފައިސާއާއި، އަދި އަހަރެމެންގެ ގުދުރަތީ ވަސީލަތެވެ.\nހަމައެއާއެކު، ބޮކީގެ އަލި ބޭނުންވާ ގެތަކުގައި ބައިވަރު ބޮކިތަކެއް ދިއްލާފައި ބެހެއްޓުމުގެ ބަދަލުގައި ވަރުގަދަ އެއް ބޮކި އެ ބޭނުންވާ ސަރަހައްދެއްގައި ބެހެއްޓުމަކީވެސް ކުރެވިދާނެ ކަމަކެވެ. އަދި ރޭގަނޑު ނިދަމުން ބޭނުންނުވާ ހުރިހާ ބޮކިތަކެއް ނިއްވާލާ، އެ ބޭނުންކުރާ ހުރިހާ ބޮކިތަކަކީ އެނާޖީ ސޭވިން ބޮކިތަކަށްތޯވެސް ޔަގީންކޮށްލާށެވެ.\nމަހުން މަހަށް ގަވާއިދުން ބިލްތައް ދައްކާތި!\nފަހަރެއްގައިވެސް އަންނަ މަހުގައި ބިލްދައްކަން މަޑުކޮށްލުމަކީ ބުއްދިވެރިކަމެއް ނޫނެވެ. ޚަރަދު ކުޑަކުރަން އުޅޭއިރު، އެއަރާ ޖޫރިމަނާތަކުން ސަލާމަތްވެ ތިބުންވެސް އެހާމެ މުހިންމެވެ. މަހުގެ ވަކި ހާއްސަ ދުވަހެއް ކުލިދެއްކުމާއި، ބިލްތަކަށް ފައިސާދެއްކުމަށް ހާޢްސަކުރާށެވެ. ހުރިހާ ކަމެއް ޑިޖިޓަލައިޒްވެފައިވާއިރު، އޮންލައިންކޮށް މިހާރު މިހުރިހާ ބިލެއްވެސް ބަލާލެވި ދައްކާވެސް ލެވެއެވެ. އެހެންކަމުން ލަސްނުކޮށް ފަސޭހަކަމާއިއެކު މިކަންކަން ކުރާށެވެ.\nފަހަރެއްގައިވެސް މިކަންކަމަކީ އާދައިގެ ކަންކަން ކަމުގައި ނުނަގާށެވެ. ޚާރަދު ކުޑަކޮށް މިކަންކަމަށް ފަރުވާތެރިވެގެން އުޅޭ ގެތަކުގައި ފެން ބިލް އަދި ކަރަންޓު ބިލް އެންމެ ފަސްސަތޭކަ ރުފިޔާއަށްވެސް ނާރާ ހިފަހައްޓާލެވެއެވެ. އެހެންކަމުން ތިމާގެ ގޭގައި ކަރަންޓާއި ފެން ބިލު ކުޑާކުރުމަށް ވަކި ހާޢްސަ ކަމެއް ކުރާނަމަ އެކަން ކޮމެންޓް ސެކްޝަންގައި އަވަހަށް ހިއްސާކޮށްލާށެވެ. ކޮންމެވެސް މިީހަކަސް މިކަމުން ފައިދާއެއްވާނެ ތާއެވެ.


Ufan Dhuvahah Beynumy Koacheh? - Vaguthu\nރާއްޖޭގެ އަދަދު މިއަދު މައްޗަށް، ނަމަވެސް އިތުރު ބިރެއް ނެތް! -4ގަޑިއިރު ކުރިން\n11 މަސް ކުރިން ( އޮކްޓޯބަރ 28, 2019 )\nއަހަރުމެން ގިނަ މީހުންނަކީ އުފަންދުވަހު ކޮންމެވެސް ކަހަލަ ހަދިޔާއެއް ބޭނުންވާ ބައެކެވެ. އެގޮތުން ގިނަ މީހުން ގާތު އުފަންދުވަހު ހަދިޔާ އަކަށް ބޭނުން ވަނީ ކޯއްޗެއްތޯ އަހާލުމުން ބުނަމުން އަންނަނީ "ބޭނުމީ އައިފޯނެއް" މި ޖަވާބެއެވެ. މި ޖަވާބަކީ އަހަރުންމެންގެ ތެރޭގައި ގިނަ މިހުންގެ ދުލުން މިހާރު ބޭރުވަމުން އަންނަ ބަހެކެވެ.\nގިނަ ފަރާތްތަކުން އައިފޯނެއް އުފަންދުވަހަށް ބޭނުންވެޔޭ ބުނުމުން ބައެއް ފަރާތްތަކުން ސެމްސަންގް ފޯނެއް ދޭންވީ ހޭ އަހާލުމުން ޖަވާބުގައި އޮންނަނީ ހަމަ އައިފޯނެވެ. ދިވެހިންގެ ތެރޭގައި މިހާރު އެންމެ ހިނގާ ފޯނަކީ އައިފޯނެވެ. މިހާރު އުފަންދުވަސް ކައިރިވެފައިވާ މީހެއް ކައިރިން ބޭނުމީ ކޯއްޗެއްހޭ އަހައިފިއްޔާ ޖަވާބަކަށް ބުނާނީ އައިފޯނު 11 ޕްރޯ ނުވަތަ މެކްސް އެވެ. ބައެއް ފަރާތްތަކުން ދަރަނިވެރި ވެގެންވެސް އެ ފޯނު ތިމައްނަގެ ޖީބަށް ލެވޭތޯ މަސައްކަތް ކުރައެވެ. ބައެއް ފަރާތްތަކުން މިދެންނެވި ގޮތަށް ހަދައިގެން ފޯނު ޖީބަށް ލައިގެން އުޅެއެވެ.\nމީގެ ކުރިން އަހަރުމެންގެ ތެރޭގައި އުފަންދުވަހަށް އެންމެ ބޭނުން ވަނީ ކޯއްޗެއްހޭ އަހައިފިއްޔާ ގިނަ ފަރާތްތަކުން ބުނަމުން އަންނަނީ ސެންޓް ފުޅިއެއް ޓީޝާޓެއް އެހެން ނޫނީ އަތުކުރި ގަޑިއެވެ. އަދި ބައެއް ފަހަރު އަގު ބޮޑު ރެސްޓޯރެންޓް އަކުން ކާންދީފި ކަމުގައި ވިއަސް އެކަން އޮންނަނީ ނިމިފައެވެ. މީގެ ކުރިން އަންހެން ކުއްޖަކަށް ކައުންޓްލައިން ކަހަލަ މަޝްހޫރު ފިހާރައަކުން އުފަންދުވަހުގެ ގިފްޓެއް (ޗޮކްލެޓާއި ޓެޑީބެއާ) މި ޕެކޭޖް ގަނެފައި ހަވާލުކޮށްފިނަމަ އެ ކުއްޖަކު ހުންނަނީ އުފަލުން ފޮޅިފައެވެ. މިހާރު ވެސް ހަމަ އެ ޕެކޭޖްތައް ވިއްކަމުން އާދެއެވެ. އެހެން ނަމަވެސް މިހާރު ގިނަ ފަރާތްތަކުން އެ ޕެކޭޖްގެ މަތިން ހަނދާނެއް ނުހުރެއެވެ.\nގިނަ ފަރާތްތަކުން އުފަން ދުވަހަށް އައިފޯނެއް ބޭނުން ވެގެން އުޅޭއިރު ގިނައިން ފެނިފައި ތިބީ ހަމަ އެކަނި އައިފޯނުގެ ޑިޒައިނާއި ކެމެރާ އާއި ކުޅެން އެނގިގެން އެފޯނު ބޭނުންވާ މީހުން، މާނައަކީ އެފަރާތުން އިއިފޯނު ބޭނުންވަނީ ހަމަ އެކަނި ސެލްފީއެއް ނަގާލަންށެވެ. އިތުރު އެއްވެސް ކަމެއް އެއިން ކުރާކަށް ނޭނގެއެވެ. ގިނަ ފަރާތްތަކުން ބޭނުންވަނީ އައިފޯނެއް ޖީބުން ނަގާލުމުން ތިމާ މީހާއަކީ މުއްސަނދި މީހެއްކަން އެހެން މީހުންނަށް ދައްކާލުމެވެ.\nއުފަން ދުވަހަށް އައިފޯނު ނޫން އެހެން އެއްޗެހި ބޭނުންވާ ފަރާތްތަކުންވެސް އުޅެއެވެ. އެގޮތުން ބައެއް ފަރާތްތަކުން ބޭނުން ވަނީ ދަތުރެއް އަޅާލުމަށެވެ. މާނައަކީ ދުނިޔޭގެ ރީތި ގައުމަކަށް ރައްޓެހިވެގެން އުޅޭ މީހާ ގޮވައިގެން ދާށެވެ. އެގޮތަށް ބައެއް ފަރާތްތަކުން އެ ދަތުރުތައް ކުރުމުން ދެމީހުންގެ ދެމެދުގައި އޮންނަ ގުޅުން އިތުރަށް ބަދަހިވެ އުފާވެއެވެ. އަނެއް ބައި ފަރާތްތަކުން ބޭނުން ވަނީ ހަމަ އެކަނި އުފަންދުވަސް އާއިލާ އާއި އެކީ ނުވަތަ ރައްޓެހިންނާއި އެކީ ހޭދަ ކޮށްލުމަށެވެ. އެ ހޭދަކޮށްލާ ވަގުތު ކޮޅުގައި ބައެއް ފަހަރު ހަދިޔާވެސް ލިބިއެވެ. ސަޕްރައިޒްވެސް ލިބެއެވެ. އުފަންދުވަހު ސަޕްރައިޒް ލިބުމަކީ ގިނަ މީހުން އެންމެ ބޭނުންވާ އެއް ކަމެވެ.\nއޯލް އައި ވޯންޓް އިޒް\nއޮކްޓޯބަރ 28, 2019 10:20\nއޮކްޓޯބަރ 28, 2019 11:41\nބޭނުންވާނީ ރީތިި ފިނިފެންމަލެއް!\nއޮކްޓޯބަރ 28, 2019 13:14\nއާސެނަލް ޓީމުގެ ފުރަތަމަ އެގާރަ އިން ޖާގައެއް\nއޮކްޓޯބަރ 28, 2019 20:10\nކަލޭ ކީކޭ ކިޔާކަށް\nއޮގަސްޓް 26, 2020 22:31


Inthihaabu kaamiyaabu vejjenama Jordan Valley israel ge bayaka hadhaana: Netanyahu\nއިންތިހާބު ނެގިއްޖެނަމަ ޖޯޑަން ވަލޭ އިޒްރޭލްގެ ބަޔަކަށް ހަދާނަން: ނަތަންޔާހޫ\nއިޒްރޭލު ބޮޑުވަޒީރު ބެންޖަމިން ނަތަންޔާހޫ: ޖޯޑަން ވެލޭ އިޒްރޭލްގެ ދަށަށް ގެންދާނެ ކަމަށް ވިދާޅުވި\nއިޒްރޭލުގައި އަންނަ އަންގާރަ ދުވަހު ބާއްވާ އާންމު އިންތިހާބު ބޮޑުވަޒީރު ބެންޖަމިން ނަތަންޔާހޫ ނިސްބަތްވާ ޕާޓީން ކާމިޔާބު ކޮށްފިނަމަ، ޖޯޑަން ވެލޭއަކީ އިޒްރޭލު ބަޔަކަށް ހަދާނެ ކަމަށް ނަތަންޔާހޫ ވިދާޅުވެއްޖެ އެވެ.\nއާންމު އިންތިހާބާ ބެހޭގޮތުން އިޒްރޭލުގެ ޓީވީ ސްޓޭޝަނަކަށް މައުލޫމާތު ދެއްވަމުން ނަތަންޔާހޫ ވިދާޅުވީ، އޭނާގެ ބޮޑުވަޒީރު ކަމުގެ ދައުރު އިތުރު ކުރެވެން އޮތީ މަޖިލިސް އިންތިހާބު ކާމިޔާބު ކޮށްގެން ކަމަށެވެ. އަދި އިންތިހާބު ކާމިޔާބު ކުރަން ބޭނުންވަނީ ޖޯޑަން ވަލޭ އާއި ޑެޑްސީ އިޒްރޭލުގެ ބާރު ހިނގާ ސަރަހައްދަކަށް ހެދުމުގެ ބޭނުމުގައި ކަމަށެވެ.\nއިޒްރޭލުން ހުޅަނގު އައްސޭރީގެ ސަރަހައްދުތަކަށް އަރައިގެންފައި ވަނީ 1967 ގައެވެ. ނަމަވެސް އެއީ ސީދާގެ އިޒްރޭލުގެ އިސްތިގުލާލުގެ ދަށުގައި އޮތް ތަނެއް ކަމަށް އިއުލާނު ކޮށްފައެއް ނުވެ އެވެ.\n"އިންތިހާބު ކާމިޔާބު ވެއްޖެނަމަ އެންމެ ފުރަތަމަ ވެސް ކުރާނެ ކަމަކީ ޖޯޑަން ވަލޭ އާއި ޑެޑްސީ އިޒްރޭލުގެ އިހްތިސޯސްގެ ދަށަށް ގެނައުމުގެ މަސައްކަތް ކުރުން" ނަތަންޔާހޫ ވިދާޅުވި އެވެ.\nޖޯޑަން ވެލޭއަށް ބާރު ފޯރުވަން ނަތަންޔާހޫ ކުރައްވާ މަސައްކަތުގެ ސަބަބުން، އިޒްރޭލާއި ޕަލަސްތީނާއި ދެމެދު ހެދިފައިވާ އަމާންކަމުގެ އެއްބަސްވުމަށް އަސަރު ކުރާނެ ކަމަށް ޕަލަސްތީނުގެ ރައީސް މުހައްމަދު އައްބާސްވަނީ ވިދާޅުވެފަ އެވެ. އަދި ސައުދީ އަރަބިއްޔާއިން ވެސް ވަނީ ނަތަންޔާހޫއަށް އަމާޒުކޮށް ބަހުގެ ހަމަލާތައް ދީފަ އެވެ.


Salman ah varugadha rahdheh Ranbeer dheefi\nސަލްމާން އަށް ވަރުގަދަ ރައްދެއް ރަންބީރު ދީފި!\nސަންޖޭގެ ރޯލް އެހެން މީހަކު ކުޅެތީ ސުވާލު އުފެދޭ ކަމަށް ސަލްމާން ވަނީ ބުނެފައި\nސަލްމާންގެ ދިރިއުޅުގެ މައްޗަށް ބިނާ ކޮށް ބައޯޕިކްއެއް ހަދަން ބޭނުމެއް ނުވޭ\nކ. މާލެ 18 ޖޫން 2018 | ހޯމަ 15:51 9,092\nސަންޖޫ ގެ ޕޯސްޓަރު - ގެޓީ އިމޭޖާސް\nބޮލީވޫޑްގެ ތަރި ސަންޖޭ ދަތުގެ ހަޔާތުގެ މައްޗަށް ކުޅޭ ފިލްމު "ސަންޖޫ" ގައި އޭނާގެ ރޯލް ކުޅެން ޖެހޭނީ ސަންޖޭ ކަމަށް ސަލްމާން ޚާން ބުނެފައި ވުމުން އެފިލްމްގައި ސަންޖޭގެ ރޯލް އަދާކުރާ ރަންބީރު ކަޕޫރު ރައްދު ދީފިއެވެ.\nމީގެ ކުޑަ ދުވަސްކޮޅެއް ކުރިން ސަލްމާން ބުނެފައި ވަނީ އޭނާ ގަބޫލުކުރާ ގޮތުގައި ސަންޖޭ ދަތުގެ ރޯލް އެފިލްމުގައި އަދާކުރަން ޖެހޭނީ ސަންޖޭދަތު ކަމަށާއި އަދި ޚާއްސަކޮށް ސަންޖޭގެ ހަޔާތުގެ ފަހު ދިހަ ވަރަށް އަހަރު ސަންޖޭ ކުޅެން ޖެހޭ ކަމަށެވެ. އަދި އެ ރޯލް އެހެން މީހަކު ކުޅެތީ ސުވާލު އުފެދޭ ކަމަށް ސަލްމާން ވަނީ ބުނެފައެވެ.\nމީގެ އިތުރުން ސަލްމާން ބުނެފައި ވަނީ އޭނާ އެފިލްމްގެ ޓްރެއިލާ ބެލި ކަމަށާއި ފިލްމްގެ ޑައިރެކްޓަރ ރާޖޫ ހިރާނީއަކީ ޒިންމާދާރު ކަމާ އެކު ފިލްމް އުފައްދާ މީހެއް ކަމަށެވެ. އަދި ސަލްމާންގެ ދިރިއުޅުގެ މައްޗަށް ބިނާކޮށް ބައޯޕިކްއެއް ހަދަން ބޭނުން ނުވާ ކަމަށް ވެސް އޭނާ ވަނީ ބުނެފައެވެ.\nސަލްމާންގެ މި ވާހަކައަށް ރައްދުދީ "ސަންޖޫ" ގައި ސަންޖޭދަތުގެ ރޯލް ކުޅެފައިވާ ރަންބީރު ކަޕޫރު ބުނެފައި ވަނީ އެއްވެސް މީހަކު އެމީހެއްގެ އަމިއްލަ ބައޯޕިކްގައި އެމީހަކު އަމިއްލައަށް އެ ރޯލް ދުވަހަކު ވެސް ކުޅެފައި ނުވާ ކަމަށެވެ. އަދި އެހެން މީހަކު އެރޯލް އަދާކުރުމުން ބަލާ މީހުންނަށް ވެސް އެހެން ފަންނާނެއް އެރޯލް ކުޅެފައި ހުރިކަން އިހުސާސް ކުރެވޭނެ ކަމަށެވެ. އެހެން ނޫން ނަމަ އަސްލު މީހާގެ އެ ކެރެޓަރ ގެއްލިގެން ދާނެ ކަމަށް ރަންބީރު ވަނީ ބުނެފައެވެ.\nމީގެ އިތުރުން ރަންބީރު ބުނެފައި ވަނީ ސަންޖޭ ދަތާއި އޭނާއާ އާޅާ ކިޔާނެ ކަން އިނގޭތި އެ ރޯލް އެންމެ ފުރިހަމައަށް އަދާކުރުމަށް މަސައްކަތް ކޮށްފައިވާނެ ކަމަށެވެ.\nނަމަވެސް އޭނާއަށް ދެވަނަ ސަންޖޭ ދަތަށް ނުވެވޭނެ ކަމަށް ގަބޫލު ކުރާ ކަމަށް ރަންބީރު ވަނީ ބުނެފައެވެ.\n"ސަންޖޫ" ރިލީޒް ކުރުމަށް ހަމަޖެހިފައި ވަނީ މިހިނގާ ޖޫން މަހުގެ 29 ވަނަ ދުވަހުއެވެ. ސަލްމާންގެ ފިލްމް "ރޭސް 3" މިދިޔަ ހުކުރު ދުވަހު ރިލީޒް ކޮށްފައިވާއިރު އެފިލްމަށް ދަނީ ބޮޑު ކާމިޔާބެއް ލިބެމުންނެވެ. އެފިލް ރިލީޒް ކުރިތާ ތިން ދުވަހުގެ ތެރޭގައި 106 ކްރޯޑް ރުޕީޒް ވަނީ ހޯދާފައެވެ. ވިޔަފާރި ނަމަވެސް ކްރިޓިކުން ގެންދަނީ އެ ފިލްމަށް ވަރަށް ބޮޑަށް ފާޑުކިޔަމުންނެވެ.


Kim Jong Un, China Ah Vadaigenfi - Vaguthu\nކިމް ޖޮންގ އުން، ޗައިނާއަށް ވަޑައިގެންފި\nއުތުރު ކޮރެޔާގެ ލީޑަރު، ކިމް ޖޮންގ އުން ޗައިނާއަށް ވަޑައިގަންނަވައިފިއެވެ. ފުރަމާނަ ދަތުރުފުޅެއްގައި ކިމް އެޤައުމަށް ވަޑައިގަތުމުން ހޫނު މަރުޙަބާއެއްވަނީ ދަންނަވާފައެވެ.\nމި ދަތުރުފުޅުގައި، ޗައިނާގެ ރައީސް ޝީ ޖިންގ ޕިންގ އާ ކިމް ވަނީ ބައްދަލުކުރައްވާފައެވެ. އަދި، ދެ ޤައުމު ގުޅުމާ ބެހޭގޮތުން ދެ ބޭފުޅުންވަނީ މަޝްވަރާ ކުރައްވާފައެވެ. ޗައިނާގެ ދައުލަތުގެ މީޑިޔާ، "ސީސީޓީވީ" އިން ބުނެފައިވާ ގޮތުގައި، ޝީ ވަނީ ކިމް އަށް ތަޢުރީފު ކުރައްވާފައެވެ.\nމީގެއިތުރުން، މި ބައްދަލުކުރެއްވުމުގައި، އުތުރު ކޮރެޔާގެ އިޤުތިޞާދީ ތަރައްޤީއާ ގުޅޭގޮތުން ކިމް ގެންގުޅުއްވާ ސިޔާސަތުތަކަށް ޝީ ވަނީ ތަޢުރީފުކުރައްވާފައެވެ. ހަމައެހެންމެ، މި މަހުގެ 12 ވަނަ ދުވަހު ޑޮނަލްޑް ޓްރަމްޕް އާއެކު ކުރިއަށް ގެންދިޔަ ބައްދަލުވުމުގެ ނަތީޖާއާމެދުވެސް ވަރަށް ބޮޑަށް ހިތްހަމަޖެހޭކަމަށް ޝީ ވިދާޅުވެފައެވެ.\nދެ ޤައުމުގެ ދިދަ ހޫރުވަމުންދިޔަ ކުޑަކުދިންގެ ހަރަކާތްތަކާއެކު ކިމް އަށް ޝީ މަރުޙަބާ ދެންނެވިއިރު، ކިމްގެ ދެމަފިރިންގެ ޝަރަފުގައި ޚާއްޞަ ފަރިއްކޮޅެއްވެސް ޝީ ދެއްވާފައިވެއެވެ.\nއުތުރު ކޮރެޔާގެ ނިއުކްލިޔާ ހަތުޔާރުގެ ބާރުވެރިކަން ނައްތާލުމަށް އެޤައުމުން ނިންމާފައިވާއިރު، މިކަމަށް ދުނިޔޭގެ ޤައުމުތަކުން މަރުޙަބާ ދަންނަވާފައިވެއެވެ. އަދި، މިކަމުގެ ސަބަބުން އުތުރު ކޮރެޔާގެ ބުރުސޫރަ ރީތިވެ، އެޤައުމާއެކު އެހެން ޤައުމުތައް އޮންނަ ގުޅުން، ކޮންމެވެސް ވަރަކަށްވަނީ ރަނގަޅުވެފައެވެ.\nކިމްވަނީ ތާރީޚީ ބައްދަލުކުރެއްވުމެއްގައި ދެކުނު ކޮރެޔާގެ ރައީސަށާއި އެމެރިކާގެ ރައީސް ޑޮނަލްޑް ޓްރަމްޕްއާވެސް ބައްދަލުކޮށްފައެވެ.\nބްރިކްސް ބޭންކުން ޗައިނާއަށް އެއް ބިލިއަން ޑޮލަރުގެ ލޯނު އެހީއެއް


އިންޕޯޓްމުދަލުން ޑިއުޓީކަނޑާލިޔަސް މޭވާގެބާވަތްތަކުން އަގުހެޔޮނުވާކަމަށް ޢާއްމުން ބުނަން ފަށައިފި. | Landhooinfo\nއިންޕޯޓްމުދަލުން ޑިއުޓީކަނޑާލިޔަސް މޭވާގެބާވަތްތަކުން އަގުހެޔޮނުވާކަމަށް ޢާއްމުން ބުނަން ފަށައިފި.\nމިއަހަރުގެ މިހާތަނަށް އެތެރެކުރެވުނު އިންޕޯޓްމުދަލުގެ ބާވަތްތަކުން ކޮފީ ފިޔަވާ އެހެން އެއްވެސް އެއްޗަކުން އަގުހެޔޮ ނުވާކަމަށް ޢާއްމުން ބުނަން ފަށައިފިއެވެ. އެފަދަފަރާތަކުން ބުނާގޮތުގައި މޭވާ އާއި ތަރުކާރީ އަކީ ކޮންމެ ދުވަހަކު ކަހަލަ ގޮތަކަށް އެތެރެ ކުރާ ތަކެތި ކަމަށްވާއިރު ހަމަ ފުރަތަމަ ދުވަހުން ފެށިގެން އަގަށް ބަދަލު އަންނަން ޖެހޭނެކަމަށް ދެކޭކަމަށެވެ.\nމިކަމާ ގުޅިގެން ބައެއް ވިޔަފާރިވެރިން ބުނަނީ އިމްޕޯރޓް ޑިއުޓީ ކަނޑާލިކަމުގައި ވިޔަސް ސަރުކާރުން ނިންމާފައިވާ އަގުގައި ޑޮލަރުގަންނަން ނުލިބޭހާ ހިނދަކު އިމްޕޯޓް މުދަލަށް މާބޮޑު ބަދަލެއް ނާންނާނެކަމަށެވެ.\nސަރުކާރުން ބުނަނީ މިއަހަރަކީ ޑިއުޓީ ފުރީ އަހަރެއްކަމަށާއި، ރައްޔިތުންނަށް ހުރިހާގޮތަކުންވެސް އުފާ ފާގަތިކަން މިއަހަރު ލިބޭނެކަމަށެވެ. ސަރުކާރުން މިހެން ބުނިކަމުގައިވިޔަސް ޖެނުއަރީ 1 ވަނަދުވަހުން ފެށިގެން ވަނީ ޖީއެސްޓީ %6 އަށް ބޮޑުކޮށްފައެވެ. މިއީ ކޮންމެ ރައްޔިތެއްގެ ޖީބުންވެސް އުނިވެގެންދާނެ ފައިސާއެކެވެ.\nއެހެންނަމަވެސް ހަމައެހެންމެ ޖެނުއަރީ 1 ވަނަދުވަހުން ފެށިގެން ސަރުކާރުން ވަނީ މުޅި ދިވެހިރާއްޖޭގެ އެންމެ ހައި ރައްޔިތުންނަށް ހިލޭބޭސްފަރުވާ ކުރެވޭނެ އައު ނިޒާމު “އާސަންދަ” ތަޢާރަފްކޮށް ކާމިޔާބުކަމާއެކު އެކަން ފަށައިގަންފައެވެ.


އެހެން ޓީޗަރުން މަސައްކަތެއް ނުކޮށް “ކަންނެތްވެފަ” ތިބެނީ ކަމަށް ބުނުމުން، ހެޑް ޓީޗަރަކު ސަސްޕެންޑު ކޮށްފި – Dhen.mv\nއެހެން ޓީޗަރުން މަސައްކަތެއް ނުކޮށް "ކަންނެތްވެފަ" ތިބެނީ ކަމަށް ބުނުމުން، ހެޑް ޓީޗަރަކު ސަސްޕެންޑު ކޮށްފި\nJune 27, 2020 - 12:22 pm\nލޮކްޑައުން އާއި ގުޅިގެން އެހެން ޓީޗަރުން މަސައްކަތެއް ނުކޮށް "ކަންނެތް ވެފައި" ތިބެ، އެހެން ނަމަވެސް ބަރާބަރަށް މުސާރަ ނަގަމުން ދިޔަ ކަމަށް ބުނި ހެޑް ޓީޗަރަކު ވަޒީފާއިން ސަސްޕެންޑު ކޮށްފިއެވެ.\nސަންޑަރލޭންޑުގެ ގްރޭންޖް ޕާކް ޕްރައިމެރީ ސްކޫލްގެ ހެޑް ޓީޗަރެއް ކަމުގައިވާ ޕޯލީންް ވޫޑް ބުނެފައިވަނީ އޭނާގެ ދަށުން މަސައްކަތް ކުރާ އެހެން ޓީޗަރުން ކޮވިޑް-19 އާއި ގުޅިގެން، ގޭގައި ތިބެ ވެސް މަސައްކަތް ކުރުމުގެ ބަދަލުގައި އުޅުނީ ކުޅިވަރުގެ ކަންކަމުގައި ކަމަށެވެ. އެގޮތުން ނެޓްފްލިކްސް ބެލުމާއި އެހެނިހެން ބޭކާާރު ކަންކަމުގައި އުޅުނު ކަމަށާއި ހަފްތާއަކު އެންމެ ދެ ދުވަހު މަސައްކަތްތައް ނިންމަން ސްކޫލަށް އަންނަން އަންގާފައިވާއިރު، އެދުވަސްތަކުގައި ވެސް އެޓީޗަރުން ސްކޫލަށް ނުދާކަމަށް ޕޯލީން ބުނެފައިވެއެވެ.\nނަމަވެސް އެހެން ޓީޗަރުންގެ މިޝަކުވާތައް ކުރުމުން ހޫނުފެނަށް ވެއްޓުނީ ޕޯލީންއެވެ. އެގޮތުން މިމަހުގެ 12 ވަނަ ދުވަހު، އެސްކޫލުގެ ގަވަރުނަރުންގެ ތެރެއިން އެކަކު ކަމަށްވާ މޭރީ ހޮޑްގްސަން ވަނީ ޕޯލީން ސަސްޕެންޑު ކޮށްފައެވެ.\nމިކަމާއި ގުޅިގެން ޕޯލީން ވަނީ ނުރުހުން ފާޅުކޮށް، އޭނާއާއިމެދު ކަންތަށް ކޮށްފައިވަނީ ރަނގަޅަށް ނޫން ކަމަށް ބުނެފައެވެ.\nޕޯލީން ބުނިގޮތުގައި މިއަހަރުގެ އޯގަސްޓު މަހު ވަޒީފާއިން ވަކިވުމަށް އޭނާ ވަނީ މާކުރިން އެސްކޫލަށް ސިޓީވެސް ލާފައެވެ. އެއީ ވެސް ސްކޫލުގެ އެހެން ޓީޗަރުން ރަނގަޅަށް މަސައްކަތް ނުކުރުގެ ސަބަބުން، ޕޯލީން އަށް މަސައްކަތް ބުރަވަމުން ދާތީ ކަމަށް އޭނާ ބުނެފައިވެއެވެ.\nއޭނާ އާއި އެސްކޫލްގެ ކުރީގެ ގަވަރުނަރުންތަކަކާއިމެދު ތަފާތު ކުރުން ތަކެސް ސްކޫލްގެ މިހާރުގެ ބޯޑުން ގެންގުޅޭކަން ފާހަގަ ކުރެވޭ ކަަމަށް ވެސް ޕޯލީީން ބުނެފައިވެއެވެ.\n"އަހަރެން ކިޔަވާދޭ 220 ކުދިން ކައިރިއަށް ދިޔުން ވެސް މިހާރު ވަނީ މަނާ ކޮށްފަ. ނަމަވެސް އަހަރެންގެ ޙައްޤުތައް ހޯދަން އަހަރެން މަސައްކަތް ކުރާނަން" ޕޯލީން ބުނެފައިވެއެވެ.


ވާހަކަ: ބޯގަންވިލާ – 13 - DhiDaily\nވާހަކަ: ބޯގަންވިލާ – 13\n”ހޮޑުލިޔަސް ، ….. ބަލިވިޔަސް ގައިގަ ކިތަންމެ ވޭނެއް އެޅިޔަސް،…… އަދި ……. ވިހޭ ވަގުތު ވެސް އެއް ފަސްގަނޑެއްގަ ހުރި އެ ދަރިފުޅުގެ ތި ބައްޕަ …… ތި ހުޒާމްގެ އެއްވެސް އެހީތެރިކަމެއް އަޅާލުމެއް ނުލިބި ތަދާ ވޭނާ ކެކުޅުމާ އަނިޔާއާ، އެކަނި ވެރިކަމުގައި ދުވަސްތައް ގުނި ތި ބުނި ދަރިފުޅުގެ މަންމަ ……..!“\nލަމްޔާ ނޭވާއެއްލީ ވެސް ބުނަން ބޭނުންވެ ބުނަން ނުކެރި އެތައް އަހަރެއް ފާއިތުވި އެތައް ވާހަކަ އެއްގެ ތެރެއިން މަދު ލަފުޒުތަކެއް ބުނަމަށް ފަހުގައެވެ.\nމި ބުނެވުނީ މަދު ލަފުޒުތަކެއް ނަމަވެސް ލަމްޔާގެ ހައްޓަށް، ހިތަށް، ސިކުނޑިއަށް އެތައް ޓަނެއްގެ ބަރުދަން ލުއިވި ވާހަކަ ތަކެއްކަން އެނގުނީ ހިތަށް ލިބުނު ހަމަ ޖެހުމަކުންނެވެ.\nކިޔަމަންތެރިކަމާ މަޑުމައިތިރިކަމާ ލަދުވެތިކަން ނޫން އެހެން އެއްޗެއް ލަމްޔާގެ ފަރާތުން ފެނިފައިނުވާ ހުޒާމް ހުރީ އަނގަ ހުޅުވުނު ގޮތަށް ލައްޕާލަން ނޭނގިއެވެ. ލަމްޔާއަށް އައިސްފައިވާ ބޮޑު ބަދަލު ގަބޫލުކުރަން ނުކުޅެދިފައެވެ.\nލަމްޔާގެ ވާހަކަތައް ނިމުނިއިރު ލަމްޔާ ހުރީ ފަރުހާން ކައިރިއަށް އައިސް ފަރުހާންގެ އަތުގައި ހިފަހައްޓާލައިގެންނެވެ. އެވަގުތަކީ ބޭރުގައި އަޑުގަދަވެގެން ކޮޓަރިން ބޭރަށް ރަޝީދު ވެސް ބޯދިއްކޮށްލި ވަގުތެވެ. ކޮޓަރީގެ ދޮރުމަތީ ވިސްނާލަން އިރުކޮޅަކު މަޑުކޮށްލުމަށްފަހު އެމީހުން ތިބި ތަނާދިމާއަށް އައި ރަޝީދު، ހުޒާމަށް ފެނުނީ ވެސް ވަރަށް ކައިރިއަށް އައި ފަހުންނެވެ.\n”ބައްޕާ!…. ކީއްވެ ލަމްޔާއަށް ވިސްނައި ނުދިނީ! އައިނީ ކިހާ ނިކަމެތިވާނެ! … ލަމްޔާ އިންނަންވާނީ ދަރިފުޅުގެ ބައްޕަޔާނު!“\nހުޒާމް ވާހަކަ ދެއްކީ މީގެ ކުރިން ދުވަހަކުވެސް ނުދައްކާފަދަ މައިތިރި ރާގަކަށް އަދި އާދޭހުގެ އަސަރު އެކުލެވިފައިވާ އަޑަކުންނެވެ.\nހުޒާމްގެ ވާހަކާގައި ހުރި އާދޭހަކުން ރަޝީދަށް ވެސް އަސަރު ކުރިއެވެ. އެހެންނަމަވެސް ވަކި ޖަވާބެއް ނުދީ އިސްދަށަށް ޖަހާލެވުނީއެވެ. ކޮންމެ ގޮތެއްވިޔަސް އައިނީ ބޭނުންވާނީ އައިނީގެ ބައްޕައެވެ. އެކަން ރަޝީދު ވެސް ގަބޫލުކުރެއެވެ.\n”އަހަރެން މިހިރީ ލަމްޔާއާ އިންނަން! ދެން ދުވަހަކުވެސް ލަމްޔާއަށް ދެރައެއް ނުދޭނަން! އަހަރެން މީ ކުރީގެ ހުޒާމެއް ނޫން!“\nހުޒާމްގެ ވާހަކަތައް އަޑުއިވުމުން މި ފަހަރު ފަރުހާން ބަލައިލީ މާޔޫސީ ގޮތަކަށް ލަމްޔާގެ މޫނަށެވެ. ލަމްޔާ ހުރި ގޮތަށް ހުރީއެވެ. އެހެންކަމުން ފަރުހާން ހިފަހައްޓައިގެން ހުރި ލަމްޔާގެ އަތުގެ އިނގިލިތަކަށް މަޑުމަޑުން ފިތާލިއެވެ.\nއެކަކުވެސް އެއްވެސް އެއްޗެއް ނުބުނެ ދިޔަ ހިމޭންކަމުގެ ވަގުތުކޮޅަކަށްފަހު އިސްނެގީ ރަޝިދެވެ. ލަމްޔާ ބޭނުންގޮތެއް އިޚުތިޔާރު ކުރުމުގެ ބާރު ލަމްޔާއަށް އޮތްކަމަށް ބުނަމުންނެވެ. ރަޝީދު ބުނަން ބޭނުންވި ވާހަކަ ބުނުމަށްފަހު އެނބުރި ގޮސް ވަނީ ކޮޓަރިއަށެވެ.\n”މިހާރު މިދެވުނީ ޖަވާބު. އަހަރެން ނުބުންޏަސް މި ފެންނަ މަންޒަރު މިއީ އަހަރެން އެދޭ ގޮތް! ބޭނުންވާ މީހާ! …. މިއަށްވުރެ ރަނގަޅުއެހެން ޗޮއިސްއެއް ނެތްކަމަށް އަހަރެން ގަބޫލުކުރަނީ! ….. ހިއެއް ނުވޭ މި ޗޮއިސްއަށްފަހު ފަހުން އަހަރެން ރިގްރެޓް ވާން ޖެހޭނެ ހެންނެއް! އުންމީދަކީ އެއީ!“\nރަޝީދު ގޮސް ކޮޓަރިއަށް ވަންނަން ދެން ބަލަހައްޓައިގެން ހުރި ލަމްޔާ އިތުރަށް ފަރުހާންއާ ގާތްވެލުމަށްފަހު ފަރުހާންގެ ގައިގާ ލެނގިލަމުން ޖަވާބުދިނެވެ.\n”ކަލޭ! … “\nއައި ރުޅިން ހުޒާމްގެ އަނގާގައި ހުރި ދަތްކޮޅު ވެސް ލުހިގެން ނުދިޔައީ ކިރިޔާއެވެ. އަދި ފަރުހާންއާ ދިމާއަށް ހިނގައިގަންނަމުން ހިއްލާލި އިނގިލި ތިރިކުރަން ޖެހުނީ ފަރުހާން އެއަށް ރައްދު ދިނުމުންނެވެ.\n”އުހުނ! ކަލޭގެ ލައިލާގެ ކުރީގެ ފިރިމީހާ! …..“ ހުޒާމް ދިއްކުރި އިނގިލިފަދައިން ހަމަ އެ ގޮތަށް ފަރުހާން ވެސް އިނގިލި ދިއްކޮށްލައިގެން ހުރެ މަލާމާތުގެ ރާގަކަށް ރައްދު ދިނެވެ.\n”އައިނީގެ ބައްޕައަށް ޖަވާބު ލިބިއްޖެކަމަށް ހީކުރަން! …. ދެން މިގެއިން ދިޔުން އެދެން!“\nކިތަންމެ ފޮރުވަން ބޭނުންވިޔަސް ލަމްޔާގެ އަޑުގައި ހުރީ މޮޅިވެރިކަމެވެ. އިސްޖަހާލައިގެން ހުރުމަށްފަހު ނިކުމެގެން ދިޔަ ހުޒާމްގެ ހަރަކާތްތަކަށް ބަލަން ހުރި ލަމްޔާގެ ލޮލުން ވެއްޓެން ދިޔަ ކަރުނަ ތިކި ފަރުހާން ފޮހެދިނީ ބޮލުން ނޫނެކޭ ބުނަމުންނެވެ.\nއެރޭވެސް ފަރުހާންއާ ލަމްޔާ ވާހަކަ ދެއްކީ އާދައިގެ މަތިން ފޯނުންނެވެ. ފަރުހާން ބުނީ ކައިވެނީގެ ކުރިން މާގިނައިން ބައްދަލު ކުރުން ރަނގަޅު ނޫންކަމަށެވެ. ފަރުހާންގެ ޙައްގަކަށް ލަމްޔާ ވާން މާގިނަ ދުވަހެއް ނެތުމާއެކު ކުރިއަށް އޮތް ފަސްވަރަކަށް ދުވަސް ކެތްތެރިކަމެއްނެތި ގުނާލާނީ ކަމަށެވެ. ފޮނިވާނީ ކެތްތެރިކަމުގެ މެވާކަމަށޭ ފަރުހާން ބުނީ ވައި އަޑުން ލަމްޔާއަށް ދޯދެމުންނެވެ.\nގާތްގަނޑަކަށް އެގާރަ ޖަހަން ގާތްވި ފަހުން ފޯނު ކުރުކޮށްލުމަށްފަހު ފަރުހާން ކޮޓަރިއަށް ވަންނަން ހިނގައިގަތް ވަގުތު ދޮންތަ ކޮޓަރިން ނިކުންނަނީއެވެ. ދޮންތަގެ މޫނު ފެނުމުން ފަރުހާންއަށް ހުއްޓުން އެރިއެވެ. ބަލީތޯ އަހައިލީ ދޮންތައަކީ އަބަދުވެސް ބަލިކޮށް އުޅޭ މީހަކަށްވާތީއެވެ. ނޫނެކޭ ބުނަމުން ފަރުހާންގެ ދޮންތަ އެހީ ފަރުހާން ނިދާ ގަޑިއެކެވެ. މިވަންނަނީ ނިދަން ކަމަށާ ދޮންތަ ވަކިކަމެއް ބޭނުންތޯ ފަރުހާން އަހައިލިއެވެ. ނޫނެކޭ ބުނަމުން ފަރުހާންގެ ދޮންތަ ވެސް ވަނީ ކޮޓަރިއަށެވެ.\nލަމްޔާގެ ޚިޔާލުގައި ނިދަން އޮށޯތް ފަރުހާންއަށް ނިދީގެ ފޮނިމީރު ޢާލަމަކަށް ދަތުރުކުރާކަށް މާގިނަ މަސައްކަތެއް ކުރާކަށް ނުޖެހުނެވެ.\nއާދައިގެ މަތިން ފަތިސްނަމާދުން އައިސް ވެސް ފަރުހާން ކުޑަކޮށް ނިދާލައެވެ. އެހެންނަމަވެސް ފަރުހާނަކަށް މިއަދަކު ނުނިދުނެވެ. ފާޑެއްގެ ބުނަން ނޭނގޭ އުދަނގުލެއް ވަނީއެވެ. ދެއަތަށް ފުރޮޅި ފުރޮޅި އޮވެ އޮވެ ފޫހިވެގެން ލަމްޔާއަށް ގުޅައިލިއެވެ. އެގަޑީގައި ފޯނު ނުނަގާނެކަން އެނގޭ އިރުވެސްއެވެ. އެއީ ލަމްޔާ ސްކޫލަށްދާން ތައްޔާރުވާގަޑިކަން އެނގޭ އިރުވެސްއެވެ.\nއެންމެ ފަހުން ހަތެއް ޖެހުމުން ކޮޓަރިން ބޭރަށް ނިކުތީ ކޮފީއެއް ބޯލުމުގެ ބޭނުމުގައެވެ. އެ ގަޑިއަކީ ދޮންތަ ފައިނާ ސްކޫލަށް ގެންދާ ގަޑިއެވެ. އެހެންކަމުން ކޮފީއެއް ހަދާލައިގެން އައިސް ބެލްކަނީގައި އިށީނދެ އެތިފޮދަކުން އެތިފޮދަކުން ކޮފީގެ މީރު ރަހަ ލިބިގަންނަމުން ދިޔައެވެ.\n”ފަރުހާން!“ ދޮންތަގެ އަޑު އިވުމުން ފަރުހާން އެނބުރި ސިޓިން ރޫމާ ދިމާއަށް ނަޒަރު ބަދަލުކޮށްލިއެވެ. ފަރުހާންއަށް ދޮންތަގެ މޫނުމަތިން މިއަދުވެސް ފެނުނީ ރޭގައި ފެނުނުފަދަ ކުލަވަރެކެވެ.\n”ދޮންތާ!“ ކަމެއް ގޯސްވެއްޖެ ކަމުގެ އިޙުސާސް ފުރަތަމަ ފަހަރަށް ކުރެވުނެވެ. “ކިހިނެތްވީ!“ ވަރަށް ބިރުންހުރެ ފަރުހާން ސުވާލުކުރިއެވެ. އޭރު ފަރުހާންގެ މޭ ނެގިނެގިފައި ޖެހެއެވެ.\n”ދޮންތަ ބޭނުން އެއްޗެއް ދައްކާލަން!“ ފަރުހާންގެ ދޮންތަގެ އަޑުގައިވަނީ ނުތަނަވަސްކަމެވެ.\nފަރުހާން ދޮންތައަށް ބަލައިލީ ސުވާލުގެ ނަޒަރަކުންނެވެ. ފަރުހާންގެ އިޝާރާތް ވިސްނިގެން ފަރުހާންގެ ދޮންތަ ދިއްކޮށްލީ އަތުގައި އޮތް ފޯނެވެ.\n”މި ވައިބަރ މެސެޖް ފަށައިގެން ގޮސް ނިމެންދެން ކިޔާލުން ދޮންތަ ވަރަށް އެދޭ!“\nޒައިނާ ދިއްކޮށްލި ފޯނަށް ބަލައިލުމުން ފެންނަން އޮތީ ލައިލާގެ މެސެޖެކެވެ. އެހެންކަމުން ފަރުހާން ފޯނުގައި އަތެއް ނުލިއެވެ.\nފަރުހާން ފޯނު އަތުލީ ދެނެވެ. އެކަމަކުވެސް ފޯނުގައި އޮތް މެސެޖް ކިޔަންފެށީ ދޮންތަ ގޮސް ކޮޓަރިއަށް ވަންނަން ދެން ބަލަހައްޓައިގެން އިނުމަށްފަހު ވެސް އިރުކޮޅެއް ވީފަހުންނެވެ.\nކޮޓަރީގެ ކުޑަދޮރުގެ ފޮތިގަނޑުން ނިވައިވެ ހުރެގެން ޒައިނާ ބަލަމުންދިޔައީ ކޮއްކޮގެ ޙަރަކާތްތަކަށެވެ. ކޮއްކޮގެ ކުރިމަތީ ނުރޮއެ ހުރެވުނީ ޒައިނާގެ ވަރަށް ހިތްވަރުންނެވެ. ތެމެމުންދާ ލޮލުން ކޮއްކޮގެ ކަންބޮޑުވެފައިވާ މޫނު ޒައިނާއަށް ފެންނަނީ ފުސްކޮށެވެ. ބައެއް ފަހަރު ކޮއްކޮ ފޯނުން ނަޒަރު ވަކިކޮށްލާ، ޙަރަކާތެއްނެތި ދުރަށް ބަލަހައްޓައިގެން އިންނައިރު ކޮއްކޮ އެ ވިސްނަނީ ކޮންކަމަކާކަން ގާތްގަނޑަކަށް ޒައިނާއަށް އަންދާޒާކުރެވެއެވެ. ކޮއްކޮގެ އުދާސްވެފައިވާ މޫނަށް ބަލަން ހުންނަން ޒައިނާއަށް އުދަގޫވެ، އެންމެ ފަހުން ގޮސް އެނދުގައި އިށީނެވެ. އިރުކޮޅަކުން ކޮޓަރީގެ ދޮރުގައި މީހަކު ޓަކިދިނުމުން ދޮރުހުޅުވައިލި އިރު އެއީ ކޮއްކޮއެވެ. ކޮއްކޮ ހުރީ ފޯނު ދިއްކޮށްގެންނެވެ. ޒައިނާއަކަށް ވެސް ކޮއްކޮގެ މޫނަށް ބަލައިލާކަށް ނުކެރުނެވެ. ނުބެލިއަސް ކޮއްކޮ ހުރީ އިސްޖަހާލައިގެންކަން ޒައިނާއަށް އެނގެނެވެ.\nސްކޫލްނިންމާލާފައި ގެއަށް އައިސްވަދެ ފުރަތަމަވެސް ލަމްޔާ ގުޅީ ފަރުހާނަށެވެ. ފަރުހާން ފޯނު ނުނެގުމުން ދެން އުޅެގަތީ ބަދިގޭގެ ބައެއް މަސައްކަތަށެވެ. ފަރުހާންގެ މެސެޖް ލަމްޔާއަށް ލިބުނީ ބައްޕަ އައިސް ކާން އިށީނުމުން އައިނީއަށް ބަތްތަށި މޮޑެދޭން ހުއްޓައެވެ. އެހެންނަމަވެސް ފޯނަށް އައި ވައިބަރ މެސެޖް ހުޅުވައިގެން ބަލައިލީ ފަރުހާންގެ މެސެޖަކަށްވުމުންނެވެ.\nތިންބަފައިން ކައި ނިމުމުން ތަށިތައް ނަގާ ކަންތައް ކުރުމަށްފަހު ފަރުހާން އެދުނުފަދައިން ލަމްޔާ ދެން ގުޅީ ފަރުހާންނަށެވެ.\nލަމްޔާ ގުޅިތާ ވާނީ ދެތިން މިނިޓެވެ. ފަރުހާން އައިސް ސަލާމް ގޮވައިލިއިރު ލަމްޔާ ހުރީ ސިޓިންރޫމުގައެވެ.\n”އަހަރެމެނަށް އިރުކޮޅަކަށް …….. ކޮޓަރީގައި ތިބެވިދާނެތަ!“\nލަމްޔާއަށް ބަލައިލެވުނީ ފަރުހާންގެ ބޮލުންފެށިގެން ފަޔާހަމައަށެވެ! އެ ވަގުތު ފަރުހާން ހުރި ގޮތުން އެހެރީ ކަމަކާ ވަރަށް ހާސްވެ ކަންބޮޑުވެފައިކަން ލަމްޔާއަށް ވިސްނައި ގަނެވުނެވެ. މޫނުމަތި ވަނީ މިލާފައެވެ. ރޮއެފައި ހުރިހެންވެސް ހީވެއެވެ. ކޮންމެވެސް ބޮޑުކަމެއް ދިމާ ނުވާނަމަ ފަރުހާން މި ގޮތަކަށް ނުހުރީހެވެ. ލަމްޔާގެ މުޅިހަށިގަނޑުން ފިނި ދަލެއް ހިއްލާލައިފިއެވެ. ނޭނގޭ ބިރުވެރި އިޙުސާސަކުން މީހާ ތުރުތުރުލައިގެން ދިޔައެވެ.\n”ފަރުހާން! “ ލަމްޔާއަށް ހިފަހައްޓައިލެވުނީ ފަރުހާންގެ އަތުގައެވެ.\nލަމްޔާ ގޮވައިލުމުން ވެސް ފަރުހާން ވަކި ޖަވާބެއް ނުދެއެވެ. ހިނގައިގަތީ ކުރިއަށެވެ. ކޮޓަރީގެ ދޮރާހަމަވެފައި ކުޑަކޮށް މަޑުކޮށްލިއެވެ. ލަމްޔާގެ ހުއްދައަކަށް އެދޭފަދައިން ލަމްޔާއަށް ބަލައިލިއެވެ.\nކޮޓަރީގެ ދޮރު ހުޅުވައިދިނުމުން ފަރުހާން ގޮސް އިށީނީ ލަމްޔާގެ އެނދުގައެވެ. އިރުކޮޅެއްވަންދެން އިސްޖަހާލައިގެން އިން ފަރުހާންއަށް ފަރުވާތެރިކަމާއެކު ބަލަހައްޓައިގެން ލަމްޔާ ހުއްޓެވެ. ލަމްޔާ ފަރުހާން ގާތު އެނދުގައި އިށީނީ ލަމްޔާ އިށީންނަން ފަރުހާން އިޝާރާތް ކުރުމުންނެވެ. ދެން ދިޔައީ ދެމިގެންދިޔަ ހިމޭންކަމުގެ ސިކުންތުތަކެކެވެ.\nއިރުކޮޅަކުން ފަރުހާން އަތުގައި އޮތް ފޯނު ހުޅުވާލާފައި ދިއްކޮށްލީ ލަމްޔާއަށެވެ! ލަމްޔާ ފަރުހާންގެ މޫނަށް ބަލައިލީ ކީއްވީތޯ އަހާލާފަދަ ސުވާލުގެ ނަޒަރަކުންނެވެ. ދެންވެސް ފަރުހާން އަނގައަކުން ނުބުނެއެވެ. އެހާ ހިތްވަރުނެތީކަމަށް ވެސް ވެދާނެއެވެ. ފޯނުގައި ފެންނަންއޮތް މެސެޖު ކިޔާލަން ފަރުހާން އެދުނީ ލޮލާ ބޮލުގެ އިޝާރާތުންނެވެ.\nއެއީ ލައިލާ ޒައިނާއަށް ފޮނުވާފައިވާ މެސެޖެކެވެ. މެސެޖަކަށްވުރެ ބޮޑަށް އެއީ ދިގު ސިޓީއެކޭ ބުންޏަސް ރަނގަޅުވާނެއެވެ. އެހެންކަމުން ދެވަނަ ފަހަރަކު ވެސް ލަމްޔާ ބަލައިލީ ފަރުހާންގެ މޫނަށެވެ. ކުރިންވެސް އިންގޮތަށް އިސްދަށަށް ޖަހައިލައިގެން ފަރުހާން އިނެވެ. އެހެންކަމުން މެސެޖުގައި ހުރެގެން މިއުޅެނީ ކިހާ ސީރިއަސް ވާހަކަތަކެއްކަން ލަމްޔާއަށް ވިސްނައިގަނެވުނެވެ.\n”ޒައި، ކިހިނެތް! އުންމީދުކުރަން އެންމެންގެ ހާލުވެސް ރަނގަޅުވާނެކަމަށް! …….. ޚާއްސަކޮށް އަހަރެންގެ މޭގެ އެތިކޮޅުކަމަށްވާ ސާރާ! ……. ޒައި، އަހަރެން އެބަޖެހޭ ވަރަށް ބޮޑުކަމަކު އެދެން. އުންމީދުކުރަން ވިސްނާލާފައި ރަނގަޅު ގޮތަކަށް ނިންމާނެ ކަމަށް!\nފުރަތަމަ ކަމަކީ މަންމަ، ޒައި އަދި ޚާއްސަކޮށް ޒައިގެ ކޮއްކޮގެ މަޢާފު، އަހަންނަށް އެނގޭ އަހަންނަކީ ކިހާ ގޯސް މީހެއްކަން!…. އެންމެ ބޮޑަށް އެކަން އެނގޭނީ ވެސް އަހަންނަށް! ކިތަންމެ ގޯސްކޮށް ކަންތައް ކުރެވިފައި ހުއްޓަސް …….. ދުނިޔެއަކީ ވަރަށް އެހެންކަހަލަ ތަނެއް!…… ހީވެސް ނުކުރާކަހަލަ ކިތަންމެ ކަމަކަށް ޙާލަތު ބަދަލުވެގެން އަންނަނީ ހިނދުކޮޅަކުން!……. އެހެންނު!……. މި ފަދަ ޙާލަތަކަށް މިއަދު މިވަނީ އަހަރެންގެ ދިރިއުޅުން ވެސް ގޮސް!……..\nމިއަދު އަހަންނަކީ މިދުނިޔެއަށް ވަގުތީ މެހްމާނެއް! ……. އަހަންނަށް އޮތީ މަދު ވަގުތުކޮޅެއް! ….. އެ ވެސް ވޭންދެނިވި!….. ވެދާނެ އެއީ އަހަންނަށް ކުރެވުނު އެތައް ފާފައެއްގެ ސަޒާ މިދުނިޔެމަތީގައި ވެސް! ………… ޒައި، އަހަންނަކީ ކެންސަރުގެ ބަލި މީހެއް!“\nވާހަކަ: ފިނިފިނި ވާރެއާ – 01\nވާހަކަ: ބޯގަންވިލާ – 19


(20 ސެޕްޓެމްބަރ 2020 އާ ގުޅޭ)\nސަރަފީނާގެ ތުންފަތް ދެމިލީ އިޚްތިޔާރުން ބޭރުގައެވެ. ކުލުންވެރި ބެލުމަކާއެކު އައިސް ފިރިމީހާގެ ގާތުގައި ސަރަފީނާ އިށީނެވެ. އެއާއެކު ނުހަނު އަވަހަށް ސަރަފީނާގެ ވައަތްތިލަ ނަގައި އަސަދުގެ ކަނާއަތް މަތީ ބާއްވާލައި، ދެއަތުން ހިފަހައްޓާލިއެވެ.\n"ޢާއިލާއެއް ބޭނުމެއްނޫނޭ ކިޔަސް، މިއަދު އަހަންނަށް ފެނުނީ އޭގެ އިދިކޮޅު... ލައިތުގެ ފުށުން މިފެނުނީ އާކަމެއް، އަބަދު ސީރިއަސްވެފައި ހުންނަ އެކުއްޖާގެ ކިބައިގަ އެކަހަލަ އުކުޅެއް ހުރިކަމެއް ނުދެނަހުރިން... މީހުންގެ ކަންކަމަށް ވަދެއެއް އޭނާ ނޫޅޭނެ." ރޫމާން ވާހަކައިގެ ތެރެއިން ވެސް ހީނގަތެވެ.\n"ލައިތު ކަންތައް އެކުރީ ޢާއިލާގެ މަޞްލަޙަތައް ވިސްނާފައޭ، އަހަރެން ޤަބޫލުކުރަނީ، އެ އަންހެންކުއްޖާ ޔާދިންއާ ގުޅި، މިގެއަށް އައުމަކީ އަހަރެން އެއްގޮތަކަށް ވެސް ރުހޭކަމެއްނޫން، ފާޅުގައި ދެކޮޅު ހަދަން އަހަރެމެންނަށް ނުކެރޭނެކަން ލައިތަށް ވިސްނުނީހެން ހީވޭ." ސަރަފީނާ ބުންޏެވެ.\n"ބޮޑަށް ހީވަނީ އޭނާ އަދިވެސް ލައިތުއަށް އުނދަގޫކުރަނީހެން، އެކަންބޮޑުވެ ކެންޒާއާ ހަމައަށް ދިޔައީ... އެކުދީން ދިޔަ ދަތުރުގައި ކަންތައް ހިނގައިދިޔަ ގޮތް އެނގެއެއްނު، އަހަންނަށް ނުވިސްނޭ ކަމަކީ ކެންޒާ ދިފާއުކުރުމަށް ލައިތު އުޅޭ ގޮތް، ބައެއްފަހަރު ހީވޭ، އެ އަންހެންކުއްޖާއަކީ އޭނާ މާކުރިން ވެސް ހޯދަން ހިތުލައިގެން އުޅުނު ކުއްޖެކޭ... ސެހްރާނުގެ ވާހަކައިން އަހަންނަށް އެނގޭ މިވީ ހުރިހާކަމެއްގައި އޭނާ ވެސް ލައިތުއާ އެއްބައިވިކަން، ލައިރާ ނެތަސް އެކުއްޖާއަށް ވެސް މިކަން އެނގޭ... ލައިތު ހާދަ ލާނެތޭ... އަހަރެމެން ވެސް އެކަމުގައި ބައިވެރިކޮށްފި، ވަރަށް ހީވޭ ލަސްތަކެއްނުވެ ކެންޒާއާ އިންނަ އުޅޭ ވާހަކަ އަހަރެމެން ގާތު ލައިތު ދައްކާނެހެން." އަސަދުގެ ހިނިތުންވުން ފުޅާވެލިއެވެ.\n"އަޑުއެހިން ކެންޒާގެ ބޭބެ ހޮސްޕިޓަލުގައި ބާއްވައިގެން އުޅޭ ވާހަކަ. އަހަރެން ކެންޒާއާ ވާހަކަދެއްކިން... ބޭނުންވާކަމެއް އޮތްތޯ ވެސް އެހިން..."\n"ކެންޒާގެ އުސޫލުތައް އަހަންނަށް ވަރަށް ކަމުދޭ، އޭނާ އޮތީ ވަރަށް ކުރީން އެހީ ހޯދަން ސިޓީލާފައި، ލައިތު އެކަމުގައި އުޅުނީމަ އަހަންނަށް ވެސް އެނގުނީ، އެހީ ހަމަޖެހުނީމަ އިތުރު ކަމެއް ބޭނުމެއްނުވި ކެންޒާ، އަހަރެން އަޅާނުލީ، އެކުއްޖާއާއެކު ލައިތު ހުންނާނެކަން އެނގޭތީ، ކެންޒާ ކަމެއް ބޭނުންވެއްޖެނަމަ ލައިތު އެކަމެއް ކޮށްދޭނެ." އަސަދު ބުނެލިއެވެ.\n"ޔާދިންގެ ހިތް އަހަންނަށް އެނގޭ، އަހަރެމެން ތިބީމަ ލައިތުއާ ކުރިމަތިނުލީ، ލައިތު ކަންތައް އެކުރީ ރަނގަޅަށް... މިކަހަލަ ގޮތަކަށް ޔާދިންއަށް ހަޤީޤަތް ބުނެދެވޭނީ، އެހެން ކަންތައް އެކުރީ އެ މަޤްޞަދުގައި ކަންނޭނގެ، ޔާދިންގެ ހިތުން ލައިތުއާ މެދު އޮތް ދެކޮޅުވެރިކަން ފިލާނޭ ދުވަހެއް ދުށުމަށް ވަރަށް ބޭނުން."\n"ކަންކަން އެނގޭވަރުވެފަ ހުރިހާ ކުދީން ތިބީ، އަނެއްކާ ޔާދިންއާއި ލައިތު އެއްއުމުރެއް، ޢާއިލާގެ ތެރެއަށް ބޭރުން އައި ކުއްޖަކީ ލައިތު... އެ ހާލަތުގައި ދެބެންގެ ދެމެދުގައި ވާދަވެރިކަން އުފެދުމަކީ ޠަބީޢީކަމެއް، ވަގުތު ނަގާނެ." އަސަދަށް ވިސްނޭ ގޮތް ހާމަކުރިއެވެ.\n"އެނގޭ ތިބުނަން އުޅޭ އެއްޗެއް، ލައިތު... އެކުއްޖާ އަހަންނަށްވުރެ ފަރުޒީނާ ގާތް، ކަމެއް ބޭނުންވިޔަސް ފަރުޒީންގެ ކައިރިއަށް އޭނާ ދާނީ، އަހަރެންމީ މަންމަކަމަކަށް ނުދެކޭ." ސަރަފީނާގެ ހިތުގައި އޮންނަ ޝަކުވާ ދުލާހަމައަށް ގެނައެވެ.\n"ބޮޑުވެގެން އައީ އަހަރެމެންގެ ތެރޭގައި ހުރެއެއްނޫން، މާފަހުން އަހަރެމެންނާ އަލުން ބައްދަލުވީ، އޭރު ލައިތު ބޮޑުވެ ފުރިހަމަ ޒުވާނަކަށް ވެއްޖެ، އެހެންވިޔަސް އޭނާ ސަރާއަށް ޤަދަރުކުރޭ... ނޫންތަ؟." އަސަދު ބުނެލިއެވެ.\n"އެގޮތް ކަމަކުނުދޭ... އަހަންނާ އެއްގޮތަކަށް ވެސް ވާހަކަދައްކަނީއެއްނޫން، ދަރިއެއްކަމުގައި ދުށުމަށް ބޭނުންވިޔަސް، އެ ފުރުޞަތު ލައިތު ދޭން ބޭނުމެއްނުވޭ." ސަރަފީނާ ހާމަކުރީ ހަޤީޤަތެވެ. ޢާއިލާގައި ލައިތު ވާހަކަނުދައްކާ މީހަކީ އޭނާއެވެ.\nކޮޓަރީގައި އޮވެއޮވެ ޔާދިން ނުކުތީ ބޭރަށެވެ. ސިކުނޑި ފިތި ފަޅައިގެންދާން އުޅޭހެން ހީވާތީއެވެ. ދެޖީބަށް އަތްޖަހާލައިގެން ހުރެ މަޑު ހިނގުމުގައި އޭނާ އައިސް ހުއްޓުނީ ލޮނުޒިޔާރަތްކޮޅުގައި ހިންގި ނިއުޕޯޓުއާ ޖެހިގެން ހަދާފައި ހުރި ސިޑިބަރީގައެވެ. ދަންވަރު އެކެއް ޖެހުމާ ކައިރިވެފައި ހުރިއިރު މަގުމަތީގައި ހޭލަމޭލަވާ މީހުންނާއި ދުއްވާ އެއްޗެހި މަދެއްނުވެއެވެ. ސިޑިބަރީގެ މަތީ ހަރުފަތެއްގައި އިށީނދެ ކުރިމަތިން ރާޅުނަގަމުންދިޔަ މޫދަށް ގެއްލިފައި އޭނާ އިނެވެ. ޒުވާން ދެ އަންހެންކުއްޖަކާއި ފިރިހެން ގުރޫޕެއް އޭރު ވެސް އެތަނުގައި ތިއްބެވެ. އެހެންނަމަވެސް އެމީހުން ގިނައިރުތަކެއް ނުވަނީސް އެތަނުން ހިނގައްޖެއެވެ.\nފިޒާނާ ކަންތައްކުރި ގޮތާމެދު ޔާދިން ދެރަވެ ހިތުގައި ޖެހިފައި ވިޔަސް އޭނާއަށް ރަނގަޅު ގޮތް ވިސްނެއެވެ. ލައިތުދެކެ ފޫހި ވިޔަސް އޭނާ ޔާދިންއަށް އެ ހާމަކޮށްދިނީ ފިޒާނާގެ ހަޤީޤަތެވެ. އޭނާދެކެ ފިޒާނާ ލޯބިނުވީ ކީއްވެތޯ އަމިއްލަ ހިތާ ސުވާލުކޮށްކޮށް އޭނާ ވަރުބަލިވެއްޖެއެވެ. އޭނާގެ އުނިކަމެއްނެތްކަން އަމިއްލަ ޟަމީރު ވިސްނައިދީފިއެވެ. ކައިވެންޏަކާ ހަމައަށް ގުޅުން ކުރިއަށް ދިޔަނަމަ އަދި މިއަށްވުރެ ހިތްދަތިވީސްކަން ޔާދިންއަށް އެނގެއެވެ. ދުނިޔެ ބަދަލުވާއިރު ވެސް ބައެއް މީހުން ބަދަލެއް ނުވާނޭކަން ފިޒާނާ ބުނެދީފިއެވެ. އޭނާ ލައިތުގެ ބޮލުގައި އެޅުވި އިލްޒާމަކީ ޔާދިންގެ ނަފުރަތުގެ ހުޅުފަޅައިގެން ދިޔަ ސަބަބެވެ. އެހެންވިޔަސް އަދިވެސް ޔާދިންއަށް ލައިތުއަށް މަޢާފެއް ނުކުރެވެއެވެ. ޢާއިލާކަމުގައި ޤަބޫލެއް ނުކުރެވެއެވެ.\n"ބްރަދާ... ލައިޓެއް އެބައޮތްތަ؟." ޔާދިންގެ ޚިޔާލުގެ ވާފަށް ކެނޑުނީ ސިޑިން އަރައިގެން އައި ޒުވާނަކު ހުއްޓިފައި ވާހަކަދެއްކުމުންނެވެ. އޭނާ ވާހަކަދެއްކީ ތުނބުގައި ޖަހާލާފައިވާ ސިނގިރޭޓާއެކުއެވެ. އިސްކޮޅުން ޔާދިންއާ ދާދި އެއްވަރުހެން ހީވިޔަސް ހަށިގަނޑުގެ ގޮތުން އެ ޒުވާނާ ބިޔައެވެ. ތުނިކޮށް ތުނބުޅި މަތިމަސް ބަހައްޓާފައި ހުރިއިރު، އޭނާގެ ފަން ބޯ އިސްތަށިގަނޑު ނިތްކުރިމަތިން މައްޗަށް ވާހެން ފުނާއަޅާފައިވިއެވެ.\n"ލައިޓެއް... މިފެގު ރޯކޮށްލަން..." ޔާދިން އެއްޗެކޭ ނުބުނުމުން އެ ޒުވާނާ އަތުން ލައިޓަރު އަޅާހެން ދައްކާލިއެވެ. އަދި އަނެއްއަތުން ތުނބުގައިވި ސިނގިރޭޓު ނެގިއެވެ.\n"އަހަރެން ނުބޮން..." ޔާދިން ބުނެލިއެވެ.\n"ސޮރީ ބްރޯ... މިރޭ ދެން މިކަން ވެސް ނުވީއެއްނު." އެ ޒުވާނާ ބުނެލީ މާޔޫސްކަމާއެކުއެވެ. ދެން ޔާދިން އިން ހަރުފަތަށްވުރެ ދެހަރުފަތް މައްޗަށް އަރާ ސިޑިމަތީ އިށީނދެއްޖެއެވެ. އެއާއެކު ޔާދިން ވެސް އިހު އިން ގޮތަށް އެނބުރިލައިފިއެވެ. ސިޑިމަތީ އެ ދެ މީހުންނޫން ބަޔަކުނެތެވެ. ޖެހިގެން ހުރި ރެސްޓޯރެންޓު ވެސް ބަންދުކޮށްފައި ހުރީމައެވެ.\n"އެހެންޏާ މިތަނުން ނުފެނޭ..." ފަހަތުގައި އިން ޒުވާނާ ޔާދިންއަށް ބުނެލިއެވެ. އެއާއެކު ޔާދިން ފަހަތް ބަލާލިއެވެ. ދެން ހޫން ލައްވާލިއެވެ.\n"މަވެސް ބޯހަމަޖައްސާލަން އައީ މިތަނަށް، ޢާއްމުކޮށް މިގަޑީގަ މީހަކު ނޫޅޭނެ..." އެ ޒުވާނާ ބުންޏެވެ. ދެން އިންތަނުން ތެދުވެގެން އައިސް ދުރުމިން ހުންނާނޭހެން ޔާދިން އިން ހަރުފަތުގައި އިށީނދެއްޖެއެވެ.\n"މިފްރާހު..." އެ ޒުވާނު ސަލާމަށް އަތްދިއްކޮށްލުމުން ނުހިފާ އިންނަން ޔާދިންއަށް އުނދަގޫވިއެވެ.\n"ޔާދިން." އަމިއްލަ ނަން ބުނެލުމާއެކު ޔާދިން ސަލާމްކޮށްލިއެވެ.\n"ކަމަކާ ބޯހާސްވެފައި އިންހެން ހީވޭ." މިފްރާހު ބުންޏެވެ.\n"ނޫން... މިދެން ހަމަ އިނީ." ނަން އެނގުނެއްކަމަކު އެ ޒުވާނާއަކީ ބީރައްޓެއްސެކެވެ. އޭނާއާ ޒާތީ ދިރިއުޅުމުގެ އެއްވެސް ކަމެއް ޚިއްޞާކުރުމުގެ ވިސްނުމެއް ޔާދިންގެ ނެތެވެ.\n"އަހަރެން މިއައީ ސިކުނޑިއަށް ފިނިކޮށްލަން... އަންހެންކުއްޖަކާ ހެދި." މިފްރާހު ބުންޏެވެ. ޔާދިން ވަގުތުން ހައިރާންވިއެވެ. ނޭނގި ނަމަވެސް އެ ބުނި އެއްޗަކާއި ޔާދިންގެ ނުތަނަވަސްކަމާއި ގުޅިފައިވާތީއެވެ. އޭނާ ވެސް އައިސް އެ އިނީ އަންހެންކުއްޖަކާ ގުޅުން ހުރި ކަމެއްގައެވެ. މިފްރާހު ބުނި ފަދައިން އޭނާ ވެސް އެ އިނީ ސިކުނޑިއަށް ފިނިކަމެއް ހޯދަން ބޭނުންވެފައެވެ.\n"ދަންނަ މީހަކާ ޚިއްޞާ ކުރުމަށްވުރެ ނުދަންނަ މީހަކާ ޚިއްޞާކުރުމުން ޖަޖްކުރާލެއް ކުޑަވާނެ، ނޫންތަ؟." މިފްރާހު ގެންގުޅުނު ސިނގިރޭޓު ޖީބުން ނެގި ރިހިކުލައިގެ ފޮށްޓަށް ލައިފިއެވެ. އޭނާގެ އަތުކުރީ އޮތް ގަޑިއާއި އޭނާ ސިނގިރޭޓު ލައިގެން ގެންގުޅޭ ފޮށްޓާއި، އަރާފައި ހުރި ސްނީކާސް އިން ކޮންމެވެސް ވަރަކަށް މިފްރާހުގެ ގޮތް ދެނެގަންނަން ޔާދިންއަށް އެނގުނެވެ. އޭނާއަކީ މިއުޅޭ އާދައިގެ މީހުންގެ ތެރޭގައި ހިމެނޭ ޒުވާނެއްނޫނޭ ޔާދިންގެ ހިތް ބުންޏެވެ.\nޔާދިން އަނގައިން ނުބުނި ނަމަވެސް މިފްރާހު ވާހަކަދެއްކިއެވެ. އަމިއްލަ ޚިޔާލުތަކުން ލިބެމުންދިޔަ ތުރާތަކާ ޔާދިންއަށް ދުރަށް ދެވުނު ސަބަބަކަށް، މިފްރާހު ދައްކަމުންދިޔަ ވާހަކަތައްވިއެވެ. ޚިޔާލު ފާޅުނުކުރިޔަސް ޔާދިން އިނީ މިފްރާހުގެ ވާހަކަތައް އަޑުއަހާށެވެ. މައިގަނޑު ގޮތެއްގައި އޭނާ ދެއްކީ އަންހެންކުއްޖެއްގެ ވާހަކައެވެ. އޭނާ މުޅިން ވެސް ބޭނުންކުރީ އެބުނާ އަންހެންކުއްޖަކަށް އޭނާ ދީގެން އުޅޭ ވަނުމުންނެވެ. ކިޓީގެ ނަމުންނެވެ. ކުރިން ލޯބިވީ އޭނާއެވެ. އެކަމަކު އެ އަންހެންކުއްޖާ ޖަހައިގަތީ އެހެން ފިރިހެނެއްކަމެވެ. އަންހެންކުއްޖާގެ މަޢުޞޫމްކަން އެމީހާ ނަގާލައިފިކަމުގައި މިފްރާހު ބުންޏެވެ. އެމީހަކު ނެތްނަމަ އެބުނާ އަންހެންކުއްޖަކު މިހާރު ހުރީހީ މިފްރާހުގެ ހައްޤެއްގެ ގޮތުގައި ކަން އޭނާ ޤަބޫލުކުރެއެވެ. އިންނަން އެހި ވާހަކަ ވެސް އޭނާ ދެއްކިއެވެ. އެހެންނަމަވެސް އެ އަންހެންކުއްޖާ ޤަބޫލުނުވީއެވެ. ކޮންމެވެސް މަހުޖަނެއްގެ ދަރިއަކާކަން އެ އަންހެންކުއްޖާ ރައްޓެހިވެގެން އުޅެނީ މިފްރާހު ބުންޏެވެ. އަދި އޭނާއަށް އެ ދެމީހުން އެކުގައި ވަނީ ފެނިފައޭ ވެސް ބުންޏެވެ.\n"ކިޓީއަކީ އަހަރެންގެ މީހެއް، އޭނާ ލިބެންޖެހޭނީ ވެސް އަހަންނަށް." އެންމެ ފަހު ބަހަކަށް މިފްރާހު ބުނެލިއެވެ.\nޔާދިންއަށް މިފަހަރު ބަލާލެވުނެވެ. އޭރު މިފްރާހު އިނީ އޭނާއަށް ބަލާށެވެ. އެ ސިކުނޑީގައިވަނީ ކީކޭކަމެއް ޔާދިންއަށް ދެނެގަންނަން އުނދަގޫވީއެވެ. އެކަމަކު އެ ދެ ލޮލުން ފާޅުވަނީ ނުރައްކާތެރިކަމެވެ. ހިތްހަމަނުޖެހިފައި އިން ކަހަލައެވެ.\n"އަމިއްލަ ފުރާނަ އެންމެންނަށް ވެސް މުހިންމުވާނެ... ޔާދިންއަށް ވެސް... ނޫންތަ؟." މިފްރާހު އަހާލިއެވެ. އެކުވެރިކަމަށްވުރެ ޔާދިންއަށް ކުރެވުނީ މުޅިން ތަފާތު އިޙްސާސެކެވެ.\n"ލަސްވެއްޖެއެއްނު... ދަނީ..." ޔާދިން ތެދުވަމުން ބުނެލިއެވެ. އޭނާ ސިޑިން ފައިބައިގެން އައިސް މަގަށް ނުކުތުމުގެ ކުރީން މިފްރާހަށް ބަލާލިއެވެ. ދެ ކަކަލުގައި އަތްއަޅުވާލައިގެން އަދިވެސް އިނީ ޔާދިންއަށް ބަލާށެވެ. ވަކިވުމުގެ ސަލާމެއްކޮށްލި ފަދައަކުން ޔާދިން ވައަތް ހިއްލާލައި ހަރަކާތެއްކޮށްލިއެވެ. ދެން އަވަސްވީ ގެއާ ދިމާއަށް ދާށެވެ. ބުނެދޭން ނޭނގޭ އިޙްސާސްތަކެއްގެ ސަބަބުން އޭނާ ހިތްބިރުގަންނަ ގޮތްވެއްޖެއެވެ. ދެފަޔަށް ބާރުލައި ހަލުވި ހިނގުމުގައި އައީ އަވަހަށް ގެއަށް ވަންނަން ބޭނުންވާތީއެވެ. އެހެން އައިއިރު އޭނާއަށް ފަސްއެނބުރި ދޭތެރެއަކުން ބަލާލެވެއެވެ.\n"އިޒް ހީ ފޯ ރިއަލް... އޭނާ އެ ދައްކަނީ މީހަކު މަރާ ވަހަކަތަ؟." ޔާދިންގެ ހިތަށް އަރަމުންދިޔައެވެ.\nޔާދިން ދިއުމާއެކު ޖީބަށް ލީ ރިހިފޮށި މިފްރާހު ނެގިއެވެ. އެއިން ސިނގިރޭޓު ނަގައި ރޯކޮށްލިއެވެ. ޔާދިން ގެއިން ނުކުތީ ވިޔާމްއާއެކު އެގޭ ދޮށުގައި އޭނާ އިންދައެވެ. އެހިސާބުން ސައިކަލުގައި ދެމީހުން ދުއްވަމުން އައީ ދުރުދުރުންނެވެ. ޔާދިންއާ ވާހަކަދައްކާލަން ނިންމީ މިފްރާހު އަމިއްލައަށެވެ. އޭނާގެ ގޮތް ބަލާލުމަށެވެ. ފަސޭހައިން ރައްޓެހިކަން އުފެއްދިދާނޭ ކަހަލަ ޒުވާނެއްނޫންކަން މިފްރާހަށް އެނގިއްޖެއެވެ. އޭނާ ދެއްކި އެއްވެސް ވާހަކައަކަށް އޭނާ ސުވާލެއް ވެސް ނުކުރި ވިއްޔާއެވެ. ސިނގިރޭޓަށް ބަލާލާފައި މިފްރާހު ފޯނު ނަގައި ވިޔާމަށް ގުޅިއެވެ. ކައިރީގައި ހުރި ފިނިމައިޒާނެއްގެ ޖޯއްޔެއްގައި ވިޔާމް މަޑުކޮށްލައިގެން އިނީ މިފްރާހުގެ އެ ފޯނުކޯލު އަންނަންދެނެވެ. ފޯނުކޯލު ނިންމާލާފައި ސިޑިބަރިން މިފްރާހު ފޭބިއެވެ. އަދި ވިޔާމް އަންނައިރު ފެންނާނޭހެން މަގުމައްޗަށް ނުކުމެ މަޑުކޮށްލައިގެން ހުއްޓެވެ.\nބާރު އަޑުފަށްގަނޑުން ކެންޒާއަށް ހޭލެވުނީ ސިއްސައިގެން ގޮހެވެ. ވަގުތުން ރުޅި އާދެވުނެވެ. ކެންޒާ ގެއަށް އައިސް ނިދަން އޮށޯތްއިރު ގޭގައި އެކަކުވެސް ނޫޅެއެވެ. އެކަމަކު މިހާރު އެއުޅެނީ ބައްޕަ ގެއަށް އައިސްގެންނޭ ކެންޒާއަށް ހީވިއެވެ. ބައްޕަގެ ކަންތައް ހާދަ ބޮޑުވެއްޖެޔޭ ކެންޒާއަށް ބުނެލެވުނެވެ. އޭރު ކޮޓަރީ ދޮރުގެ ތަޅުގައި ހިފައިގެން އަނބުރާ އަޑުއިވެއެވެ. ގައިމަތީ އޮތް ރަޖާ އެއްފަރާތްކޮށްލުމާއެކު ކެންޒާ އެނދުން ފައިބައިގެން އައެވެ. ދޮރުހުޅުވާލީ ބައްޕައެއްކަމަކު ހަޅޭލަވައިގަންނާށެވެ. ކޮންމެރެއަކު ދަންވަރަށް ކޮން އުނދަގުލެއް ކުރާކަށް ހެއްޔެވެ. ނަމަވެސް ހުޅުވާލި ދޮރުން އެ ކޮޓަރިއަށް ވަންނަން ގަސްދުކޮށްގެން ހުރި މީހަކު، ދޮރު ކޮށްޕާލި ބާރުމިނުގައި އައިސް ޖެހުނީ ކެންޒާގެ ނިތާއި މޭގައެވެ. ނިތުގައި ޖެހުނު އަޑު ވެސް އިވިގެންދިޔައެވެ. އައްދޯއްޔޭ ކެންޒާއަށް ބުނެވުނި ނުވިސްނާ ހުއްޓާ އެރި ހަމަލާގެ ވޭން ވަރުގަދަކަމުންނެވެ. ފަހަތަށްފަހަތަށް ޖެހިލެވުނީ މޭގައި އަތްއަޅަމުންނެވެ. ކޮޓަރިތެރެއަށް ވަނީ މިފްރާހެވެ. ކެންޒާއަށް ދެ ލޯ ބޮޑުކޮށްލެވުނެވެ. ތަދުވާކަން ވެސް އޭނާ ހަނދާން ނެތުނު ކަހަލައެވެ.\n"ކަލޭ ނުކިޔަފާނަންތަ؟... އަހަރެންގެ ނަން ބޭނުންކޮށްބަލަ." މިފްރާހު ބުނެލިއެވެ. ކެންޒާ ޖެހިލައި ކޮންމެ ފަރާތަކަށް މިފްރާހު ވެސް ޖެހިލައެވެ. ކޮޓަރިން ނުކުތިޔަ ނުދީ މިފްރާހު އޭނާގެ ކުރިބައްދަނީއެވެ.\n"ހެވޭ... ނުކުމޭ..." ކެންޒާ އަމުރުކުރިއެވެ. އެވަގުތު މިފްރާހު ކޮށްލި ހަރަކާތާއެކު ކެންޒާ ފަހަތަށް ފުންމައިގަތްހެން ޖެހިލިއެވެ. އަދި ނިކަން އަވަހަށް ދެއަތުން މޭމަތި ނިވާކޮށްލައިފިއެވެ.\n"ޔޫ ޑޯގް... ނުކުމޭ ހަމަ މިހާރު..." އިހުނަށްވުރެ ބޮޑަށް ދެ ލޯ އަޅާލުމާއެކު ކެންޒާގެ އަޑު ވެސް ބާރުވިއެވެ.\n"އަހަރެންނަކީ ހުތުރު މީހެއްނޫނެއްނު ކިޓީ ތިހެން އުޅެން، އަހަންނަށް ނުގެންގުޅެވޭނޭ ހީވަނީތަ؟... ބަލާބަލަ އަހަންނާ ދިމާއަށް، ކިޓީ ލުކް އެޓް މީ... އަހަންނަކީ ޔޫސް ކުރާ މީހެއްނޫނޭ... ކިތަށް ފަހަރުތަ އަހަރެން މިވާހަކަދައްކާނީ، ތި ހިތާވެގެން އުޅޭ މީހާއަށްވުރެ ބަލާލަން ހަމަގައިމުވެސް އަހަރެން ރީތި، މި ހަށިގަނޑުން ފެނުނީމަ އެނގޭނެ ކިޓީއަށް..." މިފްރާހު ހިއްލާލީ ލައިގެން ހުރި ޓީޝާޓެވެ.\n"މަ އެބައުޅެންތަ ކަލޭގެ އޮރި** ނުބެލިގެން... މަންމައަށް މިގުޅަނީ..." ކެންޒާ އައީ އެނދާ ދިމާއަށެވެ. ބާލިސް ކައިރީ އޮތް ފޯނު ނަގާށެވެ.\nމިފްރާހު މާބޮޑު ކަމެއް ކުރާކަށް ނުޖެހުނެވެ. އޭނާ ކެންޒާގެ ބުރަކަށީގައި އަޅައި އެނދާ ދިމާއަށް ދިޔަ ކެންޒާ ކޮށްޕާލީއެވެ. ހަމަގެއްލިގެން ބަނޑުވަތަށް ކެންޒާ ވެއްޓުނީ އެނދަށެވެ. ދެކަކޫ ޖެހުނީ ތަޅުންމަތީއެވެ. މިފްރާހު އައިސް ކެންޒާގެ ކަނދުރާގައި ހިފައި އޮބާލީ އެނދަށް ގަންނަވާލަން އުޅޭ ހެންނެވެ. އަނެއްއަތުން ކެންޒާގެ ކަނާއަތުގެ ކުޑަހުޅުގައި ހިފާ ފަހަތަށް އަނބުރާލިއެވެ. އެއާއެކު އަތަށް ތަދުވެގެން ކެންޒާއަށް އަޑުލައްވާލެވުނެވެ.\n"ވައި ވޯންޓް ޔޫ ލިސެން ޓު މީ..." މިފްރާހުގެ އަޑު ވެސް ބާރުވިއެވެ. ވައިއަޑުން ކަހަލަ ގޮތަކަށް މިފްރާހުގެ ނަމުން ކެންޒާ ގޮވާލިއެވެ.\n"ޗޫޒް ވައިސްލީ... ކިޓީއަށް އަހަރެން މިދެނީ ދެ ގޮތް." މިފްރާހު ބުނެލިއެވެ. އަދި ކެންޒާއާ ދިމާއަށް އޭނާ ގުދުވެލީ ކަންފަތުގައި މިފްރާހުގެ ތުންފަތް ޖެހޭހާ ގާތަށެވެ.\n"ބަޓް ބިފޯ ދެޓް ލެޓް މީ އިންޖޮއި ދިސް." މިފްރާހު ލުއި ގޮތަކަށް ހީނލިއެވެ. އަދި ހަށިގަނޑު ބަރު ކެންޒާގެ ބުރަކަށްޓަށް ދޫކޮށްލިއެވެ. އެހިނދު ފަހަތަށް ގެންގޮސްފައި އޮތް ކެންޒާގެ އަތުގެ އިނގިލިތައް ހަރަކާތްކޮށްލިއެވެ. އޭނާ މަސައްކަތް ކުރީ މިފްރާހުގެ ބަނޑު އަތުގައި ޖެހުމުން ވިކައިގަންނާށެވެ. ނަމަވެސް އެބަނޑުގެ މަސްތަކޭ ހަރުހިލަތަކެކޭ އެއްވަރެވެ. ގޮޅިގޮޅިއަށް ހުރި ގާބުރި ތަކެއް ކަހަލައެވެ. ކެންޒާގެ މަސައްކަތް ނާކާމިޔާބުވެ ދެ ލޯ މަރާލި ވަގުތު އަނެއްކާ ވެސް އިވުނީ މިފްރާހު ހީނގަތް އަޑެވެ.\n"ފިއަސް ކިޓީ... ދެޓް ޓިކްލްސް... ހެ ހެ ހެ... އައި ލަވް ޔޫ..." މިފްރާހަށް މަޖާވީއެވެ.\n"އައި ހޭޓް ޔޫ..." ކެންޒާ ބުނެލިއެވެ.\n"ޔޫ ވިލް ލަވް މީ." ކެންޒާގެ ކަންފަތު ފޫޅުގައި މިފްރާހު ދަތްއަޅާލީ ތަދުވެގެން ކެންޒާ ހުއްޓަން ބުނާވަރަށެވެ.\n"އިރުއަރަންދެން ވެސް މިހެން އޮވެދާނަން... އަޅެ ބުނެބަލަ ނުކެރޭނެއޭ." މިފްރާހު ބުންޏެވެ. ނަމަވެސް ކެންޒާ ޚިޔާރުކުރީ ހިމޭންކަމެވެ. މިފްރާހު ބޭނުންވަނީ އޭނާ ލައްވައި ގޯހެއް ހަދުވަންށޭ ހީވާތީއެވެ. ދެ ހަށިގަނޑުގެ ހޫނު އިޙްސާސްވާހާ މިފްރާހު ގާތްވުމުން ކެންޒާ އޮތީ ޖެހިލުންވެފައެވެ. މިފްރާހު އެ ހަށިގަނޑުގައި އަތްލަފާނެކަމުގެ ބިރު ހީވެފައެވެ. ބުނެވޭ އެންމެ ބަހަކުން މިފްރާހުގެ ހައްޔަރުގައި މުޅި އުމުރަށް ބަންދުވެދާނޭތީ ކަންބޮޑުވެފައެވެ. މި ރޭގަނޑުގެ އަނދިރިކަމުގައި އޭނާގެ އަޑު އިވޭނެ ހިސާބުގައި ގޭގައި އެކަކުވެސް ނެތްކަން މިފްރާހަށް އެނގޭނެކަން ކެންޒާ ދެނަހުއްޓެވެ. އޭނާ ޝިކާރައަށް ނުކުތީ އެހެންވެކަން ޔަގީނެވެ.\n"ރޭގަ މިގެއަށް އައިންތަ؟." ޝައްކުވާތީ ނާހަން އޮވެފައި ވެސް ކެންޒާ އެއްސެވެ.


Euro 2020, Team profile: Wales | Mihaaru\nވޭލްސް ޓީމުގެ ބައެއް ކުޅުންތެރިން. --ފޮޓޯ:އޭއެފްޕީ\n10 ޖޫން 2021 - 13:24\nއެންމެ ފުރަތަމަ ޔޫރޯގައި ވާދަކުރީ 2016 ގައި\nޔޫރޯގައި ހޯދި އެންމެ ބޮޑު ކާމިޔާބު: ސެމީ ފައިނަލް 2016\nޔޫރޯގައި ވާދަކުރާ ދެ ވަނަ ފަހަރު\nބޮޑު މުބާރާތަކުން ފުރުސަތު ހޯދަން 57 އަހަރު ވޭލްސް ކުރި އިންތިޒާރަށް ނިމުން އައީ ފްރާންސްގައި 2016 ގައި ބޭއްވި ޔޫރޯއިންނެވެ. މި ފަހަރުގެ ޔޫރޯ އަކީ ހަތަރު އަހަރު ތެރޭ އެ ޓީމުން ކުރިމަތިލާ ދެ ވަނަ ބޮޑު މުބާރާތެވެ. އެންމެ ފަހު ޔޫރޯގައި ވެސް ސެމީ ފައިނަލާ ހަމައަށް ވޭލްސް ދަތުރު ކުރި އެވެ. ވޭލްސްގެ ފުޓްބޯޅައިގެ އާ ޖީލާ އެކު ބުރަ މަސައްކަތެއް ކުރި ނަމަވެސް މެންޗެސްޓާ ޔުނައިޓެޑްގެ ކުރީގެ ތަރި ރަޔާން ގިގްސް އާ އެކު ވޭލްސް ފެށި ދަތުރުގެ ފުރަތަމަ ދިޔައީ ހީކުރި ވަރަށް ވުރެ މަޑު ދުވެލީގަ އެވެ.\nކޮލިފައިންގެ ގުރޫޕް އީގައި ވޭލްސް އަށް ކުރިމަތިވީ ފަސޭހަ ޗެލެންޖެއް ނޫނެވެ. ނަމަވެސް ކޮލިފައިންގައި ހެންގޭރީ ބަލިކޮށް ލިބުނު ހިތްވަރާ އެކު ކްރޮއޭޝިއާގެ ފަހަތުން ގުރޫޕްގެ ދެ ވަނަ ހޯދި އެވެ. މިދިޔަ އަހަރު ކުޅުނު ހަ މެޗުގައި ވެސް ބައްޔެއް ނުވެ އެވެ. ގުރޫޕްގެ ދެ ވަނަ ވޭލްސް ހޯދީ ކުޅުނު އަށް މެޗުގެ ތެރެއިން ހަތަރު މެޗު ކާމިޔާބު ކޮށްގެންނެވެ. ދެ މެޗުން ބަލިވެ ދެ މެޗުން އެއްވަރުވީ އެވެ.\nވޭލްސްގެ އެންމެ މުހިންމު ކުޅުންތެރިޔަކީ ގެރެތު ބޭލް އެވެ. ރެއާލް މެޑްރިޑްގެ ލޯން އެއްބަސްވުމުގެ ދަށުން މިދިޔަ ސީޒަން ޓޮޓެންހަމް ހޮޓްސްޕާސްގައި ހޭދަ ކުރި ބޭލްއަކީ މެޑްރިޑްގައި ލެޖެންޑެކެވެ. އެ ޓީމުގެ ކޯޗްކަމާ ކަލޯ އަންޗެލޯޓީ އަލުން ހަވާލުމުން، ބޭލް ރެއާލްގެ ޓީމަށް މުހިންމު ވާނެ ކަމަށް ބެލެވެ އެވެ. ޗެމްޕިއަންސް ލީގު ހަތަރު ފަހަރު މެޑްރިޑްގެ ޓީމަށް ހޯދައިދިނުމުގައި އޭނާ މުހިންމު ދައުރެއް އަދާ ކުރި އެވެ. ޔޫރޯ 2016 ގައި ވެސް ވޭލްސްގެ ޓީމު ސެމީ ފައިނަލާ ހަމައަށް ގެންގޮސް ދިނުމުގައި ޓީމުގެ އެންމެ މުހިންމު ކުޅުންތެރިންނަކީ ބޭލް އާއި ޔުވެންޓަސްގެ އާރޮން ރަމްސީ އެވެ.\nގެރެތު ބޭލް. --ފޮޓޯ:އޭއެފްޕީ\nޒުވާން ކުޅުންތެރިންގެ ތެރެއިން މެންޗެސްޓާ ޔުނައިޓެޑްގެ ޑެނިއަލް ޖޭމްސްގެ ނަން މިފަހަރު ޔޫރޯގައި ފާހަގަ ވެގެންދާނެ އެވެ. ޖޫން 2019 ގައި ޔުނައިޓެޑަށް ބަދަލުވެ ސީނިއާ ލެވަލްގައި ވަރުގަދަ މެޗުތަކެއް ކުޅުނެވެ. ގައުމީ ޓީމަށް އޭނާ ކުޅުނު ވާދަވަރި ފުރަތަމަ މެޗަކީ ކޮލިފައިންގެ ފުރަތަމަ މެޗުގައި ސްލޮވާކިއާއާ ދެކޮޅަށް ކުޅުނު މެޗެވެ. އެ މެޗުން ވޭލްސް މޮޅުވީ އޭނާ ކާމިޔާބު ކުރި ލަނޑުންނެވެ.\nގެވެށި އަނިޔާގެ ތުހުމަތު ކުރެވި، ރަޔާން ގިގްސް އަށް ވޭލްސްގެ ވަޒީފާ ވަނީ ގެއްލިފަ އެވެ. ޓީމުގެ ވަގުތީ ކޯޗަކީ، ގިގްސްގެ އެސިސްޓެންޓަކަށް ހުރި ރޮބަޓް ޕޭޖް އެވެ. ކުރީގެ ޑިފެންޑަރު ވަނީ ވޭލްސްގެ ޓީމަށް 41 މެޗު ކުޅެފަ އެވެ. ވަޓްފޯޑްގެ ކުރީގެ ކެޕްޓަން، ކޯޗެއްގެ ގޮތުގައި އެންމެ ފުރަތަމަ މަސައްކަތް ފެށީ، އިނގިރޭސި ހަތަރު ވަނަ ޑިވިޝަންގެ ކްލަބު ޕޯޓް ވޭލްގަ އެވެ. އޭގެ ފަހުން ތިން ވަނަ ޑިވިޝަންގެ ކްލަބު ނޯތުހެމްޓަން ޓައުންގައި ވެސް އޭނާ މަސައްކަތް ކުރި އެވެ. އިންޓަނޭޝަލް ކޯޗިން މަރުހަލާ އާ އޭނާ ގުޅުނީ، ވޭލްސް 21 އަހަރުން ދަށުގެ ޓީމުންނެވެ.\nވޭލްސްގެ ކޯޗު ޕޭޖް. --ފޮޓޯ:އޭއެފްޕީ\nދެ އަހަރު އެ ޓީމުގައި މަސައްކަތް ކުރުމަށް ފަހު ސީނިއާ ގައުމީ ޓީމުގެ އެސިސްޓެންޓް ކޯޗަކަށް އޭނާ ޕްރަމޯޓްކުރީ 2019 ގަ އެވެ. ނޮވެމްބަރު މަހުން ފެށިގެން އޭނާ ދަނީ ގައުމީ ޓީމުގެ ކޯޗުގެ މަސްއޫލިއްޔަތު އުފުލަމުންނެވެ. މިފަހަރު ޔޫރޯގައި ވޭލްސްގެ ޓީމަށް އޭނާ ކޯޗް ކޮށްދޭނީ ވަގުތީ ކޯޗެއްގެ ގޮތުގަ އެވެ. އޭނާގެ އެސިސްޓެންޓެއްގެ ގޮތުގައި މަސައްކަތް ކުރަނީ ކުރިން ދެ ވަނަ އެސިސްޓެންޓެއްގެ ގޮތުގައި ހުރި އަލްބަޓް ސްޓެއިވަންބާގް އެވެ. އޭނާ އަކީ އާސެނަލްގެ ވެސް އެސިސްޓެންޓް ކޯޗެވެ.\nފުޓްބޯޅަ ވޭލްސްގެ ގައުމީ ޓީމު ޓީމް ޕްރޮފައިލް


FIFA World Cup Qatar 2022: Official Middle East & Africa Telecommunications Operator akah Ooredoo\nފީފާ ވޯލްޑް ކަޕް 2022ގެ އޮފިޝަލް މިޑްލް އީސްޓް އެންޑް އެފްރިކާ ޓެލެކޮމިއުނިކޭޝަން އޮޕަރޭޓަރުގެ މަގާމަށް އުރީދޫ!\nގަތަރުގައި ކުރިއަށް ގެންދަން ހަމަޖެހިފައިވާ ފީފާ ވޯލްޑް ކަޕް ގަތަރު 2022 ގެ އޮފިޝަލް މިޑްލް އީސްޓް އެންޑް އެފްރިކާ ޓެލެކޮމިއުނިކޭޝަން އޮޕަރޭޓަރަކަށް އުރީދޫ ހަމަޖެހިފައިވާކަން މިއަދު އިއުލާންކޮށްފިއެވެ.\nއުރީދޫ އަކީ ގަތަރުގައި 2019 އަދި 2020 ވަނަ އަހަރު ބޭއްވި ފީފާ ކްލަބް ވޯލްޑް ކަޕް ގެ ގައުމީ ސަޕޯޓަރެއްވެސްމެއެވެ.\n“މި ފަހަރު ދުނިޔޭގެ އެންމެ ބޮޑު ކުޅިވަރު ހަރަކާތުގެ މައި ސަޕޯޓަރެއްގެ ހައިސިއްޔަތުން ފީފާއާއެކު އަނެއްކާވެސް މަސައްކަތް ކުރަން ލިބުމަކީ އަޅުގަނޑުމެން ފަޚުރުވެރިވާ ކަމެއް.” އުރީދޫ ގަތަރުގެ ޗީފް ކޮމާޝަލް އޮފިސަރ ޝައިޚް ނާސިރު ބިން ޙަމަދު ބިން ނާސިރު އަލް ޘާނީ ވިދާޅުވިއެވެ.\n“2022 ވަނަ އަހަރު ދުނިޔޭގެ ކުޅިވަރުގެ މައިދާނަށް އަޅުގަނޑުމެންގެ ގައުމު ދަތުރުކުރިއިރު ހުރިހާ ލޯތަކެއް އަމާޒުވާނީ ގަތަރަށް. މިއީ އުފެއްދުންތެރިކަމާއި ޓެލެކޮމިއުނިކޭޝަންގެ ރޮނގުން އަޅުގަނޑުމެންގެ ލީޑަރޝިޕް އިތުރަށް ވަރުގަދަ ކުރުމަށް އުރީދޫއަށް ލިބޭ ފުރުސަތެއް. ދުނިޔޭގެ އެންމެ މަގުބޫލު ކުޅިވަރު ކަމަށްވާ ފުޓްބޯޅައާއިއެކު މި ސަރަހައްދުގެ މުޖުތަމައުތަކާ އޮންނަ ގުޅުންބަދަހިވެގެންދާނެ ފުރުސަތެއްކަން ފާހަގަ ކުރުން،” އޭނާ ވިދާޅުވި އެވެ.\n“ގަތަރުގައި މިފެންވަރުގެ ބޮޑު މުބާރާތެއް ބޭއްވުމަށް ބޭނުންވާ އިންފްރާސްޓްރަކްޗާ އާއި ނެޓްވޯކް ސްޕީޑު އުރީދޫގެ ޓެކްނޮލޮޖީ އަދި ތަޖުރިބާއާއެކު ފޯރުކޮށްދެވޭނެ. ފީފާ ވޯލްޑް ކަޕް ގަތަރު 2022 ގައި އަޅުގަނޑުމެންނަށް އެއްބާރުލުންދީ ހީވެސް ނުކުރާފަދަ އުފާވެރި އަދި ފޯރިގަދަ ތަޖުރިބާއެއް ބެލުންތެރިންނާހަމައަށް ފޯރުކޮށްދިނުމަކީ އަޅުގަނޑުމެންނަށް ލިބޭ ފަޚުރެއް.”\n“ރީޖަނަލް ސަޕޯޓަރެއްގެ ހައިސިއްޔަތުން މި ފަހަރު އުރީދޫ އެނބުރި އައުމުން އަޅުގަނޑުމެން އުފާކުރަން. އުރީދޫ އާއި އެކު، އަޅުގަނޑުމެން މި މަސައްކަތްކުރަނީ ގަތަރުގައި އަދި ދުނިޔޭގެ އެކި ކަންކޮޅުތަކުގައި ތިބި ސަޕޯޓަރުންނަށްވެސް ފޯރިގަދަ އިވެންޓެއް ބޭއްވުމުގެ އުއްމީދުގައި.” ފީފާގެ ޑިރެކްޓަރ އޮފް ކޮމާޝަލް ރެވެނިއު ނިކް ބްރައުން ވިދާޅުވިއެވެ.\nފީފާ ވޯލްޑް ކަޕް ގަތަރު 2022 – ދުނިޔޭގެ އެންމެ ބޮޑު ކުޅިވަރު މުބާރާތް 21 ނޮވެމްބަރ އިން 18 ޑިސެމްބަރ 2022 އަށް ބޭއްވުމަށް ހަމަޖެހިފައިވާއިރު، މިއީ އަރަބި ދުނިޔޭގައި ބާއްވާ ފުރަތަމަ ފީފާ ވޯލްޑް ކަޕެވެ. އެވްރެޖްކޮށް 110 މިލިއަނަށްވުރެ ގިނަ މީހުން މެޗް ބަލާ ފީފާ ވޯލްޑް ކަޕް މެޗުތައް ބަލާއިރު، ދުނިޔޭގެ އާބާދީގެ 51% އަށް ވުރެ ގިނަ މީހުން ވަނީ ފީފާ ވޯލްޑް ކަޕް ރަޝިއާ 2018 ބަލާފައެވެ.


Addu in negi sample fonuvumuge massaka dhanee kuramun-Mayor - AO News\nއައްޑޫ އިން ނެގި ސާމްޕަލް ފޮނުވުމުގެ މަސައްކަތް ދަނީ ކުރަމުން- މޭޔަރ\nއިއްޔެ މާލެއިން ކޮވިޑް-19 އަށް ޕޮޒިޓިވްވި ފަރާތާއި ޑައިރެކްޓް ކޮންޓެކްޓްވި އައްޑޫ ސިޓީ ހިތަދޫ މީހާގެ ސާމްޕަލް މޫސުން ގޯސްވުމުގެ ސަބަބުން މިއަދު ހެނދުނު ނުފޮނުވުނު ކަމަށް އައްޑޫސިޓީގެ މޭޔަރ ޢަބްދުﷲ ޞާދިޤު ވިދާޅުވެއްޖެއެވެ.\nމި މަހުގެ 14 ވަނަ ދުވަހު އެއާރ ބަސް ފްލައިޓުން އައްޑޫ ސިޓީއަށް އައި މި މީހާގެ ސާމްޕަލް އިއްޔެ ނަގާފައިވާއިރު މިއަދު ހެނދުނު އެ ސާމްޕަލްތައް މާލެ ފޮނުވުމަށް ކުރިން ވަނީ ނިންމާފައެވެ. އައްޑޫ އާއި މާލެ އާއި ދޭތެރޭ ކުރަމުންއައި ވައިގެ ދަތުރުތައް ހުއްޓާލުމާއި ގުޅިގެން ސާމްޕަލްތައް މާލެ ފޮނުވުމަށް ނިންމާފައިވަނީ އެމްއެންޑީއެފް ހެލިކޮޕްޓަރުންނެވެ. އެހެންނަމަވެސް މޫސުން ގޯސްވުމުގެ ސަބަބުން ހެނދުނު ސާމްޕަލްތައް މާލެއަށް ފޮނުވިފައިނުވާއިރު މިއަދު މެންދުރުފަހުގެ ވަގުތެއްގައި ސާމްޕަލް މާލެ ފޮނުވާލުމުގެ މަސައްކަތްކުރަމުން އަންނަ ކަމަށް ސޯބެ ވިދާޅުވިއެވެ.\nއިއްޔެ މާލެއިން ކޮވިޑް-19 އަށް ޕޮޒިޓިވްވި ފުރަތަމަ މީހާގެ ކޮންޓެކްޓް ޓްރޭސިންގ މަސައްކަތުގެ ތެރެއިން ފާހަގަކުރެވިގެން އައްޑޫ ސިޓީ ހިތަދޫ ނޫމަސްވާދީ، މިހާރު މޮނިޓަރިންގެ ހާލަތަށް ގެންގޮސްފައިވާއިރު އެގޭގެ އިތުރުން ހ. ރަތްކުރެދި އިމާރާތުގެ4ވަނަ ފަނގިފިލާ އާއި މ. ޖަރީމާގެ ވެސް މިހާރު ވަނީ މޮނިޓަރިންގެ ހާލަތަށް ގެނެވިފައި ކަމަށް އެޗްޕީއޭ އިން ބުނެއެވެ.\nއިއްޔެ ޕޮޒިޓިވްވި މީހާއާއި ކޮންޓެކްޓްވެފައިވާ އިތުރު ދެ ފަރާތެއް މިހާތަނަށް މި ބައްޔަށް ޕޮޒިޓިވްވެފައިވާއިރު މާލެއާއި، ރިސޯޓުތަކުން އައްޑޫ ސިޓީއަށް އަންނަ މީހުން 14 ދުވަސް ވަންދެން ގޭގައި މަޑުކޮށްދިނުމަށް އައްޑޫ ޓާސްކްފޯސް ޓީމުންވަނީ އެދިފައެވެ. އަދި ބަލީގެ އެއްވެސް އަލާމާތެއް ފެނިއްޖެނަމަ އެޗްޕީއޭ ގެ ހޮޓްލައިން 1676 އަށް ގުޅުއްވުމަށް ވެސްވަނީ އިލްތިމާޒްކޮށްފައެވެ.\nއޭޕްރީލް 16, 2020\nބަލަ ދެން އައްޑޫ އިން ނިހެދެނީޔާ ޓެސްޓް\nގަވާއިދު ހަދާކަލަކި، ކޮންމިޔަސްވަރަކަށް ބަލަފެއި ހެދުން މުހިއްމު. ރިސޯޓްތަކުން އޭމީހުން އެނީ ފަތުރުވެރިން ރިސޯޓުން ފުރާތާން 14 ދުވަސްފަހުން. އެ ދުަވަސްތައް ގަނާފައްޓަނީ، ފަތުރުވެރިޔާ ފުރާދުވަހުން ފައްޓަގެން، ވީމެއި 14 ދުވަސް ގޭމަޑަކެރުމުގެ ބޭުނުމަކީ ކޮބާ؟


ރަސޫލް ޞޢވ, އާ ޢާއިޝަތުގެފާނާ ދެމެދުގަވެސް މައްސަލަތައް ޖެހުނު- ކޮންމެ ދެމަ ފިރިއެއްގެ މެދުގަވެސް ޖެހޭނެ! އޮތީ ޙައްލުކުރުން!: ޑރ. ޢަލީ ޒާހިރު\nތިބޭފުޅުން ތަސައްވަރު ކުރަމާ ހިނގާ އަޅުގަނޑުމެންގެ ތެރެއިން ކޮންމެ މީހަކުވެސް އެމީހަކީ ކިތަންމެ ޢިލްމީ ކިތަންމެ ވިސްނުންތޫނު ކިތަންމެ އެކަކު އަނެކަކު ދެކެ ލޯބިވާ ދެމަފިރިން ކަމަށް ވިޔަސް ކުދިކުދި ކަންކަން ޢާއިލާގެ ތެރޭގައި ނެތިއެއް ނުދާނެ. ބައެއް ޙާލަތްތައް ދަނޑިވަޅުތައް އަންނާނެ ހިތްހަމަ ނުޖެހޭ ކަންތައް ދިމާވާނެ. އެކަމަކު މިކަންކަމުގެ ތަފާތަކީ މިކަން މެނޭޖު ކޮށްގެން މިކަންކަން ބޮޑުވިޔަނުދީ މިކަންކަން ނިންމާލަން އެނގޭ ބަޔަކަށް ވާންޖެހޭނެ.\nއެއްދުވަހެއްގައި ރަސޫލާ ﷺ ޢާއިޝަތުގެފާނަށް ދަންނަވަނީ ތިމަންކަލޭގެފާނަށް އެނގިވަޑައިގަންނަވައޭ ކަމަނާ ތިމަންނާދެކެ ހިތްހަމަ ޖެހިވަޑައިނުގެން ހުންނެވިކަން. ކިހިނެތްތޯ އެނގެނީ؟\nއެކަމަނާ ދަންނަވަނީ ކިހިނެއްތޯއޭ އެނގިވަޑައިގަންނަވަނީ ކަލޭގެފާނަށް؟ ތިމަންކަމަނާ، ކަލޭގެފާނާމެދު ހިތްހަމަޖެހިވަޑައިނުގެން ހުންނަވާކަން.\nޙަދީޘް ކުރައްވަވަނީ އެނގިވަޑައިގަންނަވައޭ ކަމަނާ ހުވާކުރައްވާށޭ! ޢަރަބިންނަކީ ވަރަށް ގިނައިން ހުވާކުރާ ބައެއް. ކަމަނާ ހުވާކުރައްވަވާއިރުގައި ތިމަންކަލޭގެފާނު ﷺ ދެކެ ހިތްޕުޅު ހަމަޖެހިވަޑައިނުގެން ހުންނެވިނަމަ ކަމަނާ ވިދާޅުވާނީ "وَرَبِّ إبْرَاهِيم " އިބްރާހީމްގެފާނު ގަންދީ ހުވާކުރައްވަމެވެ. އެކަމަކު ކަމަނާ ތިމަންކަލޭގެފާނު ދެކެ ހިތްޕުޅު ހަމަޖެހިވަޑައިގެން ހުންނަވާނަމަ ހުވާ ކުރައްވަވާނީ " وَرَبِّ مُحَمَّد " މުޙައްމަދުގެ ފާނުގެ ރައްބު ގަންދީ ހުވާކުރައްވަމެވެ.\nހަމަ ހަމަ އެއްކަމެއް ދެއްތޯ މިވަނީ، ހަމަ ﷲ ގަންދީ ހުވާކުރަނީ. އެކަމަކު ހިތްހަމަ ޖެހުމާއި، ހިތްހަމަ ނުޖެހުމުގެ ވަގުތުކޮޅެއްގެ ތަފާތެއް އަންނަނީ!\nއެކަމަނާ ދަންނަވަނީ އޭ ﷲގެ ނަބިއްޔާއޭ ތިމަންކަމަނާ ހިތްޕުޅުހަމަޖެހިވަޑައިނުގެން އިންނަވާ ވަގުތެއްގައިވެސް ހަމައެކަނި ކަލޭގެފާނުންގެ ނަންފުޅު ބޭނުން ކޮށްލުމުގެ ތަފާތެއް ނޫނިއްޔާ، މިކަން ނޫނިއްޔާ ނުކުރައްވަވަމެވެ.\nއެހެންވީމަ އަޅުގަނޑު ދަންނަވަން މިއުޅޭ ނުކުތާއަކީ ކުދިކުދި ކަންތައް ވެދާނެއޭ. އެކަމަކު އެކަން ޙައްލުކުރަން އެބަޖެހެއޭ. އަޅުގަނޑަށް އިނގޭ ހުރިހާ ޢާއިލާތަކެއްގަވެސް އެކި ލެވެލަށް އެކި މިންވަރަށް ކުދިކުދި ކަންކަން ހުންނާނެ. އެކަމަކު އެކަންކަން އެބަޖެހޭ ޙައްލުކުރަން.\nއެހެން ޙާދިޘާއެއް ހަމަ މިގަނޑުވަރުކޮޅުގަ. ރަސޫލާ ﷺ ގެ ގަނޑުވަރުކޮޅުގައި. އެއްފަހަރެއްގަ، މީ، އެއްކޮޅުގަ، ތިބޭފުޅުން ހިތްޕުޅަށް އަރާފާނެ ކީއްވެބާއޭ މައްސަލަ ޖެހެނީ. ރަސޫލާ ﷺ. އަނެއްކޮޅުން އައިޝަތުގެފާނު. ކީއްވެ މައްސަލަޖެހެންވީ؟ ބައްލަވާ! އެއީ ދެމަފިރިންނޭ. ދެމަފިރިން ވެއްޖެއްޔާ ކޮންމެވެސްވަރެއްގެ ކޫސަނި ބައެއްކަހަލަ ކަންކަންނަމަވެސް ދިމާނުވެއެއް ނުދާނެ. އެއީ ދެމަފިރިން. ރަސޫލުކަމަކީ އެހެންކަމެއް. އައިޝަތުގެފާނުގެ މަޤާމަކީ އެހެންކަމެއް. އެކަމަކު، ޢާއިލީ ދިރިއުޅުމުގަ ދެމަފިރިންގެ ދޭތެރޭގަ ކުދިކުދި ކަންކަން ދިމާވާނެ. އެހެންވީމަ ފުރަތަމަ ކަމަކީ އެކަންކަން ހުންނާނެކަން ވިސްނުމުގަ ބަހައްޓައިގެން އެކަންކަން ބޮޑުވިޔަނުދީ ޙައްލުކުރަން މަސައްކަތްކުރުން.\nއެއްދުވަހެއްގައި އަބޫބަކުރުގެފާނަށް މި ވެދެވަޑައިގެންނެވެނީ ގަނޑުވަރުކޮޅަށް. ވެދެވަޑައިގެންއިރުގަ ކުޑަކޮށް ކޮންމެވެސް ކަމެއްގައި ޢައިޝަތުގެފާނު ހިތްޕުޅާ ނުވެގެން ކޮންމެވެސް އެއްޗެއް ރަސޫލާ ﷺ އާ ދިމާއަށް، ތަންކޮޅެއް، މީ ހިތްހަމަނުޖެހިފަ ހުންނައިރުގަ ނުދައްކާނެދޯ އަޑުމަޑުކޮންނެއް. ކޮންމެވެސްވަރަކަށް ބާރުވެސްވާނެ. ކުޑަކޮށް ބާރުވެފަހުރީ އަޑު. އަބޫބަކުރުގެފާނަށް އެކަން ފަސޭހަފުޅު ވާނެތޯ؟ އެކަމު، އެކަލޭގެފާނުގެ ދަރިކަނބަލުން އިތުރު އެކަލޭގެފާނު ﷺ ގެ މައްޗަށް މިހިރަ އަޑު ތަންކޮޅެއް މަތިވަނީ.\nކޯފާވެގެންގޮސް އަތްޕުޅުގަ ހިތްޕަވާފަ ދަންމަވާ ގެންނަވާ، އެއްކަލަ އެކަން ހުއްޓުވަން، މެދުތެރެއަށް ރަސޫލާ ﷺ ވަންނަވަނީ. ވަންނަވާފަ އަބޫބަކުރުގެފާނު ދުރުކުރައްވަނީ. ފަހަރެއްގާ ބައްޕަޔަކު، މީ، އަޅުގަނޑުމެންނަށް ދެއްތޯ އެއީ އުއްމުލް މުޢުމިނީން ޢައިޝާ ރަޟިޔައްﷲ އެކަމު އަބޫބަކުރުގެފާނަށް އެއީ ދަރިފުޅެއްނޫންތޯ! އެހެންވީމަ މީ، އަތުގަ ހިފާ ދަމާވެސްލައްވާނެ، ނުވަތަ އެކަމާ ކޯފާވެގެން ކޮންމެފަދަ ކަމެއްވެސް ހިނގާފާނެ. އެދެމެދަށް ރަސޫލާ ﷺ ވެންނަވާ އަބޫބަކުރުގެފާނު ދުރުކުރައްވަނީ، އިނގޭތޯ! ދުރުކުރައްވަނީ. ދެން އަބޫބަކުރުގެފާނު ދެން އެކަން އެނިމުނީ، ދެން އެވަގުތު ވަޑައިގެން. ދެން އަނެއްކާ އިރުކޮޅެއްފަހުން ގެއަށް ވެދެވަޑައިގެންއިރުގާ ދެބޭފުޅުން މިހާރު ސަމާސާ ކުރައްވާ ހިނިވަރުނަ ކުރައްވަނީ. އަބޫބަކުރުގެފާނު ވިދާޅުވަނީ ތިބޭފުޅުންގެ ހަނގުރާމައިގަވެސް ތިމަންނަ ބައިވެރިވީމޭ. ތިބޭފުޅުން ސަލާމަތާ ރައްކާތެރިކަމާއެކީ ތިބޭއިރުވެސް ތިމަންނަ ބައިވެރިކުރާށޭ. އެހެންވީމަ އެ، އަޅުގަނޑުގެ ޕޮއިންޓަކީ ކުދިކުދި ކަންކަން ކޮންމެސްވަރަކަށް މިކަންކަން ދިމާވާނޭ. އެކަމަކު އެކަންކަން ޙައްލުކުރެވޭނީ ދެމީހުންވެސް މަސައްކަތްކޮށްގެން. ޚާއްސަގޮތެއްގައި އަންހެންމީހާ، އަނބިމީހާ މިކަމަށް ވަރަށްބޮޑަށް ފަރުވާތެރިވެގެން.\nމީގަ އޮތް އެންމެ މުހިއްމު އެއްޗަކީ ކައިވެނީގެ، ދެމިއޮންނާނީ އެކަކު އަނެކެއްގެ މެދުގައި އޮންނަ ލޯތްބެއްގެ މައްޗަށް. ލޯތްބެއް ނެތިއްޔާ ހިތްހަމަޖެހުމެއް ނެތް. ލޯތްބެއް ނެތިއްޔާ އުފާވެރިކަމެއް ނެތް. ލޯތްބެއް ނެތިއްޔާ އެ ކައިވެންޏެއްގަ އެއްވެސް ކަހަލަ، ކީކޭ ދަންނަވާނީ ހިތްހަމަޖެހުމެއް އުފަލެއް އަރާމެއް، އެމީހާއަށް ތަސައްލީ އެއްވެސް ކަމެއް ނެތް. އެހެންވީމާ ދެފަރާތުން އެކަކު އަނެކަކުދެކެ ލޯބިވާ ދެމީހުންނަށް ވެވިގެން ނޫނިއްޔާ އުފާވެރި ދިރިއުޅުމެއްނެތް.\n- ޑރ.ޢަލީ ޒާހިރު ބިން ސަޢީދު ޤާސިމްގެ ދަރުސަކުން


Agu control kuran, theyo ufadha qaumuthakun ebbas vejje | ThePress\nއަގު ކޮންޓްރޯލް ކުރަން، ތެޔޮ އުފައްދާ ގައުމުތަކުން އެއްބަސްވެއްޖެ\n19 July 2021, 10:18\nއިންޑިއާގެ ޕެޓްރޯލް ޝެޑެއް. އިންޑިއާއަކީ ބައިނަލްއަގުވާމީ ބާޒާރަށް3ވަނައަށް އެންމެ ގިނައިން ތެޔޮ ސަޕްލައިކުރާ ގައުމު/ފޮޓޯ: ދަ ސްޓޭސްމަން\nދުނިޔޭގެ އިގުތިސޯދަށް ކުރިމަތިލާން ޖެހިފައި ވާ ޕްރެޝަރު ކުޑަ ކުރުމަށްޓަކާ ތެލުގެ އަގުތައް ހެޔޮ ކުރުމުގެ ގޮތުން، ތެޔޮ އުފައްދާ މިންވަރު އިތުރު ކުރުމަށް، ދުނިޔޭގެ ފެންވަރުގައި ފުޅާ ދާއިރާއެއްގައި ތެޔޮ އުފައްދަމުން އަންނަ ގައުމުތަކުން އެއްބަސްވެއްޖެއެވެ.\nއޯޕެކް އަދި އެ އިއްތިހާދުގެ ރަޝިއާ ފަދަ ބައިވެރިން ވަނީ، ތެޔޮ އުފައްދާ މިންވަރު، ކުރިއަށް އޮތް އޯގަސްޓް މަހުން ފެށިގެން އިތުރު ކުރަން ނިންމާފައެވެ. މި ދަނޑިވަޅަކީ ފާއިތުވީ2އަހަރާއި ބައިގެ މުއްދަތުގެ ތެރޭގައި ނުދާހާ މައްޗަށް، ދުނިޔޭގެ ބާޒާރުގައި ތެލުގެ އަގުތައް އުފުލިފައި ވާ ދަނޑިވަޅެކެވެ.\nއިނގިރޭސިވިލާތުގެ ބްރެންޓް ކުންފުނިން ވިއްކާ ސާފު ނުކުރާ ތެލުގެ އަގުތައް ވަނީ މިއަހަރުގެ މިހާ ހިސާބަށް އާދެވުނު އިރު، 43 ޕަސެންޓަށް އިތުރުވެފައެވެ. ފީފާއެއްގެ އަގު، ގާތްގަނޑަށް 74 ޑޮލަރަށް އަރައެވެ.\nއޯޕެކްގެ މި ނިންމުމަކީ، ޕެޓްރޯލް ޝެޑްތަކުގެ އަގުތަކަށްވެސް ބަދަލު ގެނުވަނިވި ނިންމުމަކަށް ވާނެ ކަމަށް ބެލެވެއެވެ.\nކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމާއެކު އޯޕެކާއި އެ އިއްތިހާދުގެ ބައިވެރިން ދުވާލެއްގެ މައްޗަށް ތެޔޮ އުފައްދާ މިންވަރުން 10 މިލިއަން ފީފާ އުނިކޮށްފައެވެ. ނަމަވެސް މިއަހަރު، އިގުތިސޯދުތައް އަލުން ހިންގައިގަތުމާއެކު ތެލަށް އޮތް ޑިމާންޑް އިތުރުވެ، އަގުތައް ވަނީ އުފުލިފައެވެ.\nތެޔޮ އުފައްދާ މިންވަރަށް ގެނައި ބަދަލު އުވާލުމަށް ތެޔޮ އުފައްދާ ގައުމުތަކުން މީގެ ކުރިންވެސް މަސައްކަތް ކުރިއެވެ. ނަމަވެސް ސައުދީ އަރަބިއްޔާއާއި އެކުވެރި އަރަބި އިމާރާތް (ޔޫއޭއީ) އާ ދެމެދު އުފެދިފައި އޮތް ދެބަސްވުންތަކުގެ ސަބަބުން އެކަން އޭރު ކާމިޔާބު ވާ ގޮތެއް ނުވިއެވެ.\nއޯޕެކާއި އެ އިއްތިހާދުގެ ބައިވެރިން އެންމެ ފަހުން ވެފައި ވާ އެއްބަސްވުމުގެ ދަށުން، އޯގަސްޓް މަހުން ފެށިގެން ޑިސެމްބަރު 2021 ގެ ނިޔަލަށް، ދުވާލެއްގެ މައްޗަށް ތެޔޮ އުފައްދާ މިންވަރަށް2މިލިއަން ފީފާގެ ތެޔޮ އިތުރު ކުރާނެއެވެ. އަދި މިދިޔަ އަހަރު އުނިކުރި އަދަދު، ސެޕްޓެމްބަރު 2022 ގެ ނިޔަލަށް މުޅިން އުވޭނެ ކަމަށްވެސް ހަބަރު ލިބެއެވެ.


SunOnline: Addu gai test nukurevey mahsala majilihah hushaelhi siyaasee beynumeh gai: Rozaina\nއައްޑޫގައި ޓެސްޓް ނުކުރެވޭ މައްސަލަ މަޖިލީހަށް ހުށަހެޅީ ސިޔާސީ ބޭނުމެއްގައި: ރޮޒައިނާ\nފާތިމަތު ސައީދު 12 May 2020, 10:37\nއައްޑޫ ސިޓީގައި ކޮވިޑް19 އަށް ޓެސްޓު ކުރެވޭނެ ގޮތެއް ނެތުމުން އެމައްސަލަ ކުއްލި މައްސަލައެއްގެ ގޮތުގައި ރައްޔިތުންގެ މަޖިލީހަށް ހުށަހެޅީ ސިޔާސީ ބޭނުމެއްގައި ކަމަށް އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ވިދާޅުވެއްޖެ އެވެ.\nއައްޑޫގައި ކޮވިޑަށް ޓެސްޓް ނުކުރެވޭ މައްސަލަ ކުއްލި މައްސަލައެއްގެ ގޮތުގައި ހުށަހެޅުއްވީ ޕީޕީއެމްގެ ފަރާތުން ނައިފަރު ދާއިރާގެ މެމްބަރު އަހުމަދު ޝިޔާމް އެވެ. އޭނާ މަޖިލީހަށް ފޮނުވި ސިޓީގައި ބުނެފައި ވަނީ އެ މައްސަލަ ހުށަހަޅަނީ އައްޑޫ ސިޓީގައި ކޮވިޑް19 އަށް ޓެސްޓު ކުރެވޭނެ ގޮތާއި، ރައްކާތެރިކަމުގެ ވަސީލަތްތަކާއި ފަރުވާދޭނެ އެކަށޭނެ އިންތިޒާމު ހަމަޖެހިފައި ނުވާތީ ކަމަށެވެ.\nރޮޒައިނާ މިއަދު ކުރެއްވި ޓްވީޓެއްގައި ވިދާޅުވީ ޝިޔާމް އެމައްސަލަ މަޖިލީހަށް ހުށަހެޅުއްވީ ސިޔާސީ ބޭނުމެއްގައި ކަމަށެވެ. އަދި އެއީ ބަޔަކަށް އޮޅޭނެ ކަމެއް ނޫން ކަމަށް އޭނާ ވިދާޅުވި އެވެ.\n"އެހެންނަމަ އައްޑޫގެ އެކަނި ވާހަކަ ނައިފަރު މެމްބަރު ލާކަށް ނުޖެހޭނެ. އައްޑޫގައި ތިބީ ސަރުކާރަށް ނިސްބަތްވާ ހަތް މެމްބަރުން. އަޅުގަނޑުމެން ވާހަކަ ދައްކަން ޖެހޭ ފަރާތްތަކާ ވާހަކަދައްކާ ހައްލު ހޯދާނަން." ރޮޒައިނާ ޓްވީޓްގައި ވިދާޅުވި އެވެ.\nރޮޒައިނާ ކުރެއްވި އެހެން ޓްވީޓެއްގައި ވިދާޅުވެފައި ވަނީ ކޮވިޑް 19 އާ ގުޅިގެން އައްޑޫގައި ހުރި މައްސަލަތަކާ ގުޅޭ ގޮތުން މަޝްވަރާ ކުރުމަށް ހެލްތް މިނިސްޓަރު އަބްދުﷲ އަމީން އަދި ނައިބު ރައީސް ފައިސަލް ނަސީމާއެކު އައްޑޫގެ ހަތް މެމްބަރުން ބައްދަލުވުމެއް ބޭވި ކަމަށެވެ. އަދި އައްޑޫގައި ޓެސްޓް ހެދުމާ ގުޅޭގޮތުން ހުރި މައްސަލަތައް ހައްލުވާނެ ކަމަށް ރޮޒައިނާ ވަނީ ވިދާޅުވެފަ އެވެ.\n"މަޝްވަރާކުރެވުނު ކަންކަމުގެ ތެރޭގައި އައްޑޫގައި ވީހާވެސް އަވަހަކަށް ޓެސްޓް ކުރަން ފެށުން. ޕީޕީއީ ލިބޭނެ އިންތިޒާމުތައް. ކަރަންޓީނު ފެސިލިޓީ އިތުރުކުރުމާއި އެތަނުގެ ސެކިއުރިޓީގެ ކަންކަން. ޕޮލިސް ހިދުމަތް ވަރުގަދަކުރުން ހިމެނޭ." ރޮޒައިނާ ވިދާޅުވި އެވެ.\nއޭގެ އިތުރުން މާލޭގައި ތާށިވެފައި ތިބި އައްޑޫ ރައްޔިތުންގެ ކަންކަން ހައްލު ކުރުމާއި އެހީގެ ގޮތުގައި ލިބޭ ތަކެތި ފަސޭހައިން އައްޑުއަށް ފޮނުވޭނެ އިންތިޒާމު ހަމަޖެއްސުމާ ބެހޭގޮތުންވެސް މަޝްވަރާ ކުރެވުނު ކަމަށް ރޮޒައިނާ ވަނީ ވިދާޅުވެފަ އެވެ.\nއޭނާ ވިދާޅުވީ ޕީޕީއީ ހުސްނުވެ އައްޑޫއިން ލިބޭނެ ކަމުގެ ޔަގީންކަން ހެލްތް މިނިސްޓަރު އަދި ނައިބު ރައީސް ދެއްވާފައިވާ ކަމަށެވެ. އަދި ކޮވިޑަށް ޓެސްޓް ކުރުމުގެ އިންތިޒާމު މިމަހުގެ ނިޔަލަށް ހަމަޖެހޭނެ ކަމަށް ޑަބްލިއުއެޗްއޯއިން ބުނެފައިވާ ކަމަށްވެސް ރޮޒައިނާ ވަނީ ވިދާޅުވެފަ އެވެ.\nނައިފަރު ދާއިރާގެ މެމްބަރު ޝިޔާމް ހުށަހެޅުއްވި މައްސަލައަށް މަޖިލީހުގައި ބަހުސް ކުރުމާ މެދު މިއަދު މަޖިލީހުގައި ގޮތެއް ނިންމާނެ އެވެ.


Moonu Burugaa Elhi Teacheraku Agolhitheem School Gai Kiyavaa Dheyn Fashaifi - Vaguthu\nމޫނު ބުރުގާ އެޅި ޓީޗަރަކު އަގޮޅިތީމް ސްކޫލްގައި ކިޔަވަދޭން ފަށައިފި\nފޮޓޯ: އަބްދުﷲ އަބީދު\nރ. އަތޮޅު އަގޮޅިތީމު ސްކޫލްގައިވެސް މޫނު ބުރުގާ އަޅައިގެން އުޅޭ އަންހެނަކަށް ވަޒީފާ ދީފިއެވެ.\nމި ޓީޗަރަކީ އެސްކޫލުގައި ކުރިންވެސް ކިޔަވާދެމުން އައި ޓީޗަރަކެވެ. އޭނާ މޫނު ބުރުގާ އަޅައިގެން ކިޔަވަދޭން ނުކުމެފައި ވަނީ މިދިޔަ އާދީއްތަ ދުވަހުއެވެ.\nއެ ސްކޫލްގެ ޕްރިއިމަރީ ގްރޭޑްތަކަށް ކިޔަވާދެމުން އަންނަ އެ ޓީޗަރު ކިޔަވާދެމުން ދިޔައީ އިނގިރޭސި މާއްދާއެވެ.\nމޫނު ބުރުގާ އެޅި ޓީޗަރުންނަށް ވަޒީފާ ދިނުމުން އެތައް ބައެއްގެ ތައުރީފު ދަނީ ލިބެމުންނެވެ. ދާދި ފަހުން ތޮއްޑޫގައިވެސް ވަނީ މޫނު ބުރުގާ އެޅި މީހަކަށް ސްކޫލުން ވަޒީފާ ހަމަޖެހިފައެވެ.\nމޫނު ބުރުގާ އެޅި އަންހެނުންނަށްވެސް، އެހެން އަންހެނުންނެކޭ އެއްފަދައިން ސަރުކާރުގެ ވަޒީފާ ލިބެން ޖެހޭނެކަމަށްވެސް އެތައް ފަރާތަކުން ދަނީ ބުނަމުންނެވެ.\nމީގެ ކުރިން، މޫނު ބުރުގާ އެޅި ބައެއް ތީޗަރުންނަށް، ސަރުކާރު ސްކޫލުތަކުގައި ކިޔަވައިދިނުމުގެ ފުރުޞަތު ގެއްލިފައިވެއެވެ. އެގޮތުން، ކުރިން ވަޒީފާ ގެއްލުނު ޓީޗަރުންނަށް ވަޒީފާ ދިނުމަކީ ސަރުކާރުގެ ވައުދެއްކަމުގައިވިޔަސް، އަދި އެފަރާތްތަކަށް ވަޒީފާ ލިބުނުކަމުގެ މައުލޫމާތު ލިބިފައި ނުވެއެވެ.\nސްކޮޓުލޭންޑުގެ އަންހެން ފުލުހުންނަށް ބުރުގާ އެޅުމުގެ ހުއްދަ ރަސްމީކޮށް ދީފި\nނަޝީދަށް އިލްޔާސްގެ ރައްދު: މުސްލިމުން ބަލަން ޖެހޭނީ ދީނުގައި އައިސްފައިވާ ގޮތް\nޖެނުއަރީ 29, 2019 18:20\nރަސޫލާއަށް ހިތުހުރި އެއްޗެއް ކިޔަންސަރުކާރުން ހިތްވރުދީފަ، މޫނުބުރުގާ އެޅި ޕާޓީ މަންޖެއަކަށް ވަޒީފާ ދިނީމަ ދިވެހިން ތިބެ ބުނާނެ މިސަރުކާރުން އިސްލާމް ދީނަށްޠަކައި އެމީހުނަށް ވަޒީފާ ދެނީއޭ. ދިވެހިން މިތިބީ ހަމަ ރަނގަށް ހޭބަލިވެފަ\nޖެނުއަރީ 29, 2019 18:29\nކޮބާތަ އަދިވެސް ބުނާނަންދޯ މިސަރުކާރަކީ ލާދީނީ ސަރުކާރެެއް !\nޖެނުއަރީ 30, 2019 08:12\nތިހެން ބުނެފަ ދިވެހިން ހެވިފަ ތިބޭނެތީއޭ އެޒާތުގެ މަކަރުވެރިކަންކަން އެކުރަނީ. މިސަރުކާރު މިއީ ލާދީނީކަމުން ހައްދުންނެއްޓި، އިސްލާމްދީން މިގައުމުން ފޮހެލުމަށް ފޫގަޅައިގެން ތިބި ބައެއް. ﷲ ގެ ރަސޫލާއަށާއި އެކަލޭގެފާނުގެ އަނބިކަނބަލުންނަށާއި، ޞަހާބީންގެ އެންމެ މާތް ބޭކަލުންނަށް ހުތުރު އެއްޗެހި ގޮވާއިރު، އެކަން ހުއްޓުވާ އެކަން ކުރާ މީހުނަށް އަދަބު ނުދީ ރައީސްއޮފީހަށް އެމީހުންގެންގޮސް އެކަމަށް ހިތްވަރުދޭ ސަރުކާރެއް މިތާ އޮތަނުދީ، މުސްލިމުންނަމަ ވެރިކަން ވައްޓާލާނެ.\nޖެނުއަރީ 29, 2019 18:41\nދުވާފަރު ޕްރައިމަރީ ސްކަޫލުގައިވެސް މޫނު ބުރުގައި އަޅައިގެން ދެ ޓީޗަރުން މަސައްކަތް ކުރޭ!!!\nޖެނުއަރީ 29, 2019 19:13\nބަލަ މޮޔެވެގެންތައް ތިއުޅެނީ..ޙައްޖާއި ޢުމުރާގެ އަޅުކަން އަދާ ކުރަނީ ހިލޭ ފިރިހެނުން ކުރިމަތީގައި މޫނު ނިވާ ނުކޮށް ތިބެ. ކިޔަވަ ދިނުމަކީ އަޅުކަމަކަށްވާ އިރު މުދައްރިސުންނަކީ ދަރިވަރުންގެ ދެވަނަ މައިން ބަފައިން ކަމުގައި ބެލެވޭއިރު މޫނު ފޮރުވައިގެން އުޅެން ޖެހޭ ސަބަބު ވިސްނާ ވިސްނާ ނޭނގުނު.\nޖެނުއަރީ 30, 2019 08:33\nލޮލް... ކިޔަވާދިނުމަކީ އަޅުކަމެކޭ. އިންސާނާ ދުނިޔޭގައި އުޅޭއިރު ކުރާ ކޮންމެ ކަމަކީވެސް އަޅުަކމެއް..އެއީ ﷲ އަށް ހިތް ޚަލާޞްކޮށްގެން ކޮށްފި ކޮންމެ ކަމެއް. އެހެންނޭ ކިޔާފަ ނުޖެހޭ ހިލޭ ފިރިހެނުންނަށް ތިމާގެ މޫނު ދައްކާކަށް. ދީނުގެ ޢިލްމު ރަނގަޅަށް އެނގިގެން މެނުވީ އެވާހަކަ ނުދެއްކުން ރަނގަޅު. އެހެން ނޫނީ ޤިޔާމަތް ދުވަހުން ތިމާގެ ގުނަންތައް ތިމާއާ ދެކޮޅަށް ހެކިބަސް ދޭ ދުވަހު ތިމާއަށް ކިޔުނު އަދި ކުރެވުނު ކަންތަކާމެދު މޮޔަ ހީވެދާނެ. ހައްޖާއި ނަމާދާއި ރޯދައަކީ އެހެން ކަންކަން ފަދަ އަޅުކަންތަކެއް ނޫން. ޢިބާދާޓުގެ ވެސް ވައްތަރުތަކެއް ހުރޭ. ދުނިޔޭގައި އުޅެން ލިބިފައި މިއޮތް މަދު ވަގުތުކޮޅުގައި ބޭކާރު އަދި މޮޔަ ކޮމެންޓްތައް ކުރުމުގެ ބަދަލުގައި ތިމާ އެދީނަކަށް އުޅޭ ކަމަށް ދަޢުވާކުރާ ދީން އުނގެން މަސައްކަތް ކުރިއްޔާ މާ ރަނގަޅެއް ނޫންތަ؟ 🙂\nޖެނުއަރީ 30, 2019 11:14\nމޫނު ބުރުގާ އަޅަން ވާޖިބުވަނީ، ރަސޫލާގެ އަނބި އަނބި ކަނބަލުންނަށް. ހިލޭ ފިރިހެނުންގެ ކުރިމައްޗަށް ދާން ހުއްދަވާނީ، މޫނާ ދެއަތްތިލަ ނޫން އެހެން ހުރިހާ ތަނެއް ނުފެންނާނެހެން ހަދާ އައުރަ ނިވާކޮށްގެން.\nޖެނުއަރީ 30, 2019 09:14\nމޫނު ބުުުރުގާއާ ބެހޭގޮތުން އަދި އިތުރަަށް ދަސްކުރަން ފެެނޭ ހުސޭނުމެން.\nތުއްތު ދަރިން ކުރިމަތީ ވަރިހަމަ ދޯ އެއްޗިހި ލައިގެެން ތިބޭ ޙާލު އޮރިޔާމާ ކިޔަވައިދިނަސް؟\nހަމަ ސަޙާބާއިން ހެދުންކޮޅު ތުރުކުރެއްވި ގޮތަށް ހެދުން އެޅީމަ ގޯސްވަނީ!\nޖެނުއަރީ 30, 2019 11:45\nޖާހިލުން ނަކައް ވިސްނިއަސް ނޭގޭނެ\nޖެނުއަރީ 29, 2019 19:38\nމޫނު ބުރުގާ އަޅައިގެން ކިޔަވައިދޭން ބޭނުންވާ މީހުން ތިބިތޯ ބަލާ ކޮމިޓީ އުފައްދަން ފެނޭ


Bangaalhi - vNews.mv\nއަންވަރު އިބްރާހީމް 10 July 2019, 12:43\nއަހަރެން މާލެއައީ އަންނަ ހިތަކުންނެއް ނޫނެވެ. އަންނަން މަޖުބޫރުވީއެވެ. އެ ނޫންގޮތެއް ނެތީއެވެ. މިއަށްވުރެ ވަކިން ފޫހި ތަނެއް އަހަރެންނަކަށް ނޯވެއެވެ. މިއަށްވުރެ ރުޅި އަރައި ތަނެއް ވެސް ނުވެއެވެ. މާލެއައިސް އުޅެން ޖެހޭ ގޮތާއި ކުރަންޖެހޭ ތަޖުރިބާތަކާހެދި ހަމަ ފޫހިވަނީއެވެ. އަންނަހިތް ނުވަނީއެވެ.\nބަނދަރު މައްޗަށް ހަމަ ފޭބުމާއެކު އިވެމުން ދިޔަ އަޑުފަށްގަނޑުން ކަންފަތް ބަންވިއެވެ. ތޮއްޖެހި ކެވިއަރައި ބާޒާރުމަތިން ލޮލަށާއި ބޮލަށް ވެސް ތުރާވިއެވެ. އެންމެ ބޮޑަށް ހިތްހަމަ ނުޖެހުނީ ކާރެއް ނުލިބިގެން ތެޅެން ޖެހުމުންނެވެ. އެތައް އިރެއް ފަހުން ކާރަށް އަރައި ހަމަޖެހުމުގެ ނޭވާއެއް ލައިގެން އިނދެވުނީ އިރުކޮޅަކުއެވެ. ކާރުބާރު ބޮޑު އަމީނާ މަގުގެ ޓްރެފިކާހެދި ބަރުގޮން އަޅާލަ އަޅާލަ ޑްރައިވަރަށް ޖެހުނީ އިންނާށެވެ. އެތައް އިރެއް ވަންދެނެވެ. ކާރަށް ނޭރުނު ނަމައޭ ހިތަށް އެރިއެވެ. ގައިމުވެސް ދެ ބުރަށް ގެއަށް ގޮސް އަންނަހައި އިރު ފާއިތުވިއެވެ.\nމާލެއައިސް ހުރީ ކޮއްކޮގެ ގޭގައެވެ. ފެންވަރައިލައި ހަމަޖެހިލައިގެން ކޮޓަރިން ނުނިކުމެވެނީސް ބައްތި ފޯނު ރިންގުވާން ފެށިއެވެ. އަޑު ހަމަ ޖެހުމާއެކު އަހަރެން ނެގީމެވެ. އެއީ ލިތޯނެވެ. އޭނާ ގުޅީ އިމާރާތް މަސައްކަތް ކުރުމަށް ބޭނުންވާ ތަކެތީގެ ލިސްޓަށް ބައެއް އިތުރު ކުރުމަށެވެ. އެ ފޯނު ހަމަ ބޭއްވުމާއެކު ތާޖުއްދީން ގުޅަން ފެށިއެވެ. އެއީ އަހަރެން އެންމެ އިތުބާރު ކުރާ އެކުވެރިޔާއެވެ. އޭނާ ވެސް ކީ ގަންނަން ޖެހޭ ތަކެތީގެ ލިސްޓެކެވެ.\n"އައްދޭ ހާދަ ވަރެއް އެ ކުރަނީ. ދޮންބެމެން ރަށު މީހުންދޯ އެ ގުޅަނީ. މާލެ އަތުވެއްޖެތަ ދެން ތި ފޯނުގެ ރިންގުގެ އަޑެއް ނުކެނޑޭނެ" ފޯނު ބޭއްވުމާއެކު އަހަރެންގެ ކޮއްކޮ އަހަރެންނާ ވާހަކަދައްކަން ފެށިއެވެ.\n"ދެން އެމީހުންތާ ގުޅާނީ. އެއީއޭ މިހާރު ރަށުގައި ބަޔަކީ. ކޮންމެ ކަމެއް ޖެހުނަސް ތިބި ބަޔަކީ އެއީ. ހާރަކަސް ތަރާވީހަކަސް ލިބެން ހުރި އެއްޗަކީ އެއީ" އަހަރެން ނުސީދާކޮށް ޖަވާބު ދިނީމެވެ.\n"މިފަހަރު އަނެއްކާ ކޮން ދަތުރެއް. ކިތައް ދުވަހަށް ތިއައީ؟" ކޮއްކޮ ސުވާލުކުރީ ދަތުރުގެ މަގުޞަދާ ގުޅޭގޮތުންނެވެ.\n"މިފަހަރު މިއައީ ހަމަ މުދާ ގަންނަން. ރަށުގައި އަލަށް އަޅައި ފްލެޓްތަކުން ބައެއް ތަންތަން އެޅުމުގެ މަސައްކަތަށް ބޭނުންވާ ތަކެތި ގަންނަން. ތަންކޮޅެއް ގިނައިން ގަންނަން ޖެހޭތީ އަންނަން މަޖުބޫރުވީ. މިއައީ މަސައްކަތްކުރުވަން ގެންގުޅޭ ތިން ބިދޭސީއަކު ވެސް ގޮވައިގެން. މާދަމާ ރޭ ނޫން އަނެއްރޭ ފުރާނީ" އަހަރެން ޖަވާބު ދިނީމެވެ.\n"އަދިވެސް ދޮންބެ ތޮއުޅެނީ އެމީހުން ގޮވައިގެން؟ ދިވެހިން ގެންގުޅެބަލަ؟" ކޮއްކޮ ފެށީ އަބަދުވެސް ކޮއްކޮ ދައްކާ ވާހަކައެވެ. އެއީ އަބަދުވެސް އަހަރެންނަށް ވިސްނައި ދިނުމަށް ކޮއްކޮދޭ ނަސޭހަތެކެވެ. ނަމަވެސް ދިވެހީން ގެންގުޅުމުން ވާނެ ގޮތާއި އެ ތަޖުރިބާ އަހަރެން ކޮށްފީމެވެ.\n"ކޮއްކޯ ތިވާހަކަ ހުއްޓާލާ. އެންމެފަހުން ގެންގުޅުނު ދިވެހި މީހާ ފެނުނީ އަހަރެމެން މަސައްކަތް ކުރާ ތަނުގައި ހުރި އުދެލިތައް ވިއްކާލަން އެހެން ރަށެއްގައި ހުއްޓާ. ތި ދައްކަނީ މި މީހުންގެ ވާހަކަ. އަތުން ފައިން ކަމެއް ނުކޮށް ތިބި ބައެއްގެ ވާހަކަ" އަހަރެން ހިއްސާ ކުރީ އަހަރެންގެ ތަޖުރިބާއެވެ.\n"ބަލަ ބިދޭސީން ވަކި ދެރަތަ؟ އެމީހުންވެސް ޖެހުނުހާ އެއްޗެއް ވިއްކާ. ތިއަށްވުރެ މާ ގޯސްކަންކަން ކުރޭ" ކޮއްކޮ ދިފާޢުކުރީ ދިވެހީންނެވެ. އެކަމާ އަހަރެން އެއްބަސް ވަމެވެ. ގޯސް މީހުން އުޅެއެވެ. ގޯސް ވެސް ހަދައެވެ.\n"އެކަމަކު މަސައްކަތާ ޖެހުމުން ހަމަ ރަނގަޅީ ބިދޭސީން. އެ މީހުން ލައްވާ މަސައްކަތް ކުރުވޭނެ. ދިވެހީންލައްވާ ވެސް ކުރުވިދާނެ. އެކަމަކު ކުރުވޭނީ އެއް ދުވަހު. އެހިސާބުން އެ ހަމަވީ" އަހަރެން ވާހަކަދެއްކީ ތަޖުރިބާގެ އަލީގައެވެ.\n"ތިހުރީ ހަމަ ރަނގަޅަށް ވެސް ބިދޭސީ މޮޔަ ވެފައި. މަށަށް ހީވަނީ ދޮންބެއަށް ބަންގާޅު އާދަނޭ އެކިޔަނީ ހަމަ ކިޔަންވެގެންހެން. އެމީހުން ނޫން ބަޔަކު ދޮންބެއަކަށް ނުފެނޭ ވިއްޔާ. މިހާރު ވާހަކަދައްކާ ރާގާއި ތި އުޅުމުން ވެސް ހީވަނީ ހަމަ ބިދޭސީއެއްހެން" ކޮއްކޮ އަހަރެންނާ ދިމާކޮށްލީ މީހުން އަހަރެންނާ މުޚާތަބުކުރާ ވަނަމާއެކުއެވެ.\n"އަހަރެން މިހެން އުޅޭތީ ބައެއް މީހުން ހީކުރަނީ އަހަރެންނަކީ ހަމަ ބިދޭސީއެއްކަމަށް. ބަންގާޅު ބަހުން ވާހަކައަޅުވާލީމާ ދެން އެ ނިމުނީ. އަހަރެން ދަންނަ މީހުންނަށް އަހަރެންނަކީ ދޭސީއެއްކަން އެނގުނަސް ނުދަންނަ މީހަކަށް ނޭނގޭނެ. ދެން މިވާހަކަތައް ދައްކާނެ ވަގުތެއް ނެތް. މިދަނީ ބާޒާރު މައްޗަށް" އަހަރެން ދައްކަމުން ދިޔަ ވާހަކަތައް ކުރުކޮށްލަމުން ގެއިން ބޭރަށް ނުކުންނަން ހިނގައިގަތީމެވެ.\n"ސައިކަލުދެންތަ؟ އޭރުން ފަސޭހަވާނެއްނު؟" ކޮއްކޮގެ ސުވާލަށް އަހަރެން ބޯ ޖަހާލުމާއެކު ތަޅުދަނޑި އަހަރެން އަތަށް ދިނުމަށް ފަހު ކޮއްކޮވަނީ ގެއަށެވެ.\nސައިކަލަށް އަހަރެން އަރައި ސްޓާޓް ކޮށްލުމަށް ފަހު އޭގެ ދުވެލި ބާރުކޮށްލީމެވެ. ހަނި ގޯޅިތަކާއި މަގުތަކުން ދަތުރުކުރަމުން ދިޔައީމެވެ. ވަކި ހިސާބަކަށް ދެވުނު ފަހުން ވޮލެޓް ނެތްކަން ހަނދާންވެގެން އަނބުރާ ގެއާދިމާއަށް މިސްރާބުޖެހީމެވެ. ގޭ ކައިރިއަށް އައިސް ސައިކަލު ޕާކުކޮށްލުމަށް ފަހު ދުންޖަހާފައި ގެއަށް ވަނީމެވެ. އެއަށްވުރެ އަވަހަށް ގެއިން ނުކުތީމެވެ.\nސައިކަލަށް އަރަން ދިމާކޮށްލި އިރު އޭގެ މަތީ ރަނގަޅަށް ހަމަޖެހިލައިގެން ސޮރަކު ގޭމު ކުޅެން އިނެވެ.\n"ކޮބާ ތެދުވަންވީނު؟" އަތުން އިޝާރާތް ކޮށްލަމުން އަހަރެން ބުނީމެވެ. އަހަރެންގެ މޫނަށް ބަލައިލުމަށްފަހު އޭނާ ރަނގަޅަށް ހަމަޖެހިލިއެވެ.\n"އަހަރެންނަށް ލަސްވަނީ. ދާންޖެހެނީ. އަވަސް ކުރަނީ" އަނެއްކާ ވެސް އަހަރެން ބުނީމެވެ. ލަސްލަހުން ފާޑަކަށް ބަލަމުން އެ ސޮރު ތެދުވިއެވެ.\n".... ނުފުއްޕައްޗޭ. ފާޑުފާޑު ކުރަންޏާ ......" އަހަރެންނަށް ލަސްވެފައި ހުރުމުން އެސޮރު ދެއްކި ވާހަކަތަކަކަށް އަޅައެއް ނުލަމެވެ. ސައިކަލަށް އަރައި ބާރު ސްޕީޑުގައި ދުއްވާލީމެވެ.\nއިރުއޮއްސެންދެން އަހަރެން އުޅުނީ ބާޒާރު މަތީގައެވެ. ބޭނުންވާ ތަކެތި ގަނެ ދޯންޏަށް އެރުވުމުގައެވެ. އަހަރެންނާއެކު ބަނގުލަދޭޝް ތިން މީހަކު ވެސް އުޅުނެވެ. މަސައްކަތް ނިންމާ ގެއާހަމައަށް އާދެވޭ ވަރުވީ ހަތެއް ޖަހަން އުޅެނިކޮށެވެ.\nމަޣުރިބު ނަމާދުކޮށްލައިގެން އަހަރެން އައީ ގެއާ ދިމާއަށެވެ. އަހަރެންގެ ފަހަތުން އަހަރެން ގެންގުޅޭ ތިން ބަންގާޅިއަކު ވެސް އާދެއެވެ. އެމީހުން ދިޔައީ އަހަރެން ކުރަމުންދިޔަ ސުވާލުތަކަށް ޖަވާބު ވެސް ދެމުންނެވެ.\nގެއާ ހަމައަށް އައިއިރު ކޮއްކޮގެ ސައިކަލު މަތީ އެއްކަލަ ސޮރާއި އިތުރު މީހަކު އަރާ ތިއްބެވެ. ހިތަށް އެރިއެވެ. އެއްޗެކޭ ބުނެފިނަމަ މާ ގޯސްވާނެއެވެ. އަޅާ ނުލައި ނުފެންނަކަމަށް ހަދައި ގެއަށް ވަންނާނީއެވެ. ނަމަވެސް ސައިކަލާ އަރާ ހަމަވުމާއެކު އެއްކަލަ ސޮރު ވާހަކަ ފެށިއެވެ.\n"މި ސައިކަލުވެސް ފުނޑާލާނީ. ބަންގާޅު ގަނޑު" ސައިކަލު މަތީ އިން ސޮރު ސައިކަލުގެ މުއްގަނޑުގައި ހިފާ ތަޅުވާލަމުން ބުންޏެވެ. ދެން އިން ސޮރު ބާރު އަޑުން ފެށީ ހިނިގަޅާށެވެ. އަހަރެންގެ ލޭ ކެކެން ފެށިއެވެ. ނަމަވެސް ނަފުސުގެ މައްޗަށް ގަދަވެ ގަތީމެވެ. ބޭނުންވީ އެތަނަށް މީހުން އެއްކުރުވާށެވެ. އަހަރެން ހަޅޭއްލަވަން ފެށީއެވެ.\n"ކަލޯ ގޮތެއް ހަދަނީ. އަހަރެން ހަދަނީ. ހަލާކޮށްލަނީ އަހަރެން ހަލާކުކޮށްލަނީ. ނިމުނީ. ކަލޭ ބޭނުން އެއްޗެއް ނުހެދެނީ. ބޭނުން ކަމެއް ނުކުރެވެނީ. ތީކާކު؟ ކޮންވައްތަރު ތިބެނީ" ބަންގާޅު ބަހުރުވައިން އަޑުގެ ކޮޅަށް އަހަރެން ގޮވަން ފެށީމެވެ. އެ ސޮރުމެންގެ ރުޅިގަނޑު ގަދަވިއެވެ. ކުއްލިއަކަށް ސައިކަލުން ފުންމާލައި އަހަރެން ކޮއްޕާލިއެވެ. ބިމުގައި ފައި ވިއްދައިގެން ހުރިލެއް ބާރުކަމުން އަހަރެން ފަހަތަކަށް ނުޖެއްސުނެވެ.\n"ކަލޭ ނުފުއްޕަނީ. ތީކާކު" ދެ މީހުން އަހަރެން ވަށާލިއެވެ. އޭރު މީހުންތައް މަގަށް ޖަމާވެއްޖެއެވެ.\n"ކަލޭ ހީކުރީ މަށަކީ ބަންގާޅިއެއް ކަމަށްތަ؟ ބަލަ މޮޔަވީތަ؟ މަކުނު ސައްކެޔޮ ގަހަށް އަރާ އިންނަހެން އަމިއްލަ ސައިކަލު މައްޗަށް އަރާ ތިބެބަލަ. އަހަރެން އެއްޗެކޭ ނުބުނާނަން. ތިގޮތަކަށް ނުފުއްޕޭނެ. އަހަރެންގެ ގައިގައި ދެން އަތްޖައްސާލިއަސް ނިމުނީ. ތަންޑާ އަރުވާލާނަން" އަހަރެންގެ ވާހަކަ ނުނިމެނީސް އެހެން މީހަކު ފެށިއެވެ.\n"ކިހައި ބޮޑުވެއްޖެ ކަމެއް. މިސޮރުމެންނަކާ ހަދާ ނެތް މިހާރު މިތާކު އުޅެވޭކަން. ސައިކަލެއް ބަހައްޓާލެވޭކަށް. މަގަކުން ހުރަސް ކޮށްލެވޭކަށް" އަހަރެންނާއެކު ބައިވެރިވާނެ މީހަކު މީހުންގަނޑުގެ ތެރެއިން ނުކުތެވެ. އިތުރު ދެ މީހަކު އަޑުން އަޑުނަގާ އަހަރެންނާ ބައިވެރިވިއެވެ. ދެން ތިބި މީހުން އަތްޖަހަން ފެށިއެވެ. ހޯއްގޮވަން ފެށިއެވެ. އެންމެން އަހަރެމެން ވަށާލިއެވެ. އަހަރެންގައި ގައި ޖަހަން އައި ދެ ސޮރު މައިތިރިވިއެވެ. ޖެހިލުންވެ ބިރުގަތެވެ.\n"ނިކަން ޖަހާބަލަ ކެރެންޏާ. ކިރިޔާ އަތް ޖައްސާލިޔަސް މި އެންމެންގަނޑު އަރައިގަންނާނެ. ތިގޮތަށް ފުއްޕާފައި އުޅެންދޭ ރަށަށް. އަމިއްލަ ރަށުގައި ވެސް ކަލޯމެންނަކަށް ނުފުއްޕޭނެ. މިތަނުގައި ކޮން ފުއްޕުމެއް" އަހަރެންގެ ބަހަށް އެންމެން ކަހަލަ ގޮތަކަށް އަތްޖަހަން ފެށިއެވެ.\n"ތި ފާޑަށް އުޅެން ދެން މިހިސާބަށް ނާންނާތި. އަހަރެމެންނަށް ވެސް ކެރޭނެ" އެއްވެފައިވާ މީހުންގަނޑުގެ ތެރެއިން އެކަކު ގޮވާލިއެވެ.\n"މިހެން ނުވާތީ މައްސަލައަކީ. އެއީ ކޮންބައެއް. ދެން ނުކުންނާނީ އެންމެން. ބިރު ކަނޑާލާފައި ނުކުންނަންވީ. މި ސޮރުމެން މައިތިރި ވާނީ އޭރުން" އެހެން މީހަކު ގޮވާލިއެވެ.\nޖެހިގެން އައި ދުވަހު އަހަރެން ރަށަށް ފުރީމެވެ. ވީކަމެއް ވީއެވެ. ގައިމު ވެސް އަހަރެން އަތަކު ނުޖެހެއެވެ. ކޮއްކޮ ގުޅާފައި ދޮންބެ ވަރުގެ ބަންގާޅިއަކު ނެތޭ ބުނެ އަހަރެންނާ ދިމާކުރިއެވެ. އެ ސޮރުމެންގެ ދުއްޕާނުން ހިސާބުގަނޑު ވެސް ސަލާމަތްވިއެވެ.


America Ge Loan Thah Raajje Ah Fas Kohdhinumah Ehbbasvumehggai Soe Koffi\nއެމެރިކާގެ ލޯނުތައް ރާއްޖެ އަށް ފަސް ކޮށްދިނުމަށް އެއްބަސްވުމެއްގައި ސޮއިކޮށްފި\n31 ޑިސެމްބަރ 2020\nރާއްޖެ އާއި އެމެރިކާ އާއި ދެމެދު ޑެޓް ސަސްޕެންޝަން އިނިޝިއޭޓިވް އެގްރިމެންޓުގައި ސޮއިކުރުން ---\nތަފާތު އެކި މަޝްރޫއުތަކަށް އެމެރިކާގެ އެކިއެކި މާލީ އިދާރާތަކުން ނަގާފައިވާ ލޯނުތައް ފަސް ކޮށްދިނުމަށް ދިވެހި ސަރުކާރާއި އެމެރިކާ ސަރުކާރާއެކު އެއްބަސްވުމެއްގައި ސޮއިކޮށްފިއެވެ.\nއެ އެއްބަސްވުމުގައި ސޮއިކޮށްފައި ވަނީ އިއްޔެއެވެ. މިއީ ޖީ-20 ޑެޓް ސާވިސް ސަސްޕެންޝަން އިނީޝިއޭޓިވް އެއްބަސްވުމެކެވެ. މި އެއްބަސްވުމުގައި ސޮއި ކުރެވިގެން ދިޔައީ އިއްޔެ ސްރީލަންކާގައި ބޭއްވި ރަސްމިއްޔާތެއްގައެވެ.\nރާއްޖޭގެ ފަރާތުން އެ އެއްބަސްވުމުގައި ސޮއި ކޮށްފައި ވަނީ ރާއްޖެއިން ސްރީލަންކާ އަށް ކަނޑައަޅާފައި ހުންނަވާ ސަފީރު އުމަރު އަބްދުއްރައްޒާގެވެ. އެމެރިކާގެ ފަރާތުން އެއްބަސްވުމުގައި ސޮއިކުރެއްވީ ރާއްޖެ އާއި ސްރީލަންކާ އަށް ކަނޑައަޅާފައި ހުންނަވާ ސަފީރު އަލައިނާ ޓެޕްލިޓްޒްއެވެ.\nސަރުކާރުން ބުނީ މި އެއްބަސްވުމުގައި ސޮއިކުރުމުގެ ސަބަބުން ކޮވިޑްގެ ސަބަބުން ދިމާވެފައިވާ އިގްތިސޯދީ ދަތިތަކުން އަރައިގަތުމަށް އެހީއަކަށް ވެގެން ދާނެ ކަމަށެވެ. މި އެއްބަސްވުމުގެ ދަށުން 100،000 ޑޮލަރުގެ ދަރަނި ދެއްކުން ފަސްވެގެން ދާނެ ކަމަށެވެ.